Mestské zastupiteľstvo v Košiciach

Zápisnica
z V. rokovania Mestského zastupiteľstva v Košiciach 
     zo dňa 21. júna 2011

Prítomní: podľa prezenčných listín

Rokovanie mestského zastupiteľstva otvoril a viedol primátor mesta Košice  MUDr. Richard Raši, PhD., MHP.

Úvod rokovania

p. Raši, primátor mesta Košice – V úvode rokovania bolo prezentovaných 39 poslancov a skonštatoval, že mestské zastupiteľstvo bolo uznášania schopné.

K programu rokovania

p. Raši, primátor mesta Košice – Program rokovania bol uvedený v pozvánke. V zmysle §18 ods. 8 Rokovacieho poriadku MZ dal poslancom do pozornosti, že elektronicky im bol zaslaný opravený  návrh uznesenia k materiálu pod bodom č. 25.
	Poprosil o pripomienky, resp. o doplňujúce návrhy ku programu.

p. Jakubov, poslanec MZ – Navrhol do programu rokovania doplniť pod bodom č. 12/1 materiál s názvom: Personálne zmeny v komisiách – voľba neposlancov MZ.

p. Lazár, námestník primátora mesta Košice – Navrhol doplniť pod bodom č. 12/2 materiál s názvom: Návrh na zrušenie uznesenia MZ v Košiciach č. 262  zo dňa 27. 9. 2007. Poslancom bol sprístupnený v elektronickej forme.

p. Kočiš, poslanec MZ – Navrhol doplniť pod bodom č. 12/3 materiál s názvom: Zjednodušenie tarifného systému a tarify DPMK, a.s. pre MHD, ktorý bol spracovaný v elektronickej forme.

p. Sidor, poslanec MZ – Navrhol doplniť pod bodom č. 12/4 materiál s názvom: Návrh na rozdelenie dotácií na šport.

p. Raši, primátor mesta Košice – Nakoľko neodzneli ďalšie návrhy a pripomienky, dal hlasovať o doplnených návrhoch jednotlivo, tak ako boli prednesené.
	Dal hlasovať o doplnení programu o bod č. 12/1 s názvom: Personálne zmeny v komisiách – voľba neposlancov MZ.

Hlasovanie č. 1 -	za: 40, proti: 1, zdržali sa: 2

p. Raši, primátor mesta Košice – Skonštatoval, že tento bod bol do programu rokovania schválený.
	Dal hlasovať o doplnení programu o bod č. 12/2 s názvom: Návrh na zrušenie uznesenia MZ v Košiciach č. 262  zo dňa 27. 9. 2007.

Hlasovanie č. 2 -	za: 32, proti: 1, zdržali sa: 9

p. Raši, primátor mesta Košice – Skonštatoval, že tento bod bol do programu rokovania schválený.
	Dal hlasovať o doplnení programu o bod č. 12/3 s názvom: Zjednodušenie tarifného systému a tarify DPMK, a.s. pre MHD.

Hlasovanie č. 3 -	za: 33, proti: 1, zdržali sa: 8

p. Raši, primátor mesta Košice – Skonštatoval, že tento bod bol do programu rokovania schválený.
	Dal hlasovať o doplnení programu o bod č. 12/4 s názvom: Návrh na rozdelenie dotácií na šport.

Hlasovanie č. 4 -	za: 42, proti: 1, zdržali sa: 1

p. Raši, primátor mesta Košice – Skonštatoval, že tento bod bol do programu rokovania schválený.
	Dal hlasovať o programe, ako o celku aj s jeho úpravami, ktoré boli schválené.

Hlasovanie č. 5 -	za: 37, proti: 1, zdržali sa: 6

p. Raši, primátor mesta Košice – Oznámil, že V. rokovanie mestského zastupiteľstva sa bude riadiť týmto schváleným programom.
- - -

Overovatelia zápisnice

p. Raši, primátor mesta Košice – Za overovateľov zápisnice určil poslancov:
	Ing. Patríciu Čekanovú a Mgr. Otta Brixiho.
- - -

Návrhová komisia

p. Raši, primátor mesta Košice – Poprosil predsedov poslaneckých klubov, aby navrhli svojich zástupcov do návrhovej komisie.

p. Géci, poslanec MZ – Za poslanecký klub SMER – SD, MOST – HÍD navrhol poslancov   p. Margitu Adamčíkovú, p. Stanislava Kočiša a p. Jozefa Andrejčáka.

p. Raši, primátor mesta Košice – Nakoľko už neodzneli ďalšie návrhy za členov do návrhovej komisie, dal o tom hlasovať.

Hlasovanie č. 6 - 	za: 39, proti: 0, zdržali sa: 4

p. Raši, primátor mesta Košice – Oznámil, že na V. rokovaní mestského zastupiteľstva bude návrhová komisia pracovať v zložení: p. Adamčíková, p. Kočiš a  p. Andrejčák a  a požiadal ich, aby zaujali miesto vo vyhradenom 12. rade.
	Vyzval poslancov, aby svoje návrhy ku jednotlivým bodom predkladali po ústnej informácii návrhovej komisii v písomnej podobe.
- - -

Bod č. 1
Informácia primátora mesta o svojej činnosti  od IV. rokovania MZ

p. Raši, primátor mesta Košice – Poslancov mestského zastupiteľstva informoval, že obdobie od konania zasadnutia mestského zastupiteľstva 19. apríla 2011 charakterizovala podrobná práca na prípravách najvýznamnejšej športovej udalosti Košíc – Majstrovstiev sveta v ľadovom hokeji IIHF 2011, ktoré sa uskutočnili v rovnakom čase ako Dni mesta Košice 2011. Organizačne dobre zvládnuté športové a kultúrne podujatia mimoriadne obohatili naše mesto, prilákali doň množstvo turistov a podporili dobré meno Košíc. Pri príležitosti hokejových majstrovstiev otvorili novú umelú ľadovú plochu VSE arénu v Kasárňach Kulturparku, vybudovali fanúšikovské zóny na Hlavnej ulici a majstrovstvá sveta otvorili jedinečným otváracím ceremoniálom.
	Výnimočnou súčasťou sérií kultúrnych podujatí Dni mesta Košice bol slávnostný ceremoniál odovzdávania Ceny primátora mesta Košice, Ceny mesta Košice a Plakety primátora mesta Košice a tieto ceny odovzdali viac ako 20 jednotlivcom a 6 kolektívom, medzi ktorými sa tento rok uznania dostalo historikom, publicistom, umelcom, mnohonásobným darcom krvi, lekárom, zdravotníckym zariadeniam, ale aj automechanikom, tanečníkom či pedagógom. Všetkým tým patrí vďaka za obrovský prínos pre mesto Košice. 
	Mimoriadne dôležitou agendou vedenia mesta v uplynulých týždňoch bolo aj prijatie desiatok zahraničných veľvyslancov. Pri príležitosti hokejových majstrovstiev prijal viacerých veľvyslancov, a to z Francúzska, Švajčiarska, Fínska, USA, Bieloruska, Ruska, Nórska.
	S nórskou veľvyslankyňou Trine Skymoen v budove magistrátu otvorili expozíciu diel a životopisných faktov Pocta Bjornsonovi, stretol sa s novým belgickým veľvyslancom Walterom Lionom, rakúskym veľvyslancom Markusom Wuketichom a spoločne otvorili nový srbský honorárny konzulát v Košiciach. 
	Osobitnou témou bola v období medzi mestskými zastupiteľstvami otázka rómskej problematiky, ktorú riešili v druhej polovici mája na konferencii na najvyššej úrovni v hoteli Hilton za prítomnosti podpredsedu Európskej komisie Maroša Šefčoviča a eurokomisára Lászla Andora a ďalších významných hostí. Bolo to po prvý krát, čo zástupcovia Európskej únie na úrovni komisárov navštívili Košice a po prvý krát riešili rómsku otázku priamo v epicentre problému. 
	Problematikou bezpečnosti na rómskom sídlisku Luník IX začali riešiť otvorením policajnej stanice na tomto sídlisku, kde od začiatku júna dozerá na poriadok osem príslušníkov Mestskej polície a jeden veliteľ. Rovnako sa  otvorila policajná stanica na sídlisku Nad jazerom, ktoré si ju svojou rozlohou doslova žiadalo.   
	Aprílovým zastupiteľstvom boli schválené viaceré organizačné a personálne zmeny týkajúce sa magistrátu mesta a mestských podnikov. Magistrát mesta Košice prešiel reštrukturalizáciou, pri ktorej zrušili viacero duplicitných a neefektívnych vedúcich pozícií. Mestské podniky ozdravili nástupom nových štatutárov, ktoré sa dotkli Správy majetku mesta, Správy mestskej zelene a Mestských lesov. Nezisková organizácia EHMK rovnako prešla zásadnými zmenami vo vedení, keď Správnou radou bol zvolený Ján Sudzina za riaditeľa EHMK, n.o. a krátko nato bol do funkcie umeleckého riaditeľa vymenovaný Peter Katina.
	Kľúčovou oblasťou, ktorej v hodnotenom období venovali pozornosť, boli aj kultúrne udalosti s tradíciou, ale aj inovatívne projekty konajúce sa v rámci EHMK 2013. Z kultúrno-športových podujatí spomenul charitatívnu akciu VSE City run, kde vedenie mesta svojim behom podporilo znevýhodnených občanov a subjektov, ktoré sa o nich starajú. Nevynechali ani najväčšie oslavy Dňa Matiek - Míľa pre mamu, ktorej hlavnou myšlienkou bolo prejsť symbolickú míľu a vzdať tak úctu vrtkým mamám.  Odštartovali už tretí ročník automobilových pretekov do vrchu Moris Cup Jahodná 2011 a počas posledného víkendu sa stali súčasťou upratovacieho tímu v rámci Dňa dobrovoľníctva – naše mesto. 
	Nemohol zabudnúť ani na netradičný festival pouličného umenia Use The City, ktorý pripravili členovia tímu EHMK 2013. Jeho bohatý program otvoril v Kasárňach Kulturparku a jeho neodmysliteľnou a nezabudnuteľnou súčasťou bola efektná laserová projekcia premietaná na stenách magistrátu. 
	V rámci udržiavania vzťahov so staršími obyvateľmi nášho mesta sa stretol so seniormi v rámci Dňa seniorov, ktorý usporiadala mestská časť Juh a zúčastnili sa tiež podujatia pre znevýhodnených a psychicky chorých obyvateľov Košíc pod názvom Krehké duše. 
	Vynechať nemožno ani množstvo zaujímavých historických podujatí: prehliadku historických vozidiel Cassovia retro, rekonštrukcia historickej svadby Betlenova svadba, Rytierske slávnosti a najväčšiu udalosť pripravovanú mestom Košice – rekonštrukciu Bitky pri Rozhanovciach. Bitka pri Rozhanovciach sa odohrala v roku 1312 neďaleko Košíc medzi vojskom kráľa Karola Róberta z Anjou a vojskami Omodejovcov (synov nebohého palatína Omodeja), doplnenými o oddiely Matúča Čáka Trenčianskeho a pripomenuli  si ju prostredníctvom stoviek združení a spolkov zaoberajúcich sa históriou, ktorí jej rekonštrukciu predviedli na lúkach pri Beniakovciach.
	Otvoril rozpravu. Nikto sa neprihlásil, rozpravu ukončil a dal slovo návrhovej komisii, aby predniesla návrh na uznesenie.

p. Andrejčák, poslanec MZ a člen návrhovej komisie – Prečítal návrh na uznesenie.
	Mestské zastupiteľstvo v Košiciach podľa príslušných ustanovení berie na vedomie informáciu primátora mesta o svojej činnosti od IV. rokovania MZ.

Hlasovanie č. 7 -	za: 39, proti: 1, zdržali sa: 4

p. Raši, primátor mesta Košice – Skonštatoval, že uznesenie bolo schválené.
- - -

Bod č. 2
Správa o odpovediach na interpelácie a dopyty poslancov mestského zastupiteľstva, ktoré  boli  prednesené na IV. rokovaní MZ dňa 19.4.2011

p. Raši, primátor mesta Košice – Požiadal riaditeľa magistrátu, aby uviedol materiál.

p. Lazúr, riaditeľ MMK – Uviedol, že v zmysle rokovacieho poriadku boli jednotlivým poslancom na ich vznesené dopyty a interpelácie predložené písomné podklady, resp. písomné správy a odpovede, ktoré boli zhrnuté v predloženom materiáli. Odporučil túto správu zobrať na vedomie.

p. Raši, primátor mesta Košice – Otvoril rozpravu.

p. Gamcová, poslankyňa MZ – Poďakovala riaditeľovi magistrátu za doručené odpovede a skonštatovala, že boli už trochu iné, ako v minulosti. Poprosila však riaditeľa magistrátu, aby do budúcnosti, kedy sa budú rozdávať výmery o poplatkoch za miestne dane atď., aby občania nemuseli zostať doma, aby si mohli preberať tie výmery počas svojho pracovného času. Uviedla, že tento problém mali viacerí, nie len ona, že bol nechaný odkaz na lístku, aby v čase od 9.00 do 15.00 boli doma, aby si výmer mohli prevziať. Aby jej verili, prepošle túto výzvu v skenovanej podobe emailom do poštovej schránky riaditeľa.

p. Raši, primátor mesta Košice – Uviedol, že tento problém riešili a pre budúcnosť to chcú zrealizovať tak, aby ľudia, ktorí pracujú, nemuseli byť celý deň doma.

p. Dečo, poslanec MZ – Odpoveď na interpeláciu, ktorú v súvislosti s komunikáciami v Kavečanoch dostal zatiaľ v písomnej podobe nedošla, iba v elektronickej podobe, ale vedel, že chyba nastala na pošte, pretože si to overil, napriek tomu tá odpoveď dosť rozdielne vykresľovala reálnu situáciu ako to, čo tá interpelácia obsahovala. Jednou vetou uviedol, že skutkový stav komunikácií nesvedčí o tom, že pred mesiacom tam bolo niečo opravované. Bol fyzicky pri tom, keď sa opravovali časti výtlkov, ale vzhľadom na to, že sa jedná o záujem Košíc, doporučil, aby sa na to pozrelo ešte raz, aby starosta nemusel počas prác stáť pri robotníkoch, pretože to potom neplní svoj účel. Uviedol, že opravy sa absolútne nedotkli rigolov pri cestách.

p. Raši, primátor mesta Košice – Opýtal sa, či problém bol v kvalite vykonania prác.

p. Dečo, poslanec MZ – Aj v kvalite, aj v rozsahu.

p. Raši, primátor mesta Košice – Súhlasil s p. Dečom a uviedol, že v súčasnosti môžu práce zadávať tým podnikateľským subjektom, ktoré boli zakontrahované ešte minulého roku. Poprosil, aby p. starosta napísal oficiálnu sťažnosť, pretože ak skončia zmluvy, bude musieť zrealizovať sa výberové konanie a môže to slúžiť ako argument na to, že z objektívnych dôvodov nebude daný uchádzač úspešný.
	Nakoľko sa do rozpravy nikto neprihlásil, rozpravu uzavrel a dal slovo návrhovej komisii, aby prečítala návrh na uznesenie.

p. Andrejčák, poslanec MZ a člen návrhovej komisie: Prečítal návrh na uznesenie.
	Mestské zastupiteľstvo v Košiciach podľa príslušných ustanovení Rokovacieho poriadku mestského zastupiteľstva v Košiciach berie na vedomie Správu o odpovediach na interpelácie a dopyty poslancov mestského zastupiteľstva, ktoré boli prednesené na IV. rokovaní MZ v Košiciach dňa 19.4.2011.

Hlasovanie č. 8 -	za: 45, proti: 0, zdržal sa: 1

p. Raši, primátor mesta Košice – Skonštatoval, že uznesenie bolo schválené.
- - -

Bod č. 3
Správa o činnosti Útvaru hlavného kontrolóra

p. Raši, primátor mesta Košice – Dal slovo hlavnej kontrolórke.

p. Jakubíková, hlavná kontrolórka mesta Košice – Uviedla, že v tomto materiáli predložila štyri správy o výsledkoch kontroly, a to na základných školách Janigova 2 a na Lechkého, kde neboli zistené nedostatky.
	Nedostatky boli zistené v Mestskej polícii, v Správe majetku mesta Košice a v Psychosociálnom centre. Konkrétne nedostatky v Psychosociálnom centre sa týkali zákona o účtovníctve a viac bolo uvedené v správe.
	Doplnila, že v priebehu minulého týždňa mesto Košice prijalo krátkodobý úver na projekt Modernizácia základnej školy Park Angelinum 8 vo výške v objeme 1,380 tis. eur. Splatnosť úveru je 1,5 roka s úrokovou sadzbou jeden EURIBOR plus 70 % ročne. Predikcia ukazovateľa dlhu mesta Košice je vo výške 33,43 % a úverová rezerva je vo výške 29,7 mil. eur. Ukazovateľ splátkovej rezervy je vo výške 10,47 % a splátková rezerva je predpokladaná vo výške 16,2 mil. eur. Mesto dodržiava podmienky na prijatie úveru k 14. 6. 2011 v zmysle zákona o rozpočtových pravidlách podľa § 17 ods. 9.
	Poslancov informovala, že vedeniu mesta predložila rozbor ekonomických a hospodárskych vzťahov medzi mestom Košice a Mestským futbalovým klubom (MFK), ktorý bol spracovaný na základe poskytnutých dokladov a táto dokumentácia bola poskytovaná postupne v priebehu roka 2010 a 2011. Z rozboru je zrejmé, že ekonomický vývoj MFK je dlhodobo kritický a ukazuje sa, že tento stav je dlhodobo neudržateľný, tak ako zo strany mesta, tak aj zo strany druhého akcionára.  

p. Raši, primátor mesta Košice – Otvoril rozpravu.

p. Halenár, poslanec MZ – Uviedol, že by od pani kontrolórky potreboval viac objasňujúcich slov k tomu prvému čo sa zmienila. Má mesto právo na to čo robilo, alebo nie. Nerozumel číslam, na ktoré upozorňovala a chcel, aby to hlavná kontrolórka preložila do slovenčiny.
	Opýtal sa na druhú jej poznámku, aby uviedla čo je to „dlhodobo“ a či by to mohla v časovom rozsahu bližšie špecifikovať.

p. Jakubíková, hlavná kontrolórka mesta Košice – K prvej otázke uviedla, že jej povinnosťou je vždy pri prijatí úveru overovať podmienky, či mesto je schopné prijať ďalší úver, a či je naplnené kritérium 60 %. Vtedy je jej povinnosťou postupovať a dávať ohlásenie na ministerstvo financií.
	K druhej otázke uviedla, že podľa nej, je dlhodobý od roku 2005, pretože v roku 2005 a 2006 bola strata, v roku 2007, 2008 a 2009 bol zisk, v roku 2010 bola strata 870 tis. Zisky boli tvorené nie hlavnou činnosťou futbalového klubu, ale boli tvorené mimoriadnou činnosťou.

p. Raši, primátor mesta Košice – Požiadal riaditeľa magistrátu, aby doplnil údaje ohľadom úveru, ktorý spomínala hlavná kontrolórka, jeho účel a kvôli čomu to vzniklo.

p. Lazúr, riaditeľ MMK – Uviedol, že úver bol použitý na prefinancovanie euro fondov, čiže investičná akcia rekonštrukcia – modernizácia školy Park Angelinum bola začatá ešte v lete v roku 2010 a do začiatku roku 2011 bolo všetko prestavané s tým, že s ministerstvom hospodárstva nebola podpísaná návratná zmluva o nevratnom finančnom príspevku. Táto zmluva bola doručená z ministerstva v priebehu tohto roka a okamžite začali riešiť financovanie. Je to krátkodobé financovanie, čiže sa zaplatia iba faktúry dodávateľa a v priebehu niekoľkých mesiacov bude ministerstvo tieto peniaze refundovať, čiže je to krátkodobý úver a sadzby sú jednomesačne EURIBOR plus obchodná marža 0,7 % per annum.

p. Raši, primátor mesta Košice - Nakoľko sa do rozpravy nikto neprihlásil, rozpravu uzavrel a dal slovo návrhovej komisii, aby prečítala návrh na uznesenie.

p. Andrejčák, poslanec MZ a člen návrhovej komisie - Prečítal návrh na uznesenie.
Mestské zastupiteľstvo v Košiciach podľa príslušných ustanovení Štatútu mesta Košice  berie na vedomie
1. Správu o činnosti hlavného kontrolóra mesta Košice od IV. rokovania MZ    
 v Košiciach.
2.  Správu o výsledku kontroly hospodárenia a vybraných položiek príjmov a výdavkov za obdobie rokov 2009 a 2010 v Mestskej polícii Košice.
3. Správu o výsledku kontroly hospodárenia, nakladania s majetkom a vybraných položiek príjmov a výdavkov za obdobie rokov 2009 a 2010 v Psychosociálnom centre.
4. Správu o výsledku kontroly nájomných zmlúv z hľadiska uvádzania účelu, na ktoré sa priestory prenajímali, zaradenia do kategórie z hľadiska lokality a výšky nájomného v zmysle dodržiavania všeobecne záväzných právnych predpisov vrátane všeobecne záväzných nariadení mesta Košice v spoločnosti Správa majetku mesta Košice, s.r.o.
5. Správu o výsledku kontroly nakladania s majetkom a vybraných položiek príjmov a výdavkov za obdobie roka 2010 v Základnej škole Mateja Lechkého, ul. Jána Pavla II.
6. Správu o výsledku kontroly nakladania s majetkom a vybraných položiek príjmov a výdavkov za obdobie roka 2010 v Základnej škole Janigova č. 2.

schvaľuje Návrh plánu kontrolnej činnosti Útvaru hlavného kontrolóra mesta Košice   na II. polrok 2011.

Hlasovanie č. 9 -	za: 43, proti: 0, zdržali sa: 2

p. Raši, primátor mesta Košice – Skonštatoval, že uznesenie bolo schválené.
- - -

Bod č. 4
Návrh na zmeny a doplnenia Štatútu mesta Košice

p. Raši, primátor mesta Košice – Stručne uviedol, že prvá zmena súvisí s prechodom slovenskej koruny na euro podľa zákona č. 659/2007 Z. z. o zavedení meny euro v Slovenskej republike a o zmene a doplnení niektorých zákonov a sú prepočtom a zaokrúhlením slovenských korún na eurá podľa konverzného kurzu. 
	Druhá zmena súvisí s aktualizáciou verejných ocenení mesta, a to plaketa primátora mesta Košice a úpravou ich hodnôt v eurách. 
	Tretia zmena odstraňuje základné rozpory s organizačným poriadkom prijatým v roku 2008 s účinnosťou od 1. 1. 2009, ako aj s naposledy prijatým organizačným poriadkom účinným od 26. 4. 2011. Viac informácií bolo uvedené v odôvodnení k príslušným paragrafom.
	Otvoril rozpravu.

p. Halenár, poslanec MZ – Uviedol, že predloženie tohto materiálu považuje za neobyčajnú trúfalosť a každý, kto bude hlasovať za túto zmenu štatútu, pošliape základného ducha práva a základných dokumentov v tomto meste.
	Pokiaľ sa nemýlil, na minulom zasadaní poslancov, bola značná argumentácia ohľadom útvarov na magistráte práve kvôli tomu, že neboli v súlade so štatútom a teraz sa predložil materiál na zmenu štatútu s poukázaním na to, že nezodpovedá organizačnej štruktúre.
	Obáva sa, že zakladanie takéhoto trendu bude viesť ku katastrofe, ktorá sa im môže vypomstiť. O tom už v minulosti hovoril p. Knapíkovi, aby takéto trendy nezakladal.
	V materiáloch predkladaných poslancom sa často stretávajú s výrazom porada primátora. Nikde nenašiel informácie, kým je tvorený tento inštitút, či je to volený orgán, či je to orgán, ktorý sa zvoláva raz začas, podľa potrieb, aké zápisnice sú odtiaľ. Preto položil otázku, kde tento inštitút porady primátora je zakotvený a o čo sa opiera. Uviedol aj konkrétny prípad z minulého volebného obdobia, kedy poslanec mestského zastupiteľstva predložil návrh na všeobecné záväzné nariadenie, ktoré bolo zamietnuté negatívnym vyjadrením porady primátora. 

p. Grüllingová, poslankyňa MZ – Vystúpila s faktickou poznámkou a zareagovala na kolegu poslanca Halenára, že v dôvodovej správe, minimálne v bode 1, 2, 3, sú uvedené dôvody, prečo je potrebné upravovať štatút. Do poriadku sa dávajú ešte veci z minulosti a tento návrh mohol predložiť v minulosti aj on, keďže ako poslanec tu sedel, aby sa veci v štatúte mohli zosúladiť už skôr.

p. Kočiš M., poslanec MZ – Uviedol, že Štatút mesta Košice je jeden zo základných dokumentov tohto mesta, na ktorý, okrem iného, odkazuje aj zákon o meste Košice a bolo by preto vhodné, aby akékoľvek zmeny a doplnky tohto štatútu, boli vykonané čo najväčším konsenzom a čo najväčšou zhodou poslaneckého zboru. Obsahom tejto novely sú viaceré návrhy, ktoré bezprostredne reagujú na legislatívne zmeny, ktoré by mali byť náležite reflektované v štatúte mesta, aj keď je možné medzi nimi nájsť také, ktoré vyvolávajú minimálne polemiku. V záujme zachovania čo najväčšieho konsenzu pri schvaľovaní zmien tohto štatútu, predniesol procedurálny návrh, aby sa o jednotlivých bodoch predloženého materiálu hlasovalo oddelene. 

p. Süli, poslanec MZ – Na ostatnom zastupiteľstve, mestské zastupiteľstvo odsúhlasilo organizačný poriadok mesta a podľa jeho názoru, bolo zle prijaté uznesenie. Konkrétne uviedol, že v záverečných ustanoveniach, okrem iného, bolo uvedené, že Organizačný poriadok Magistrátu mesta Košice, nadobúda účinnosť dňom jeho schválenia. Podľa jeho názoru nadobúda účinnosť a vykonateľnosť až vtedy, keď ho primátor podpíše. Malo by sa to opraviť. Ak si pamätajú, pri prekovaní tohto bodu sa pýtal, čo je prvé a dôležité, či štatút mesta, alebo organizačný poriadok. Je toho názoru, že štatút mesta je prvý krok a potom na základe štatútu mesta sa môže vydať organizačný poriadok. Skôr je to mylné a zavádzajúce. 
	Dovolil si poznamenať ešte jednu vec. Vysoko si váži, že vedenie mesta má snahu dať do poriadku veci verejné a mesta Košice, ale vzhľadom k tomu, že všetci štyria, ktorí sedia za predsedníckym stolom v samospráve ešte nepracovali, poznamenal si to a uviedol, že možno z toho vyplynulo, že podcenili úlohu Archívu mesta Košice, ako aj Útvaru hlavného architekta a tým degradovali tieto inštitúcie na referáty. Považuje to za hlboký omyl. Hovoril o tom preto, že toto mesto môže ďakovať tomu, že bol tu nejaký Útvar hlavného architekta, dokonca to bol ÚDI (pozn. Útvar dopravného inžinierstva), ktorému môžeme poďakovať, aj za sociku, že mestská hromadná doprava je racionálne postavená. 
	Pokiaľ nebude zrealizovaná náprava, nemôže podporiť tento návrh štatútu. Mýliť sa je ľudské a myslí si, že je dostatok času na to, aby tento organizačný poriadok, ako aj štatút mesta sa dal na pravú mieru. 
	V roku 1991, kedy začínali, krvopotne zachraňovali Archív mesta Košice, kedy chceli všetky dokumenty, dokonca zo stredoveku, zobrať do nejakého národného archívu a chceli to zlikvidovať. Listiny od kráľa Mateja Korvína sú poistené na hodnotu 100 tis. dolárov. Ešte raz zopakoval, že sa obáva toho, že ak archív zostane referátom, nemusí sa to skončiť dobre, čo je totožné aj s útvarom architekta.

p. Raši, primátor mesta Košice – Poďakoval za postreh.

p. Adamčíková, poslankyňa MZ a členka návrhovej komisie – Vystúpila s faktickou poznámkou a ako predsedníčka legislatívno-právnej komisie reagovala na slová p. Süliho a uviedla, že zásadne s jeho slovami súhlasila. Do konca roka by sa mala pripraviť veľká novela štatútu a ku veciam sa dá vrátiť a dá sa o nich diskutovať. 
	Ku kolegovi M. Kočišovi uviedla, že na zasadnutí legislatívno-právnej komisie, kedy bolo prítomných 15 právnikov sa ani k jednému bodu nevyjadril a na záver oznámil, že nebude hlasovať za tento návrh. Mal možnosť zasiahnuť a mal možnosť ovplyvniť a opraviť niektoré ustanovenia.

p. Raši, primátor mesta Košice – Nakoľko p. Adamčíková nebola do rozpravy prihlásená, ale vystúpila s faktickou poznámkou, neudelil preto slovo poslancovi M. Kočišovi, ktorý sa prihlásil s faktickou poznámkou, pretože podľa rokovacieho poriadku nie je možné faktickou poznámkou reagovať na faktickú poznámku.

p. Dečo, poslanec MZ – Na predošlom mestskom zastupiteľstve sme lámali cez koleno organizačný poriadok. Myslí si, že s predloženým návrhom zmeny štatútu sa v mnohých bodoch dá súhlasiť a pravicový poslanecký klub má záujem ich podporiť. Ale pokiaľ sa nebude hlasovať o jednotlivých bodoch a fakt len výnimočne tam budú body, s ktorými nebudú súhlasiť a prípadne na ktorých by mohli nájsť kompromis, v tom prípade, ak sa nebude hlasovať o návrhu poslanca M. Kočiša a nebude schválený, uviedol, že oni nebudú môcť tieto zmeny štatútu podporiť, práve kvôli už spomenutým deformáciám vo vzťahu Útvaru hlavného architekta, Archívu mesta Košice a ďalšie.

p. Raši, primátor mesta Košice – Určite sa bude hlasovať o návrhu poslanca Kočiša, pretože to bol návrh, ktorý bol daný v rozprave a je povinný o ňom dať hlasovať. Poprosil p. Kočiša, aby jeho návrh odovzdal návrhovej komisii, aby ho aj vedela správne uviesť.

p. Kočiš M., poslanec MZ – Slová adresoval poslankyni p. Adamčíkovej, ktorá je predsedníčkou legislatívno-právnej komisie. Uviedol, že musí súhlasiť s tým, že komisie zastupiteľstva sú priestorom pre odbornú a vecnú diskusiu na nastolené témy. Mrzelo ho však, že potom, ako veľmi otvorene a vecne vysvetlil svoj postoj k jednotlivým bodom a v momente, keď sa rozprúdila diskusia na túto tému, ju ukončila a nebolo možné dôjsť k nejakým záverom. Nielen on, ale aj ďalší kolegovia mali pripravené ďalšie diskusné príspevky týkajúce sa iných problémov tohto mesta, ktoré legislatívna komisia mohla a mala riešiť, žiaľ, možno to bude možné na ďalšom zasadnutí komisie, ktorá nebude už časovo obmedzená.

p. Raši, primátor mesta Košice – Do rozpravy sa nikto neprihlásil, preto ju ukončil a požiadal návrhovú komisiu, aby predniesla návrh poslanca Michala Kočiša.

p. Andrejčák, poslanec MZ a člen návrhovej komisie - Predniesol návrh poslanca Kočiša, ktorý znel, aby sa o jednotlivých bodoch, ktoré sa týkajú zmien v Štatúte mesta Košice, hlasovalo samostatne.

p. Raši, primátor mesta Košice – Dal hlasovať o tomto návrhu.

Hlasovanie č. 10 -	za: 23, proti: 3, zdržali sa: 20

p. Raši, primátor mesta Košice – Skonštatoval, že návrh nebol schválený.
	Požiadal návrhovú komisiu, aby predniesla pôvodný návrh uznesenia.

p. Andrejčák, poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa príslušných ustanovení schvaľuje zmeny a doplnenia Štatútu mesta Košice podľa predloženého návrhu. 

Hlasovanie č. 11 -	za: 25, proti: 5, zdržali sa: 16

p. Raši, primátor mesta Košice – Skonštatoval, že uznesenie bolo schválené.
	Ohľadne porady primátora uviedol, že v štatúte mesta je odsek 4, primátor okrem oprávnení určených zákonom, ďalej zriaďuje svoje poradné orgány a tým je aj porada primátora.
- - -

Bod č. 5
Vyhlásenie k plánovanej privatizácii spoločnosti Tepláreň Košice, a.s.

p. Raši, primátor mesta Košice – Požiadal námestníka primátora, aby uviedol materiál.

p. Lazár, námestník primátora mesta Košice – Uviedol, že všetci vedia, že v súčasnej dobe sa pripravuje privatizácia viacerých strategických podnikov v Slovenskej republike, alebo na lokálnej úrovni, ako je napr. konkrétne Tepláreň Košice v Košiciach (TEKO).
	Prečo ide o významný podnik z pohľadu lokálnej samosprávy v Košiciach je ten, že táto spoločnosť zabezpečuje asi 85 % výroby tepla a teplej úžitkovej vody v Košiciach. Rozvoj tejto spoločnosti má zásadný vplyv aj na nákladové položky tohto mesta, nakoľko cena energií je jedna z najvyšších položiek. Košice nie sú prvým mestom, ktoré vydáva toto vyhlásenie, pretože takéto teplárne sa nachádzajú v šiestich mestách a podľa ich vedomostí, s týmto vyhlásením už prišla radnica v Trnave, na čele ktorého stojí primátor, ktorý je nominant strany KDH. Týmto vyhlásením sa aj oni inšpirovali a spracovali ich pre podmienky mesta.
	Pre prípad, aby nedošlo ku skresleniu informácii uviedol fakt, že vedenie mesta bolo, je a bude za to, aby celá tepelná sústava mala jedného majiteľa. Sú presvedčení, že vylúčením medzičlánkov sa dosiahne a dokáže udržať, resp. znížiť cena tepla. Kvôli tomu mesto žiada vládu Slovenskej republiky, ak by to bolo možné, aby im previedli 100 % podielu Teplárni v Košiciach, čo by znamenalo, že dokážu túto sústavu spojiť do jedného celku. V prípade, že dôjde k privatizácii, budú okamžite jednať s privatizérom s cieľom, zlúčiť sústavu do jedného celku.
	Ohľadne jednotlivých bodov, ktoré boli uvedené vo vyhlásení uviedol, že ponúkaných 5 % podielu považujú za nedostatočnú výšku percent na to, aby mesto mohlo zásadným spôsobom ovplyvniť hospodárenie v teplární. V poslednom období sa v teplární investovalo 120 mil. eur, čo je najviac zo všetkých teplárenských spoločností. 
	Apelujú na vládu SR, ktorá vo svojom programovom vyhlásení uviedla: „Nebudeme privatizovať strategické podniky a podporí kroky k zefektívneniu vybraných podnikov so štátnou účasťou, vrátane odštátnenia teplární.“
	Je potrebné si uvedomiť, že tieto teplárne potrebujú svoje investície a akýkoľvek privatizér, ktorý tepláreň kúpi, musí popri týchto investíciách zaplatiť ešte kúpnu cenu. Predpokladajú, že následne investori budú požadovať navrátenie finančných prostriedkov a dôjde k zvýšeniu cien. Hovoril o tom aj v národnej rade, že ak spoločnosť nemá záujem na tom, aby sa udržali ceny, neexistuje žiaden zákon, ani žiaden regulačný úrad na Slovensku, ktorý by dokázal spoločnosť donútiť k tomu, aby udržala ceny tepla na prijateľnej úrovni.
	V závere vyhlásenia žiadajú vládu SR o prehodnotenie predmetného uznesenia.

p. Raši, primátor mesta Košice – Otvoril rozpravu.

p. Petrvalský, poslanec MZ – Vystúpil s faktickou poznámkou a reagoval na námestníka, ktorý hovoril o tom, že žiadajú vládu Slovenskej republiky, aby previedla 100 % akcií na mesto Košice. Uviedol, že počas štyroch rokov, kedy tam bol riaditeľom, ani raz o to vládu nepožiadal.
	Podľa jeho postrehu nie je pravdou, že ak tu bude iba tepláreň, že si bude diktovať ceny aké chce, pretože všetci dobre vedia, že existuje nástroj, ktorý bude zrážať ceny dole, a to je diverzifikácia zdrojov. To znamená, že musia prilákať investorov takých, ktorí vytvoria aj ďalšie zdroje tepla a následne cena pôjde dole.

p. Vargovčák, poslanec MZ – Na úvod uviedol, že predkladané vyhlásenie je legitímne, mestá a obce samozrejme majú právo takéto vyhlásenie schváliť. Podľa jeho názoru to však nie je správne. Nechcel rozoberať, či privatizácia teplárne áno, alebo nie, lebo znova je to skôr svetonázorovo politický postoj, či je lepší súkromný vlastník, alebo štát. 
Mal pripravenú analýzu toho, aké sú výhody, nevýhody, eventuálne riziká privatizácie s prevodom 5 % akcií na obec, alebo s prevodom väčšieho balíka akcií na obec.
Pri prvej alternatíve, kedy sa investorovi predáva 100, alebo 95 %, predajca získa maximálny výnos, teda teplárenské spoločnosti, ale tak, ako aj iné súkromné spoločnosti na tomto trhu, naďalej zostanú regulované prostredníctvom nezávislého regulačného úradu, ktorým je URSO. To bude znamenať, že cenu tepla bude aj tak regulovať URSO, čiže po privatizácii sa cena tepla v Košiciach nezvýši. Vzhľadom na to, že sa predajom 100, alebo 95 % akcií dosiahne jednoznačne najvyššia kúpna cena, bude prevzatie plnej zodpovednosti investora za riadenie spoločnosti súčasne aj jeho najsilnejšou motiváciou pre čo najefektívnejšie prevádzkovanie danej teplárne pri zabezpečení čo najvyššej spokojnosti jeho odberateľov. Pri prevode 95 % balíka na investora sa dosahuje nulový diskont na kúpnu cenu. Táto forma nepredstavuje žiadne riziká a nevýhody pre predávajúceho.
Pokiaľ bude prevod balíka na mesto väčší, čiže 49 % a viac, táto alternatíva je pre predávajúceho najmenej výhodná, nevýhodou je najnižší výnos predaja akcií pre štát. Ide však o legitímnu požiadavku majoritného akcionára na to, aby sa aj minoritný akcionár, teda mesto, spolupodieľal na financovaní strategických projektov, a to do výšky svojho podielu. Pri prevode väčšieho percenta akcií, taktiež vzniká najvýraznejší diskont kúpnej ceny, ktorý nebude iba uplatnením pomerného zníženia, napríklad na 51 %. Ďalším negatívnym vplyvom na dosiahnutú výšku bude mať aj výrazne nižšia prémia za majoritu. Rizikom väčšieho prevodu akcií je, že z neschopnosti reagovať na požiadavku spolufinancovania strategických rozvojových projektov, budú mestá, teda aj mesto Košice, ako minoritní akcionári nútené ísť cestou ďalšieho zakladania svojho majetku, ako zábezpeky voči získaniu cudzích zdrojov, resp. budú znižovať majetkový podiel v spoločnosti. Do roku 2020, majú všetky teplárenské spoločnosti na Slovensku, ktoré idú do privatizácie, investovať zhruba 760 mil. eur, z toho 411 mil. eur do ekologizácie, 353 mil. do rozvodov a ak len by 1/6 z toho ...

p. Raši, primátor mesta Košice – Upozornil p. Vargovčáka na časový limit v rozprave a požiadal ho, aby napriek tomu, že išlo o veľmi komplexný a veľmi odborný pohľad,  aby predniesol k tomu jasný a stručný záver.

p. Vargovčák, poslanec MZ – Ak len 1/6 z toho pripadne na Tepláreň Košice, bude to predstavovať 100 mil. korún, čo pri prevode 49 % balíka sa dá veľmi jednoducho vyrátať, koľko bude musieť mesto Košice investovať do rozvoja teplárne.

p. Halenár, poslanec MZ – Po vypočutí idei mesta, že za každú cenu sa bude snažiť zlúčiť TEHO a TEKO, považuje túto ideu za zlú a argumentoval, že v súčasnosti všetci vedia, že tepláreň sa v Košiciach nachádza medzi dvoma veľkými mestskými časťami, medzi Jazerom a Juhom. To, čo by mesto podľa jeho názoru malo žiadať, je dôsledné monitorovanie spádu a dopadu všetkých produktov, ktoré sú dôsledkom spaľovania čierneho uhlia na materské a základné školy. 
	Po zlúčení teplárne s TEHO vznikne monopol so všetkými dôsledkami správania sa monopolu. Občania tohto mesta už majú skúsenosti s takým správaním sa monopolu a čo zanechalo v tomto štáte. 
	Podľa jeho názoru by v prvom rade malo mesto žiadať vládu, aby presunuli tepláreň mimo mesta, aby aj iný výrobcovia a dodávatelia tepelnej energie mali možnosť dodávať tento produkt. Ide tu hlavne o geotermálnu energiu a poprípade aj spaľovanie biomasy. Mesto by sa malo starať jedine o to, na rozloženie rúr, ktorými sa vedie teplo, aby sa tak dialo čo najviac v konkurenčnom prostredí. Zlúčenie TEHO a TEKO to jednoznačne neguje. 
	Mesto má vypracovanú tepelnú koncepciu, stratégiu mesta a zaujímalo by ho, či zlučovanie je v súlade s touto stratégiou, alebo či sa následne bude stratégia prispôsobovať idei mesta. Podotkol, že za vypracovanie stratégie mesto vynaložilo slušné peniaze. 
	Vrátil sa ku predchádzajúcemu bodu a uviedol, že porada primátora je neidentifikovateľný útvar, na ktorý ...

p. Raši, primátor mesta Košice –  Požiadal technikov, aby vypli poslanca Halenára a opýtal sa, kto ďalší sa hlási do rozpravy k tomuto bodu.

p. Lazár, námestník primátora mesta Košice – Poďakoval za príspevky a uviedol, že v niektorých prípadoch tam bola vecnosť a kvitoval, že bola snaha poskytnúť ekonomické informácie verejnosti. 
	Pragmaticky zareagoval a uviedol, že cena sa za posledné štyri roky v Košiciach nemenila a je jedna z najnižších na Slovensku. Je to aj preto, že sa za posledné štvorročné obdobie investovalo 2x viac, ako v rokoch 2002 – 2006 a vytvoril sa 4x väčší zisk, a to aj napriek tomu, že sa v tom období podporoval región, kraj a obyvatelia. 
	Čo sa týkalo toho, že to mohli a mali čas za štyri roky sprivatizovať uviedol, že oni to vtedy nechceli privatizovať, nakoľko ten podiel bol štátny a tak to aj brali. Teraz o tom hovoria preto, lebo táto vláda to chce predať súkromným vlastníkom, ktorí nebudú mať  absolútne žiadny záujem na tom, aby brali ohľad na obyvateľov tohto mesta.
	Ku spomenutému monopolu uviedol, že všade vo svete takéto distribučné siete sú monopolmi a najväčším konkurentom pre nich sú lokálne kotolne, ktoré si ľudia môžu montovať v jednotlivých blokoch, bytoch. 
	URSO slúži ako regulátor, ale nemá nástroj na to, keď firma nechce, aby cenu tepla ustrážila. Táto vláda prijala, resp. zrušila zákon, ktorý platil doposiaľ. Za starej vlády, ak chcel niekto predložiť cenový návrh, tento návrh muselo schváliť valné zhromaždenie. To znamenalo, že ak tepláreň chcela predložiť cenový návrh, museli byť za. Ak chcel predložiť cenový návrh Slovenský plynárenský priemysel, museli byť za všetci akcionári a tým pádom mal štát možnosť ovplyvňovať cenotvorbu. Tento zákon bol zrušený a v minulosti sa ani raz nestalo, aby pri predložení ceny firmou, URSO schválilo vyššiu cenu. Tým pádom stratili nástroj ovplyvňovať, ako občania, resp. ako vláda, ceny tepla do budúcna. Vláda sa toho vzdala úplne dobrovoľne a samostatne.
	Ku financovaniu, ktoré spomínal p. Vargovčák dodal, že všetky tieto spoločnosti potrebujú peniaze, ale TEKO je schopné sa samofinancovať. V čase vrcholiacej hospodárskej krízy získalo úver 40 mil. eur, bez garancie, bez garancie vlády. Táto spoločnosť je dobrá, vie si zabezpečiť zdroje na svoj rozvoj a je schopná to aj zrealizovať.
	Za štyri roky sa nikdy nestalo, aby v teplárni chýbalo uhlie. Ak chýbalo uhlie pálil sa drahý plyn, ktorý zaplatili obyvatelia tohto mesta a URSO ho uznalo za oprávnený náklad. Spoločnosť svojou neschopnosťou donútila obyvateľov mesta platiť vyššie ceny. 
	Keď odchádzali v júli vykázali zisk za rok 2010 2,5 mil. eur. Keď odchádzali posledný nominanti tejto vlády, tiež vykázali zisk 2,5 mil. eur. Prišiel nový manažment, ktorý za dva mesiace vykázal 0,5 mil. eur. Opýtal sa, kde sú 2 mil. eur.

p. Rusnák, poslanec MZ – Vystúpil s faktickou poznámkou. Slová adresoval p. námestníkovi, ktorý hovoril o tom, že bola podpora východného Slovenska v uplynulých štyroch rokoch z pozície Teplárne Košice. Ono sa to podporuje, keď sa míňajú peniaze, ktoré boli možno pre budúcnosť. Keď sa predajú emisné kvóty určené na roky 2011, 2012 už v roku 2010. 
	Dnes, keď sú v pozícii, kedy majú absolútnu možnosť zrealizovať to, čo bolo marketingový piár, pomaly celé uplynulé štyri roky vedenia Teplárne Košice, a to boli útoky na tepelné hospodárstvo, ako na medzičlánok, potom môžu dnes pekne zrealizovať a úplne iné niečo hovoriť. 

p. Süli, poslanec MZ – Vystúpil s faktickou poznámkou. Keď p. námestník hovoril o tom, koľko za posledné štyri roky za jeho riaditeľovania investovalo, že to bolo viac, ako za posledných 8 rokov predošlej vlády, upozornil ho na to, že sú tu ľudia, ktorí rozumejú problematike starostlivosti o základné prostriedky a poznajú pojem životnosť, to znamená, že tie veci, ktoré pred ôsmimi rokmi opravovali, ešte nebolo nutné opravovať.

p. Halenár, poslanec MZ – Vystúpil s faktickou poznámkou. Ako fungujú zákony, už počuli. Ďalší zákon, ktorý bol prijatý vládnou koalíciou Smer, SNS, HZDS bol ten, ktorý zmenil pomer výpočtu tepla pre jednotlivé byty zo 40 na 60. Zložka 40 všeobecná, zložka 60 odmeraná z meračov v bytoch, to otočilo zo 40 na 60 a znížila sa možnosť aktívne pristupovať ľudí ku spotrebe tepla.

p. Jenčová, poslankyňa MZ – Vystúpila s faktickou poznámkou. Vlastníci bytov si určujú spôsob vlastného rozúčtovania a nie tepláreň káže, ako to majú robiť.

p. Bereš, poslanec MZ – Vystúpil s faktickou poznámkou. Celý tento bod, jeho zaradenie a diskusiu bral, ako politickú prestrelku a prezentáciu, pretože prakticky význam prijatia, alebo neprijatia tohto dokumentu, má nulovú hodnotu pre vládu.

p. Berberich, poslanec MZ – Pán námestník spomínal lokálne kotolne. Pred voľbami tu bola iniciatíva ku lokálnym kotolniam a mal taký pocit, že sa hovorí o niečom inom, preto poprosil o vysvetlenie.

p. Raši, primátor mesta Košice – Poprosil predkladateľa materiálu.

p. Lazár, námestník primátora mesta Košice – Jasne deklaroval, že chcú jednotnú sústavu, preto nevie z čoho usudzujú, že ide o nejakú zmenu. Ak sa im podarí sprivatizovať tepláreň, zrealizujú to sami. Ak nie, počkajú kto to sprivatizuje a budú s ním rokovať, aby bola jedna sústava, aby bolo priame pripojenie pre všetkých. Toho sa držia a nevie, odkiaľ majú inú teóriu.
	Čo sa týkalo emisií uviedol, že všetky predané emisie boli použité na investície a nesúviselo to so životnosťou. Bolo to potrebné zrealizovať a tieto emisie nemali žiaden vplyv na zisk spoločnosti. Čo sa nikde neuvádza je to, že to predali najvyššie na Slovensku. Za nich vracali asi 2 mil. eur za preplatky a cena tepla sa za štyri roky držala rovnako. Teraz už ľudia platiť viac budú.
	Tiež mal pocit, že rozprava sa odklonila od témy. Je to politické vyhlásenie Slovenskej republiky a zmenilo sa to na work shop, ktorému sa však nebráni, môže sa uskutočniť na tomto pléne kedykoľvek.

p. Raši, primátor mesta Košice – Požiadal, aby sa organizovanie work shopu uskutočnilo mimo rokovania mestského zastupiteľstva.
	Do rozpravy sa nikto neprihlásil, preto ju uzavrel a dal slovo návrhovej komisii, aby prečítala návrh na uznesenie.

p. Andrejčák, poslanec MZ a člen návrhovej komisii – Prečítal návrh na uznesenie.
	Mestské zastupiteľstvo v Košiciach podľa príslušných ustanovení Štatútu mesta Košice  
A. schvaľuje Vyhlásenie k plánovanej privatizácii  spoločnosti Tepláreň Košice, a.s.  podľa prílohy č. 1,   
B. ukladá  riaditeľovi MMK zaslať  uvedené Vyhlásenie k  plánovanej privatizácii  spoločnosti Tepláreň  Košice, a.s.  predsedníčke vlády Slovenskej republiky.
                                                                      		   	  T:  01.07.2011
                                                                        		  Z:  riaditeľ MMK

Hlasovanie č. 12 -	za: 24, proti: 7, zdržali sa: 16 

p. Raši, primátor mesta Košice – Skonštatoval, že uznesenie bolo schválené.
- - -

Bod č. 6
Správa o výsledku kontroly účtovných a finančných výkazov vo vzťahu k vykázaným výsledkom hospodárenia mesta Košice za rok 2010 vykonanej Najvyšším kontrolným úradom Slovenskej republiky

p. Raši, primátor mesta Košice – Najvyšší kontrolný úrad (NKÚ) SR vykonal na základe poverenia  predsedu NKÚ SR č. 1685/01 zo dňa 24. 1. 2011 kontrolu účtovných a finančných výkazov vo vzťahu k vykázaným výsledkom hospodárenia mesta Košice za rok 2010. Kontrola bola vykonaná v čase od 1. 2. 2011 do 6. 5. 2011.
Počas výkonu kontroly boli zistené skutočnosti od poznámok k účtovnej závierky, cez dotácie poskytované prostredníctvom všeobecného záväzného nariadenia č. 76. Boli tam zistenia k MFK, ku predajom majetku, ku účtovaniu predaja dlhodobého majetku, ku tvorbe a používania rezerv, atď.
Otvoril rozpravu.
Nikto sa neprihlásil, preto rozpravu uzavrel a dal slovo návrhovej komisii, aby predniesla návrh na uznesenie.

p. Andrejčák, poslanec MZ a člen návrhovej komisii – Prečítal návrh na uznesenie.
	Mestské zastupiteľstvo v Košiciach podľa príslušných ustanovení Štatútu mesta Košice berie na vedomie Správu o výsledku kontroly účtovných a finančných výkazov vo vzťahu k vykázaným výsledkom hospodárenia mesta Košice za rok 2010 vykonanej Najvyšším kontrolným úradom Slovenskej republiky.

Hlasovanie č. 13 - 	za: 44, proti: 1, zdržali sa: 0

p. Raši, primátor mesta Košice – Skonštatoval, že uznesenie bolo schválené.
- - -

Bod č. 7
Výročná správa Košice – Európske hlavné mesto kultúry 2013, n. o. za rok 2010             o činnosti a hospodárení

p. Raši, primátor mesta Košice – Požiadal námestníčku, aby materiál uviedla.

p. Lenártová, námestníčka primátora mesta Košice – Nakoľko išlo o obsiahli materiál a bol poslancom doručený v elektronickej pobodá, mali možnosť sa s ním oboznámiť.

p. Raši, primátor mesta Košice – Otvoril rozpravu.

p. Süli, poslanec MZ – Uviedol, že v správe mu chýba účtovná uzávierka. Opýtal sa, či bude, alebo nebude k dispozícii, pretože podľa jeho názoru by tam mala byť.

p. Raši, primátor mesta Košice – Dal slovo p. námestníčke primátora.

p. Lenártová, námestníčka primátora mesta Košice – Uviedla, že môžu dať slovo výkonnej riaditeľke p. Vachnovej, nakoľko ročná uzávierka je k dispozícii.

p. Vachnová, výkonná riaditeľka EHMK 2013, n. o. – Výročná správa, ktorá bola predložená, bola schválená správnou radou 16. 5. a spĺňa všetky náležitosti, ktoré sú určené zákonom. Správna rada taktiež schválila ročnú účtovnú závierku aj s výrokom audítora a ak je záujem vedia tento materiál poskytnúť. 

p. Raši, primátor mesta Košice – Čiže v prípade záujmu bude poskytnutá.

p. Gamcová, poslankyňa MZ – Uviedla, že asi pred rokom schvaľovali výročnú správu, dokonca podobnú a graficky vyzerala totožne a už vtedy upozorňovala, že zo zákona o neziskových organizáciách musí výročná správa obsahovať výrok audítora a taktiež účtovnú uzávierku. Pokiaľ ju poslanci nebudú mať, ich rozhodnutie či zoberú na vedomie, alebo ju schvália bude irelevantné a upozornila poslancov, že takéto rozhodnutie bude v rozpore so zákonom. Uviedla, že výkonná riaditeľka vie o čom hovorí a mala by si naštudovať príslušný zákon o neziskových organizáciách.

p. Halenár, poslanec MZ – Požiadal poslancov, ktorí boli schválení do dozorných a správnych orgánov neziskovej organizácie a pokiaľ sú prítomní, aby vstali a povedali svoj pohľad, alebo názor na správu, ako to vidia.

p. Lenártová, námestníčka primátora mesta Košice – Uviedla, že účtovnú uzávierku budú mať k dispozícii všetci. Musela ju najprv schváliť správna rada.

p. Raši, primátor mesta Košice – Do rozpravy sa nikto neprihlásil, preto ju uzavrel a dal slovo návrhovej komisii, aby predniesla návrh na uznesenie.

p. Andrejčák, poslanec MZ a člen návrhovej komisii – Prečítal návrh na uznesenie.
Mestské zastupiteľstvo v Košiciach podľa príslušných ustanovení Štatútu mesta Košice berie na vedomie Výročnú správu Košice – Európske hlavné mesto kultúry 2013, n.o. za rok 2010 o činnosti a hospodárení.

Hlasovanie č. 13 - 	za: 28, proti: 3, zdržali sa: 13

p. Raši, primátor mesta Košice – Skonštatoval, že uznesenie bolo schválené.
- - -

Bod č. 8
Priebežná správa o projekte Košice – Európske hlavné mesto kultúry 2013 za obdobie 1.4.2011 – 25.5.2011

p. Raši, primátor mesta Košice – Požiadal p. námestníčku a p. námestníka, aby uviedli materiál.

p. Lazár, námestník primátora mesta Košice – V rámci predkladania materiálu uviedol, že práce výrazne postúpili, taktiež nastal zásadný postup v rámci ministerstva kultúry, kde bol zriadený riadiaci, teda sprostredkovací orgán, čo znamená, že majú konkrétneho reálneho partnera, s ktorým už môžu rokovať o konkrétnych podmienkach a pripravuje sa prvá výzva, ktorá by mala byť otvorená do konca roka. Na tieto výzvy sú pripravení, pretože hlavný kultúrny projekt Kasárne Kulturpark už má vydané územné rozhodnutie. Dnes čakajú na právoplatnosť stavebného povolenia. Po zverejnení výzvy s ministerstva kultúry môžu reálne čerpať finančné prostriedky.
	Na ostatné projekty boli vyberaní projektanti na spracovanie projekčných prác, či už na starú krytú plaváreň, uličku remesiel a na parky. Sú v rokovaní s predstaviteľmi Dómu sv. Alžbety, kde v spolupráci s neziskovou organizáciou Perly gotickej cesty chcú čerpať financie na rekonštrukciu tejto historickej pamiatky a kaštieľa v Krásnej spoločne s neziskovou organizáciou Zachráňme kaštieľ v Krásnej. 
	Na poslednom pracovnom stretnutí ministerstva kultúry boli hodnotení a pochválení za to, že po roku stagnácie tento projekt nabral reálny rozmer a nachádzajú sa tam, kedy mali byť pred rokom až rokom a pol, ale napriek tomu tento stav, ktorý je dnes im dáva nádej na to, aby projekt stihli zrealizovať.

p. Raši, primátor mesta Košice – Otvoril rozpravu.

p. Berberich, poslanec MZ – Na rokovaní komisie cirkví, ktorá bola pred týždňom mali členovia dotaz ohľadne rekonštrukčných prác. Pán námestník spomínal výzvy ohľadne projektov a spomenul aj Dóm, preto ho poprosil, aby to bolo bližšie vysvetlil, ako tieto veci stoja, nakoľko nedisponoval takýmito informáciami.

p. Raši, primátor mesta Košice – Požiadal námestníka, aby reagoval až po všetkých pripomienkach, keby sa niektoré opakovali.

p. Petrvalský, poslanec MZ – Opýtal sa na projekt Mestský park, či sa skutočne musí vyrúbať 130 stromov len preto, aby sa niečo urobilo. Bol v mestskom parku a uviedol, že tieto stromy by sa mali zachovať, nakoľko je to veľká škoda. Dodal, že ak nie všetky, tak väčšiu časť určite áno.

p. Kočiš M., poslanec MZ – Určite sa všetci zhodneme, že získanie titulu Európske hlavné mesto kultúry 2013 je pre Košice veľkou cťou, ale je to aj výzva, príležitosť na zviditeľnenie nášho mesta na slovenskom, európskom, ale aj na medzinárodnom kontexte. Preto by všetkým malo záležať na tom, aby realizácia bola úspešná. Veľmi ho však znepokojili medializované informácie o spôsobe personálnych nominácii v neziskovej organizácii, ktorá zastrešuje tento projekt a ktoré mali prebiehať bez akéhokoľvek výberového konania. Viac ho však prekvapili informácie tie, že mesto ustupuje od pôvodných zámerov, s ktorými Košice vyhrali titul hlavného mesta kultúry a existuje v tejto súvislosti vážna obava, že takýto postup by mohol negatívne ovplyvniť úspešnú realizáciu projektu, ako celku. 
	Opýtal sa, nakoľko sú tieto informácie pravdivé, a či sa projektový tím a mesto naozaj rozhodli odkloniť od pôvodného konceptu projektu, a či boli náležite zvážené aj možné dôsledky takého postupu na čerpanie finančných prostriedkov na tento projekt.

p. Blaškovičová, poslankyňa MZ – Svojim vstupom chcela odpovedať s časti poslancovi Halenárovi a Kočišovi. Ozrejmila, že si určite p. Halenár pamätá na to, že bola jedna z mála, ktorá sa vyjadrovala k téme Európske hlavné mesto kultúry a pravidelne bola nespokojná s priebehom prípravy tohto projektu, aj s personálnym obsadením ľudí, ktorí tento projekt viedli. Ako členka správnej rady vidí do toho viac a viac do toho vidí aj vďaka tomu, že sa zúčastnila veľkého projektu otváracieho ceremoniálu majstrovstiev sveta v hokeji, ktorý realizovala s tímom EHMK. Otvorene uviedla, že bola prekvapená so spôsobom práce v Kasárniach, pretože si myslí, že bola absolútne neprofesionálna a amatérska, preto uvítala zmeny, ktoré nastúpili. O tom, že personálne obsadenie tohto tímu nebolo ani v minulosti riešené výberovým konaním, o tom tu veľmi často hovorila, takže si myslí, že sa v tomto veľmi nič nezmenilo.
	Odklon od koncepcie. Koncepcia bola pripravená predovšetkým na Kasárne a na všetko ostatné sa akosi pozabudlo. Kasárne idú do rekonštrukcie a jej otázka, ktorú už kládla pár mesiacov dozadu bola, ako do tohto projektu budú zapojení ostatní Košičania, ostatné kultúrne inštitúcie, mestské časti a čo robia preto, aby si tento projekt Košičania osvojili. Preto boli s projektom nespokojní. Bola prekvapená, že na poslednej komisii kultúry, na ktorej sa zúčastnila, padlo veľmi málo otázok o tom, ako tento projekt vyzerá. Myslí si, že je potrebné nechať šancu prvých 100 dní a až potom sa pýtať podrobne.

p. Raši, primátor mesta Košice – Poďakoval za komplexný pohľad.

p. Jakubov, poslanec MZ – Vystúpil s faktickou poznámkou v ktorej poďakoval p. Blaškovičovej za určitú sebareflexiu minulého obdobia.
	Stav, v akom toto vedenie mesta a nové zastupiteľstvo prevzalo tento projekt, bol veľmi zlý a minimálne v obrovskom časovom sklze. Odviedol sa už kus práce a že tie akcie, ktoré sú momentálne zaradené sú prevzaté z minulosti a dnes spochybňovať, či niečo by sa malo robiť takou formou, mali na to kolegovia dostatok času v minulom období.
	Mal formálnu pripomienky, že v materiáli na strane 7 Košice 2013 je p. Lasky uvedený ako predseda správnej rady, ide asi o preklep, pretože je členom dozornej a predsedom dozornej rady.

p. Raši, primátor mesta Košice – Poďakoval za pripomienku.

p. Grüllingová, poslankyňa MZ – Vystúpila s faktickou poznámkou. Taktiež sa poďakovala poslankyni Blaškovičovej a súhlasí s jej názorom, že je potrebné nechať priestor a tak ako dokázali, že excelentne zvládli majstrovstvá sveta v hokeji, tak aj tou výmenou dokážu, že excelentne zvládnu prípravu EHMK.

p. Lasky, poslanec MZ – Vystúpil s faktickou poznámkou. Poďakoval p. Jakubovi za upozornenie, že došlo k preklepu, aby nedošlo k nedorozumeniu, že niekomu preberá funkciu.

p. Dečo, poslanec MZ – Ak bolo povedané, že po stagnácii projekt naberá reálny rozmer, tak ten rozmer vidí v dvoch rovinách. Za prvé sa veľmi reálne prejavujú personálne čistky, čo až tak tragicky neberie, ale vadí mu to, že tím, s ktorým toto mesto vyhralo titul EHMK, bude rozprášený na mraky. Je možné, že po čase budú trpko spomínať na toto konanie. 
	Nemyslí si, že tam vždy bolo všetko v poriadku, a tak ako p. Blaškovičová, aj iní nezávislí a pravicoví poslanci boli kritikmi v niektorých rozhodnutí projektov a tímu EHMK, ale nedá sa im uprieť, že bolí tí, ktorí pripravili a vyhrali titul pre mesto Košice. To však bolo rozprášené a veľmi netransparentne obsadené. Ak sa tak dialo v minulosti, nie je dôvod, aby sa to dialo aj teraz.
	Druhý veľmi reálny rozmer je presun financií v prospech súkromných záujmov a politických obchodov. Nemôže to inak nazvať, ak vidí napr. obchod, vládnuca väčšina v mestskom zastupiteľstve a nezávislý poslanec z Krásnej, ak sa pozrie na sumu, ktorá ide do Krásnej a aká suma sa odberá z košického Dómu. Opýtal sa, s koľkými jazykmi a koľko návštevníkov vidia v Krásnej a koľko pri Dóme . Nejde tu o žiadne vierovyznanie, nie je to o žiadnych politických zámeroch, ale ide o to, že Dóm je najvýchodnejšia gotická pamiatka v Európe. Majú možnosť toto posunúť ďalej, alebo sa zaviazať poslancovi za istú politickú ústretovosť. Nehovoriac o aktivitách v mestskom parku, to by už zachádzal priďaleko.

p. Grüllingová, poslankyňa MZ – Vystúpila s faktickou poznámkou. V roku 2009 mesto Košice vyhralo projekt EHMK a dnes je rok 2011. Základná otázka, prečo sa prihlásili do tohto projektu, okrem toho, aby spopularizovali toto mesto, aby sa aj obyvatelia stotožnili s celým projektom a aby sa urobilo niečo pre našich ľudí. Myslí si, že dva roky mali dosť času na to, aby to spopularizovali. Je potrebné, aby sa nechal priestor novým ľudom, ktorí určite dokážu, že sú veľmi schopní a šikovní to zrealizovať.

p. Petrvalský, poslanec MZ – Vystúpil s faktickou poznámkou, v ktorej uviedol, že tu nikto nechce nikoho dehonestovať, ale skutočne mu v tomto projekte, ako aj na majstrovstvách sveta v hokeji chýba, že predchodcovia im pripravili pôdu a oni pôjdu dopredu. 

p. Kasterko, poslanec MZ – Opýtal sa p. primátora, či vie povedať pôvodné rozpočtové náklady na rekonštrukciu Dómu sv. Alžbety a na rekonštrukciu kaštieľa v Krásnej a aké sú teraz. 
	Taktiež požadoval informácie, či nezisková organizácia EHMK 2013 poskytla nejaké finančné prostriedky na rok 2011 Staromestskému divadlu v Košiciach.

p. Raši, primátor mesta Košice – Doporučil poslancovi, aby ho v tejto veci interpretoval a pripraví sa mu celý písomný odhad aj s mnohými číslami, ktoré sa ohľadom Dómu v rámci projektu vyskytli. 
Bez ohľadu na to, kto za akú stranu kandidoval, Európske hlavné mesto kultúry je aj o tom, aby vytváralo novú kultúrnu infraštruktúru. 

p. Lenártová, námestníčka primátora mesta Košice – Reagovala na vznesené dopyty. Najprv odpovedala poslancovi Berberichovi, ktorý hovoril o tom, že komisia cirkví nemá žiaden výstup k Dómu sv. Alžbety. Perly gotickej cesty nezisková organizácia rokovala s generálnou riaditeľkou Šoltísovou z ministerstva kultúry, ktorá zhodnotila, že projekt je pripravený a môže byť vypísaná výzva, na ktorú sú Perly gotickej cesty pripravené a preukázali schopnosť spolufinancovania.
	K tomu, čo hovoril poslanec Kočiš, o zmenách pôvodných zámeroch, reagovať nevie, nakoľko je potrebné ich konkretizovať, lebo to musia rozdeliť na investičné a programové zámery. Nič z toho sa meniť nebude, pretože indikatívny zoznam je predložený a je zachovaný. Rovnako aj štyri programové línie, s ktorými vyhrali v projekte Interface budú musieť byť obsahovo naplnené.
	Nevie, o akých personálnych čistkách hovoril poslanec Dečo, pretože jedinou personálnou zmenou bolo odvolanie p. Jaurovej pri zmene organizačnej štruktúry, ktorú ona sama navrhla. Správnou radou bola odvolaná a bol zvolený nový riaditeľ neziskovej organizácie. Pani Jaurovej bolo ponúknuté miesto umeleckej riaditeľky, ale keďže sa rozchádzali v spôsobe volenia umeleckého riaditeľa, p. Jaurová trvala na tom, že umelecký riaditeľ musí byť volení správnou radou, v organizačnej štruktúre to je, že je menovaný riaditeľom, túto pozíciu neprijala. Nemyslí si, že tu došlo k netransparentnému obsadzovaniu, pretože p. Sudzina bol jednohlasne zvolený správnou radou. 
	Na preskupovanie peňazí v prospech kaštieľa v Krásnej uviedla, že tento projekt, ako investičný zámer bol v pôvodnom zozname, indikatívnom, a suma, ktorá je alokovaná na tento projekt, bola rovnaká ešte z predchádzajúceho obdobia. Nemyslí si, že zachovanie, alebo obnova tejto ustanovizne, ako novej kultúrnej infraštruktúry, nemá význam. O aktivitách v mestskom parku uviedla, že mestský park bol opäť v indikatívnom zozname z predchádzajúceho obdobia a zmeny, ktoré sa tam budú diať, budú iba v súlade s projektom, ktorého architektonická súťaž bola vypísaná v predchádzajúcom období. 

p. Kočiš M., poslanec MZ – Vystúpil s faktickou poznámkou. Uviedol, že ho zaujali mediálne informácie, ktoré popisovali akýsi konflikt medzi tzv. alternatívnou a tradičnou kultúrou v nadväznosti na obsahové zameranie projektu tak, ako bol schválený a vyslovil iba obavu, či takéto prípadné zmeny neohrozia financovanie projektu a úspešnú realizáciu.

p. Raši, primátor mesta Košice – Uviedol, keďže konflikt je pokrokom ľudstva, myslí si, že určite nie.

p. Kasterko, poslanec MZ – Vystúpil s faktickou poznámkou a pripomenul sa, či p. námestníčka na neho nezabudla, aby mu poskytla informácie, aké boli finančné náklady pôvodné na kaštieľ a aké sú teraz na kaštieľ a Dóm sv. Alžbety.

p. Čekanová, poslankyňa MZ – Uviedla, že projekt EHMK má dva charaktery, a to investičný a kultúrny. Preto poprosila kolegov poslancov, ak sa vyjadrujú k jednotlivým postojom, aby to rozlišovali, nakoľko už mali možnosť počuť, nastavajú v médiách zavádzajúce informácie.  

p. Jenčová, poslankyňa MZ – Nakoľko bola prítomná v čase, keď sa zakladala nezisková organizácia EHMK a keď schvaľovali jej štatút, zriaďovateľskú listinu, mala k tomu dosť veľa pripomienok a pozmeňujúcich návrhov, ktoré neprešli a teraz predpokladá, že sa riadia tou zakladateľskou listinou a štatútom neziskovej organizácie. Zrazu ten politický košiar, ktorý to vtedy schválil, nachádza množstvo chýb a že sa postupuje teraz podľa toho, akosi to vtedy oni schválili. 
	Pamätá si na akcie neziskovej organizácie pod logom EHMK a mnohí si pamätajú na plagát s názvom skupiny „P-kosoštvorec-ča“ a pokračovanie „zhoven“. Tento plagát bol zavesený na všetkých školách a pozýval deti na koncert tejto skupiny. Bol to vážny prešľap. Niektoré kreatívne aktivity nepochopila, ako napr. na železničnej stanici zastavenie času, alebo háčkované ozdoby v parku, ktoré viseli na stromoch. Boli však aj dobré akcie, ako napr. megakoncert Prešov Košice. 
	Keďže sa postupuje v zmysle štatútu, v zmysle zakladateľskej listiny, poprosila, aby sa kritiky adresovali vecne a správne, nie len preto, že sa im niečo nepáči.

p. Blaškovičová, poslankyňa MZ – Vystúpila s faktickou poznámkou a chcela reagovať na otázku poslanca ohľadne dotácie pre Staromestského divadlo. Uviedla, že ak reagujú na uvedený článok v novinách, že Blaškovičová dostala na imaginácie peniaze, môže ubezpečiť, že nedostala ani cent. Peniaze získalo združenie Staromestské divadlo, ktoré sa uchádzalo v grantovej schéme a dostalo len percentuálnu časť z peňazí, ktoré pýtalo. Všetky peniaze, ktoré združenie má, má len z medzinárodných grantových zdrojov, alebo cez projekty z ministerstva kultúry. 

p. Petrvalský, poslanec MZ – Vystúpil s faktickou poznámkou a uviedol, že nie je pravdou to, že v minulom volebnom období všetko prešlo a so všetkým súhlasili. Ak si kolegovia pamätajú, práve tento nešťastný koncert českej andegrandovej formácie veľmi ostro kritizoval, že takéto veci na školy nepatria. 

p. Kažimír, poslanec MZ – Reagoval na poslanca Deča a uviedol, že tak ako doteraz nerobil žiadny politický obchod so súčasnou koalíciou, tak nerobil politický obchod ani s KDH, ani s Knapíkom, ani s ním, ako predsedom KDH. Tento projekt je zaradený do projektu od počiatku, bola tam vždy vyčlenená čiastka 2 mil. eur, až pokiaľ sa nezačalo skresávať s určitých politických dôvodov. Je to projekt celomestský a ide o najkrajší klasicistický kaštieľ na Slovensku. Viac nemal čo k tomu povedať a pozval ho do Krásnej, aby si prišiel pozrieť kaštieľ.

p. Lazár, námestník primátora mesta Košice – Odznelo tu veľa príspevkov a je ťažké na nich reagovať, pretože má každý iný názor a toto fórum je tu o tom, aby o tom rozprávali. Predpokladá, že nové vedenie EHMK pripraví viac možností, aby sa o týchto témach mohli baviť s väčším časovým priestorom a vyzval zástupcov EHMK, aby niečo také pre poslancov pripravili, aby si vedeli predstaviť, kde tieto projekty sa nachádzajú.
	Na rozdeľovanie peňazí je určitý balík a nedefinujú sa konkrétne čísla. Vychádza sa z projektu ktorý vyhral, a to je Interface a od tohto projektu sa bývalé vedenie EHMK čiastočne odkloňovalo a do dnešného dňa nepredložilo správnej rade základnú osnovu kultúrnych aktivít po roku 2013, čo bol aj dôsledok personálnej zmeny. Mesto sa zaviazalo ku kultúrnym aktivitám a nie k tomu, že budú niečo stavať. Čiže všetko čo budujú, musia budovať tak, aby naplnili tieto kultúrne aktivity, ktoré chcú prezentovať navonok. Vybrané projekty musia spĺňať účel a jedným z účelom je vybudovanie novej kultúrnej infraštruktúry. Kaštieľ v Krásnej je novým účelom, pretože doposiaľ nefungoval. Kaštieľ v Krásnej sa relatívne jednoduchšie zdôvodňuje, ako nová infraštruktúra, ako obnova Dómu sv. Alžbety, pričom všetci sme aj za jeho obnovu. 
	Je potrebné brať ohľad na jednu vec a to na preplatenie týchto projektov. Tie z európskej únie budú preplatené vtedy, ak budú spĺňať určité základné podmienky, ktoré sú pripravené vo výzvach. Poprosil nové vedenie EHMK, ktoré bude predstavovať základnú kultúrnu osnovu po roku 2013, aby našli termín pre odbornú diskusiu aj s poslancami, aby sa vysvetlili a prebrali všetky otázky.

p. Dečo, poslanec MZ – Vystúpil s faktickou poznámkou. Mrzí ho, že sa z toho robí politika, pretože sa tu jedná o titul EHMK nie pre SDKÚ, KDH, Smer, ale pre Košice, pre Slovensko. Mrzí ho však preto odklon od projektu, s ktorým sa vyhral titul. 
	Politikum v Krásnej je a myslí si, že si to môžu aj osobne.
	K personálnym otázkam, kedy p. námestníčka hovorila iba o jednej, v médiách už informovali aj o p. Krajkovičovej a vedia o ďalších, o ktorých budú možno hovoriť na ďalšom zastupiteľstve. Ale ak sa má rozpadnúť tím, ktorý získal titul EHKM, nie je to šťastné.
	Kulturpark sa mal už dávno stavať, už s ním meškajú a nebol by rád, aby v roku 2013 začali nabiehať buldozéry na stavbu.
	Do mestského parku sa dáva viac peňazí, než tam mali byť. Opýtal sa, či je to kvôli výrube stromov. Dominantou mestského parku má byť revitalizácia zelene a nie ťažké stavby.

p. Raši, primátor mesta Košice – Požiadal p. Deča, aby zadefinoval odkloneniu od projektu, pretože doteraz k žiadnemu odkloneniu nedošlo a aby bol vecný, pretože dochádza k úniku informácii a média ich spracujú ako relevantné a pritom sú nepravdivé a scestné. 
	Je pravdou, že odchádza aj hovorkyňa Krajkovičová, ale myslí si, že toto mesto to zvládne vlastnými kapacitami a ešte ušetrí aj finančné prostriedky.

p. Lenártová, námestníčka primátora mesta Košice – Vystúpila s faktickou poznámkou a uviedla, že nakoľko dochádza ku rekonštrukcii kasární, celá nezisková organizácia sa sťahuje na magistrát, preto aj z ekonomických dôvodov bude komunikácia zabezpečená v spolupráci a prostredníctvom komunikačného oddelenia. Nevidí tam žiaden iný zámer.

p. Gamcová, poslankyňa MZ – Nakoľko vydané letáčiky, alebo bulletin o Košiciach prostredníctvom EHMK, obsahoval množstvo chýb, hlavne pri preklade do angličtiny, poprosila p. námestníčku, keďže sa vo finančnom pláne dočítala o tom, že sa bude vydávať veľmi vážna publikácia, aby dozrela na propagačné veci, aby nezažili hanbu, keď si to otvorí turista. 

p. Raši, primátor mesta Košice – Nakoľko sa do rozpravy nikto neprihlásil, rozpravu uzavrel a dal slovo návrhovej komisii, aby predniesla návrh na uznesenie.

p. Andrejčák, poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa príslušných ustanovení Štatútu mesta Košice berie na vedomie Priebežnú správu o projekte Košice – Európske hlavné mesto kultúry 2013 za obdobie 1.4.2011 – 25.5.2011.

Hlasovanie č. 15 -	za: 32, proti: 1, zdržali sa: 16

p. Raši, primátor mesta Košice – Skonštatoval, že uznesenie bolo schválené.
- - -

Bod č. 9
Informatívna správa o prínosoch členstva pre mesto Košice v domácich a zahraničných združeniach za obdobie roka 2010

p. Raši, primátor mesta Košice – Požiadal riaditeľa magistrátu, aby materiál uviedol. 

p. Lazúr, riaditeľ MMK – Uviedol, že ide o pravidelnú informatívnu správu, ktorá sa predkladá mestskému zastupiteľstvu. Mesto Košice bolo v roku 2010 členom 17 domácich a 6 zahraničných združení. Pre budúcnosť navrhli dve zmeny, a to ukončenie účasti členstva v domácom združení Únii miest Slovenska a zahraničného združenia ICLEI z dôvodu vysokého členského poplatku a pre nepriaznivú finančnú situáciu mesta.

p. Raši, primátor mesta Košice – Otvoril rozpravu. 
	Nikto sa neprihlásil, preto rozpravu uzavrel a dal slovo návrhovej komisii, aby predniesla návrh na uznesenie.

p. Andrejčák, poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa príslušných ustanovení Štatútu mesta Košice 
A. berie na vedomie Informatívnu správu o prínosoch členstva  pre mesto Košice v domácich a zahraničných združeniach za obdobie roka 2010,
B. schvaľuje vystúpenie mesta Košice  z domáceho združenia - Únie miest Slovenska a zahraničného združenia -  ICLEI, 
C. ukladá riaditeľovi MMK vykonať všetky potrebné úkony súvisiace s ukončením členstva v Únii miest Slovenska a v ICLEI.
T: 30. 06. 2011, Z: riaditeľ MMK  

Hlasovanie č. 16 -	za: 38, proti: 3, zdržali sa: 4

p. Raši, primátor mesta Košice – Skonštatoval, že uznesenie bolo schválené.
- - -

Bod č. 10
Informácia o činnosti komisie mestského zastupiteľstva na ochranu verejného záujmu pri výkone funkcií verejných funkcionárov

p. Raši, primátor mesta Košice – Požiadal p. Melicháreka, aby ako predseda tejto komisie uviedol tento materiál.

p. Melichárek, poslanec MZ – Uviedol, že správa bola pripravená v písomnej forme a žiadne doplňujúce informácie k nej nie sú.

p. Raši, primátor mesta Košice – Otvoril rozpravu. 
	Nikto sa neprihlásil, rozpravu uzavrel a dal slovo návrhovej komisii, aby predniesla návrh na uznesenie.

p. Andrejčák, poslanec MZ a člen návrhovej komisie – Prečítal návrh na uznesenie.
Mestské zastupiteľstvo  v Košiciach podľa príslušných ustanovení Štatútu mesta Košice berie na vedomie Informáciu o činnosti komisie mestského zastupiteľstva na ochranu verejného záujmu pri výkone funkcií verejných funkcionárov. 

Hlasovanie č. 17 -	za: 45, proti: 0, zdržali sa: 0

p. Raši, primátor mesta Košice – Skonštatoval, že uznesenie bolo schválené.
- - -

Bod č. 11
Určenie platu primátora mesta Košice

p. Raši, primátor mesta Košice – Požiadal námestníčku primátora, aby uviedla materiál.

p. Lenártová, námestníčka primátora mesta Košice - Návrh na určenie platu primátora mesta Košice sa predkladá v súvislosti so zmenou zákona Národnej rady č. 253 z roku 1994  o právnom postavení a platových pomeroch starostov obcí a primátorov miest účinnou od 1.6.2011, zverejnený  v zbierke zákonov č. 154/2011  zo dňa 17.5.2011.  Uvedená novela zákona ukladá povinnosť primátorovi zvolať zasadnutie mestského zastupiteľstva tak, aby sa uskutočnilo do 30. júna a rozhodlo o plate primátora v súlade s týmto zákonom. 
      	Platové podmienky primátora  určuje § 3 a 4 zákona Národnej rady č. 253 z roku 1994 Zbierky zákona o právnom postavení a platových pomeroch starostov obcí a primátorov miest. 
      	Plat primátora je súčinom priemernej mesačnej mzdy zamestnanca v národnom hospodárstve vyčíslenej na základe údajov Štatistického úradu SR za predchádzajúci kalendárny rok a násobku koeficienta podľa počtu obyvateľov mesta alebo násobku podľa § 4 ods. 7. Priemerná mesačná mzda zamestnanca  v  národnom  hospodárstve  za  minulý rok  činí 769 eur a koeficient podľa počtu obyvateľov mesta nad 100 000 je po novele zákona znížený z 3,98 na 3,58 t.j. 769 x 3,58 po zaokrúhlení  2754 eur. Mestské zastupiteľstvo môže v zmysle § 4 ods. 2 vyššie uvedeného zákona takto určený plat zvýšiť až o 70 %.  Doterajší plat primátora bol určený v  minimálnej výške v zmysle vyššie  uvedeného zákona a uviedla, že Košice sú druhým najväčším mestom Slovenskej republiky a z toho vyplývajúcich povinností primátora mesta.

p. Raši, primátor mesta Košice – Otvoril rozpravu.

p. Lasky, poslanec MZ – Ako predseda finančnej komisie prečítal návrh uznesenia, ktorým finančná komisia odporučila mestskému zastupiteľstvu schváliť mesačný plat primátorovi mesta MUDr. Richardovi Rašimu vo výške základného platu 2754 eur zvýšeného o 60 %, t. j. 4405 eur s účinnosťou od 1.6.2011. 
	Ako poslanec MZ predložil návrh uznesenia na určenie platu pre primátora Richarda Rašiho s účinnosťou od 1.6.2011 mesačný plat vo výške 4405 eur, ktorý musí byť podľa zákona zaokrúhlený na presnú sumu.

p. Halenár, poslanec MZ – Uviedol, že nemá problém hlasovať za zvýšenie platu primátorovi o 60 %, ale potreboval na osvieženie pamäte od p. primátora, aby uviedol, koľkým problémom sa od prevzatia funkcie venoval a s akým výsledkom.

p. Raši, primátor mesta Košice – Veľmi rád mu túto správu pripraví.

p. Siksa, poslanec MZ – Predniesol návrh na určenie výšky platu primátora mesta Košice, a to v sume 3579 eur mesačne.

p. Raši, primátor mesta Košice – Požiadal poslanca Siksu, aby návrh uznesenia odovzdal  v písomnej forme návrhovej komisii.

p. Jenčová, poslankyňa MZ – Chcela upriamiť pozornosť poslancov na niektoré fakty, že v čase schvaľovania platu vo výške 1,7 násobku pre p. Knapíka za KDH, napriek tomu, že nebola z daného politického košiara, hlasovala za preto, že bola a je presvedčená, že pozícia primátora druhého najväčšieho mesta v republike nie je ľahká.
	Skonštatovala, že vtedy to bolo hlasovanie č. 52 a protokol hlasovania bol nasledovný: zdržali sa nula, proti nula, to znamená, že všetci prítomní poslanci hlasovali za zvýšenie platu o 1,7 násobku zákonom určenej mzdy.
	Pán primátor už ukázal vo veľmi krátkej dobe, že túto pozíciu si zaslúži. Konkrétne hovorila o majstrovstvách sveta v hokeji. 
	Verí, že poslanci, ktorí boli pri schvaľovaní platu p. Knapíka za a sú momentálne prítomní, že budú principiálni, tak ako boli vtedy, nakoľko neschvaľujú plat Rašimu, ale schvaľujú plat primátora mesta, krajského mesta a druhého najväčšieho mesta na Slovensku, teda aby podporili návrh, ktorý predložil predseda finančnej komisie.

p. Figeľ, poslanec MZ – Vystúpil s faktickou poznámkou. Uviedol, že v minulosti hlasoval za plat primátora, ktorý tu bol celý čas, nebol poslancom Národnej rady, ani poslancom VUC-ky. Vidí, že nemá čo robiť, keď si vytiahla hlasovania.

p. Raši, primátor mesta Košice – Uviedol, že nie je poslancom vyššieho územného celku.

p. Berberich, poslanec MZ – Vystúpil s faktickou poznámkou. Z časti ho už predbehol kolega Figeľ. To, čo povedala p. Jenčová, že funkcia primátora má svoju vážnosť, ale rozdiel, ktorý je potrebné pripomenúť je, že vtedajší primátor sa tomuto venoval 24 hodín. Pán primátor je aj poslancom Národnej rady, takže to nemôže zvládať ani fyzicky. 

p. Lasky, poslanec MZ – Vystúpil s faktickou poznámkou. Nedalo mu, aby nezareagoval, že pán primátor je síce poslancom v Národnej rade, ale bojuje tam za mesto Košice a jeho plat, čo môže p. primátor potvrdiť, ako aj p. Lazár, že ich platy idú na nadáciu, čiže sa platov poslancov Národnej rady vzdali. Aj toto je potrebné povedať.

p. Ihnát, poslanec MZ – Vystúpil s faktickou poznámkou. Na minulom mestskom zastupiteľstve vysvetľoval kolegovi Sülimu, že bol starostom v mestskej časti Staré mesto s istým počtom obyvateľov, ale tu ide o mesto Košice, ktoré má 250 tis. obyvateľov, s prímestskými časťami a je potrebné sa na túto realitu a súčasť pozerať.
	Myslí si, že navrhovaný plat je v súlade s tým, aký by mal mať primátor druhého najväčšieho krajského mesta na Slovensku. 

p. Gamcová, poslankyňa MZ – Uviedla, že nie je určite príjemné baviť sa o plate primátora, ale ako skúsenejšia poslankyňa, uvažuje aj na rozpočet. Ak si dobre pamätá, tak aj odmeny poslancov sú závislé od výšky platu primátora a zaujímalo ju, či nebude problém s rozpočtom a čerpaním výdavkov. Požiadala, aby to zodpovedala vedúca finančného oddelenia.
	Poslanec, ktorý sa nezúčastní mestského zasadnutia nedostane celú výšku odmeny a taktiež, ak sa nezúčastní na 10 percentách hlasovania, znižuje sa mu odmena o príslušné percento. Opýtala sa p. primátora, ako bude pristupovať k tomu, pretože ona by osobne mala problém s tým, že keby mala odísť na dva týždne na zasadanie Národnej rady, nemyslí si, že je opodstatnený plat primátora v meste, v ktorom sa momentálne nenachádza, hoci existujú rôzne komunikačné prostriedky. Preto sa opýtala p. primátora, či to bude riešiť takým spôsobom, ako to majú riešené oni – poslanci, pretože považuje za správne, že ak poslanec nie je na zastupiteľstve, nepatrí mu príslušná časť odmeny.

p. Dečo, poslanec MZ – Niekoľko krát tu predrečníci argumentujú porovnávaním s bývalým primátorom p. Knapíkom. Všetko sa dá porovnávať, ale myslí si, že toto je  neporovnateľné aj z toho titulu, že p. primátor Knapík, a je to jedno aké meno, predošlý p. primátor bol 24 hodín len pre tento pracovný výkon a nemal žiadny iný pracovný výkon. Práca poslanca Národnej rady je taktiež veľmi vážna práca a určite istým spôsob aj pomáha pri presadzovaní košických záujmov, ale schvaľujú sa tam aj zákony, ktoré sa týkajú úplne niečoho iného, ako našej komunálnej politiky, rozpočtových problémov a dennodenných problémov Košíc. Slová adresoval p. Rašimu, že ako poslanec Národnej rady tam musí byť a musí tam byť ako plnohodnotný človek – poslanec. 
	Uviedol, že nepochybuje o tom, že plat primátora vo výške 4500 eur nie je primeraný, ale má problém s tým, ako má vysvetliť občanom, že sa primátor plus mínu tri týždne v mesiaci nachádza v Bratislave a má brať plný plat tam a plný plat tu a nachádzajú sa iba na začiatku volebného obdobia.
	Myslí si, že pre prvý rok volebného obdobia mandátu by bolo slušné, aj voči rozpočtu aj voči občanom, ak by primátorovi navýšili k základnému platu 10 %, pretože po poslednej úprave v parlamente, si vie predstaviť túto kompenzáciu a nebude sa zaoberať tým, že koľko sa zo základného platu zriekne, pretože to je v rovine takej recesie. 
	Svoj návrh o zvýšení platu o 10 % považuje za seriózny.

p. Halenár, poslanec MZ – Vystúpil s faktickou poznámkou. Uviedol, že je pre neho prekvapujúce, že muž, ktorý bol 24 hodín nasadený ako primátor, na jeho otázku, ktoré problémy mesta vyriešil a ako, mu odpovedal, že bude odpovedať písomne. To je pre neho deprimujúce a ak sa pozrú dozadu, na to, čo predkladal p. Knapík, ako výčet svojej činnosti a pozrú sa na to, čo doteraz predkladal p. Raši, ako výčet svojej činnosti, považuje akékoľvek navýšenie základného platu za opovážlivosť.

p. Jenčová, poslankyňa MZ – Vystúpila s faktickou poznámkou. Asi mnohí si neuvedomili, že primátor nemá pracovný čas, čiže je primátorom stále, bez ohľadu na to, či je v Bratislave, alebo je v Košiciach. V prípade, že sa tu niečo zomelie, nasadne do auta a za 3 hodiny je v Košiciach. Je zaujímavé, aký majú kolegovia z KDH dvojaký meter. Ako členka HZDS zdvihla ruku za plat primátora Knapíka z KDH, nakoľko so sumou 1,7 bola stotožnená a že ide o primátora druhého najväčšieho mesta. Kolegom zo strany KDH odkázala, aby sa pozreli, ktorí hlasovali za 1,7 násobok a aby boli kresťanskí a principiálni.

p. Sidor, poslanec MZ – Vystúpil s faktickou poznámkou. Vyjadril sa k predchádzajúcej rozprave, v ktorej počúval o tom, že p. primátor si nezaslúži navýšenie platu, ktorý momentálne navrhujú. 
	Uviedol, že bolo určité obdobie, kedy riadil aj tri firmy, stále to vnímal, že to nie je o tom, že tam bude sedieť, ale bolo to stále o tom, že tá práca sa rozhodila medzi ľudí, bola to tímová práca, za ktorú zodpovedali jednotliví ľudia a on vykonával určitým spôsobom kontrolu. Dnes vníma, že riadenie tohto mesta je v tej podobe a je to výrazný rozdiel, čo tu bolo predtým. Nie raz mal skúsenosť s vedením mesta v predchádzajúcom období a o tímovej práci sa dá len ťažko hovoriť. 
	P. primátora v Bratislave stretáva a vie, že v čase svojho voľného času sedí za stolom a baví sa o problémoch, ktoré sa týkajú Košíc. Všetci dnes dobre vedia, že ak chcú zabojovať za Košice, tak si ani nepamätá, ktorá inštitúcia sídli v Košiciach, alebo ktorí podnikatelia chodia do Košíc, pretože zväčša sú v Bratislave a chcú sa s p. primátorom stretávať tam, čo je pre toto mesto výrazne lepšie a dôležitejšie.

p. Raši, primátor mesta Košice – Ukončil rozpravu.
	Ako predsedajúci tohto zastupiteľstva uviedol, že p. poslankyňa Gamcová mala pravdu v tom, že bez ohľadu na to, kto tu sedí, pre nikoho to nie je príjemná debata, nakoľko naša spoločnosť ešte nedorástla do takého stavu, aby sa vedeli voľne o platoch rozprávať, alebo za svoje platy zabojovať.
	Plat s rozpočtom a s odmenami nemá súvis, čiže z hľadiska rozpočtu to nie je problém.
	Uviedol, že nebude sa vyjadrovať ani ku pôsobeniu svojho predchodcu p. primátora Knapíka. Myslí si, že každého primátora zhodnotí budúcnosť a tak, ako si ho ľudia budú pamätať, či v dobrom, alebo v zlom.
	V práci môžete byť aj 36 hodín denne a môžete urobiť to, čo niekto urobí za 5 hodín. Tým nechcel povedať to, že to takto zvláda, ale dĺžka pobytu práce sa nerovná efektívnosti výkonu a výsledku.
	Zhrnul predložené návrhy a uviedol, že schválenie jedného návrhu vylučuje druhý. Požiadal poslancov, aby sa rozhodli tak, ako to cítia a v prípade neschválenia ani jedného návrhu, bude jeho plat stanovený podľa zákona a tak, ako to bolo minule, ani teraz nikomu nič nevytkne, lebo každý má svoje informácie, v ktorých nachádza racio a pravdu. Stále platí, že poslanecký plat dáva na občianske združenie. Doteraz si nikto nevšimol, že to, čo dávajú na charitu, šport, alebo pre seniorov, bolo nejako mediálne zneužívané, že si prostredníctvom médií robí nejakú piár a pritom už rozdelili niekoľko tisíc eur. Uviedol, že z akceptuje prijatie akéhokoľvek návrhu a bude rád, že tento bod, ktorý je pre neho najťažší psychicky, bude za ním.
	Dal slovo návrhovej komisii, aby dala hlasovať o poslaneckých návrhoch v takom poradí, ako boli poslancami prednesené, teda prvý bol návrh p. Laského, druhý predniesol p. Siksa a opýtal s p. Deča, či jeho návrh bol predložený. Dostal odpoveď, že áno a skonštatoval, že to bude ako tretí návrh. Ešte raz zopakoval, že v prípade schválenia prvého návrhu, hlasovať sa o ďalších nebude, nakoľko jeden návrh vylučuje druhý. 
	
p. Andrejčák, poslanec MZ a člen návrhovej komisie – Prečítal návrh na uznesenie prednesený p. poslancom Laskym.
Mestské zastupiteľstvo v Košiciach podľa príslušných ustanovení určuje MUDr. Richardovi Rašimu, PhD., MPH, primátorovi mesta Košice s účinnosťou od 1.6.2011 mesačný plat vo výške  4 405,- eur.

Hlasovanie č. 18 -	za: 31, proti: 1, zdržali sa: 15

p. Raši, primátor mesta Košice – Skonštatoval, že uznesenie bolo schválené.
	Vyhlásil, že, tak, ako dáva celý poslanecký plat, bude časť tohto platu dávať na návrhy starostov jednotlivých mestských častí na podporu akcií, alebo organizácií, ktoré uznajú za vhodné.
- - -

Bod č. 12
Doplnok Odmeňovacieho poriadku poslancov Mestského zastupiteľstva v Košiciach       a členov komisií MZ neposlancov

p. Raši, primátor mesta Košice – Požiadal poslancov p. Adamčíkovú a p. Filipka, ako spracovateľov materiálu, aby ho uviedli.

p. Filipko, poslanec MZ – Uviedol, že tento návrh bol sprístupnený v elektronickej podobe a prerokovala ho legislatívno-právna komisia. Prípravu návrhu konzultoval s odbornými pracovníkmi magistrátu a spoluprácu s dr. Adamčíkovou využil preto, lebo nie je právnikom a taktiež preto, že je predsedníčkou legislatívno-právnej komisie.
	Návrh rieši aktuálny problém, na ktorý listom upozornila aj Sociálna poisťovňa a obdŕžali ho všetci poslanci, čiže situáciu riešia aj ostatné samosprávy na celom Slovensku.
	Požiadal p. primátora, aby pred otvorením diskusie sa vyjadrila aj poslankyňa Adamčíková, ako predsedníčka legislatívno-právnej komisie. 

p. Raši, primátor mesta Košice – Dal slovo druhej spracovateľke materiálu a zároveň aj ako predsedníčke legislatívno-právnej komisie p. Adamčíkovej.

p. Adamčíková, poslankyňa MZ a členka návrhovej komisie – Poprosila poslancov, aby tento návrh podporili. Uviedla, že momentálne nemajú taký konkrétny problém, ale na mestských častiach sa už stalo, konkrétne aj v MČ Západ, kde museli využiť ustanovenia tohto zákona a pre budúcnosť je potrebné to schváliť. Tento návrh prešiel na legislatívno-právnej komisii jednomyseľne. 

p. Raši, primátor mesta Košice – Otvoril rozpravu.
	Tento návrh už p. Filipko predložil na predchádzajúcom rokovaní MZ, ale nebol predrokovaný. Teraz prešiel celým procesom a vytvára predpoklad, aby poslanec sa mohol so subjektívnych, alebo s objektívnych príčin vzdať jedného platu. Ide hlavne o objektívne príčiny poberateľov starobného dôchodku, kde poberanie jedného aj druhého platu bez  možnosti vzdať sa jedného platu, ohrozuje najmä poberateľov starobného dôchodku, že dochádza ku úniku kontraindikácii so zákonom.

p. Čekanová, poslankyňa MZ – Doplnila prerokovávaný dodatok o pozmeňujúci návrh, že v pôvodnom znení po A) schvaľuje a po B) doplniť ruší „odmenu poslancom za pripojenie na internet 23 eur mesačne a na mesačníky v MHD podľa platných právnych predpisov“. 
	Ako dôvod svojho návrhu uviedla, že každý z nich už má internet a oveľa lacnejší a že cestujú automobilmi a nemusia využívať takého služby. 
	Navrhla, aby ušetrené finančné prostriedky boli presunuté na účelové dotácie na podporu stravovania dôchodcov všetkých mestských častí, pretože všetci vedia, že sa tieto dôchodky nezvyšujú a ceny rastú. Poprosila o poslancov o podporu tohto pozmeňujúceho návrhu.

p. Petrvalský, poslanec MZ – Vystúpil s faktickou poznámkou. Nebol si celkom istý, preto požiadal p. primátora, aby to preveril, či už tieto dva body neboli novelizované, pretože  sa mu zdalo, že boli z odmeňovacieho poriadku vypustené.

p. Halenár, poslanec MZ – Možno prekvapí kolegyňu Čekanovú, keď povie, že sú poslanci, ktorí chodia MHD a chodia ním po svojom volebnom obvode. Uviedol to nie pre obhajobu preplácania mesačníkov. S preplácaním internetu celkom súhlasí, je to absolútne v poriadku. S mesačníkmi to podľa neho nie je to, čo by malo byť hlavné, keď schválili primátorovi mesačné navýšenie platu o 60 % za nič a len preto, že je primátorom druhého mesta v tejto krajine a nepovie ani slovo, čo urobil za pol roka, ktorý problém začal riešiť a s akým výsledkom ...

p. Raši, primátor mesta Košice – Požiadal, aby odpojili p. Halenára, nakoľko nehovoril k prerokovanému bodu a dal slovo p. Gamcovej.

p. Gamcová, poslankyňa MZ – Uviedla, že na sociálnej komisii dostali niekoľko návrhov na zvýšenie príspevku stravovania dôchodcov a poprosila p. námestníčku, pokiaľ sa poslanci stotožnia s jej pôvodným návrhom a návrhom poslankyne Čekanovej, aby prostriedky v ďalšom zastupiteľstve presunula na tento účel. Myslí si, že je to správne a kvôli tomu to chceli urobiť, vzdať sa paušálnych odmien práve kvôli dôchodcom.

p. Čekanová, poslankyňa MZ – Vystúpila s faktickou poznámkou. Stiahla svoj návrh, pretože jeho predloženie momentálne nie je v súlade s poriadkom. Tento návrh predloží na najbližšom rokovaní.

p. Raši, primátor mesta Košice – Tiež mal túto informáciu. Odborné útvary jej pomôžu tento návrh pripraviť na najbližšie zastupiteľstvo.

p. Petrvalský, poslanec MZ – Vystúpil s faktickou poznámkou. Bol prekvapený, pretože bol presvedčený o tom, že tieto dva body už vyhodili, nakoľko už v minulom volebnom období hovorili o tom, že poslanci nie sú žiadne sociálne prípady a skutočne dnešné pripojenie na internet je halierovou záležitosťou, preto nevidí dôvod, aby na to dostávali peniaze. 

p. Raši, primátor mesta Košice – Bohužiaľ, stále to vyhodené nebolo, čiže preto sa tento návrh pripraví tak, ako povedala poslankyňa Čekanová.
	Do rozpravy sa nikto neprihlásil, preto ju ukončil a dal slovo návrhovej komisii.

p. Andrejčák, poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa príslušných ustanovení Štatútu mesta Košice
schvaľuje doplnok Odmeňovacieho poriadku poslancov Mestského zastupiteľstva v Košiciach za výkon činností súvisiacich s výkonom funkcie poslanca a určenie odmien pre neposlancov za činnosť v stálych komisiách Mestského zastupiteľstva v Košiciach, prijatého uznesením MZ  v Košiciach č. 283 dňa 25.10.2007, v znení zmeny prijatej  uznesením MZ v Košiciach č. 394 dňa 11.3.2008 a doplnku prijatého uznesením MZ v Košiciach č. 698 dňa 10.12.2008 nasledovne:
V článku II. za bodom (10) sa dopĺňa nový bod (11) s textom:
Odmena nepatrí poslancom a členom komisií neposlancom, ktorí vyhlásili, že svoj mandát budú vykonávať bez odmeny.
Poslanec a člen komisie neposlanec má v priebehu volebného obdobia právo vzdať sa odmien uvedených v článku II. písomným vyhlásením podľa prílohy č.1, ktorá tvorí súčasť tohto Odmeňovacieho poriadku.
Tento doplnok nadobúda účinnosť od 1.7.2011.

Hlasovanie č. 19 -	za: 47, proti: 0, zdržali sa: 1

p. Raši, primátor mesta Košice – Skonštatoval, že uznesenie bolo schválené.
- - -

Bod č. 12/1
Personálne zmeny v komisiách MZ

p. Raši, primátor mesta Košice – Požiadal predsedov komisií mestského zastupiteľstva, aby podali návrh na doplnenie členov neposlancov do komisií MZ. Návrh neposlancov musí okrem mena a priezviska obsahovať bydlisko, telefónne číslo i eventuálne iný identifikačný údaj. Tieto údaje sa návrhovou komisiou čítať nebudú, teda tel. číslo a iné údaje.
	Otvoril rozpravu.

p. Jakubov, poslanec MZ – Predložil návrh na doplnenie komisie dopravy a výstavby o člena neposlanca Ing. Ladislava Juríka, bytom Gerlachovská 17 v Košiciach, ktorý dlhé roky pôsobil v oblasti investičnej výstavby aj v oblasti dopravy. Všetky požadované údaje predložil organizačnému oddeleniu.

p. Briškár, poslanec MZ – Navrhol zvoliť za člena neposlanca sociálnej a bytovej komisie p. Andreja Pindrocha, trvale bytom Vojvodská 4 v Košiciach.

p. Adamčíková, poslankyňa MZ a členka návrhovej komisie – Navrhla do komisie legislatívno-právnej zvoliť členov neposlancov dr. Martu Bulecovú, bytom Jazvečia 34 Košice a dr. Atilu Ádama, Tr. SNP 34 Košice.

p. Cais, poslanec MZ – Predložil návrh na členov komisie regionálneho rozvoja a cestovného ruchu ako neposlancov Doc. Ing. Jána Buleca, PhD., Jazvečia 34 Košice a p. Máriu Huštátyovú, Wurmova 6 Košice. 

p. Lasky, poslanec MZ – Do finančnej komisie navrhol doplniť neposlankyňu Koškovú Boženu, Milosrdenstva 5 v Košiciach. 

p. Berberich, poslanec MZ – Na základe žiadosti predložil návrhovej komisii zmenu v komisii cirkví a ide len o výmenu člena za člena a týka sa jednej náboženskej spoločnosti.

p. Raši, primátor mesta Košice – Opýtal sa, či predložil návrh kompletne návrhovej komisii.
	Nakoľko nebol nikto do rozpravy prihlásený, rozpravu ukončil a dal slovo návrhovej komisii, aby čítala návrhy tak, ako boli predložené a zároveň, aby skontrolovala formálnu stránku návrhov komisií, aby bolo všetko v poriadku.

p. Adamčíková, poslankyňa MZ a členka návrhovej komisie – Prečítala návrh na uznesenie.
Mestské zastupiteľstvo v Košiciach podľa § 15 ods. 2 zákona SNR č. 369/1990 Zb. o obecnom zriadení v znení neskorších predpisov, § 6 ods. 2 písm. aa) a § 11 ods. 2 Štatútu mesta Košice 
A. volí za členov – neposlancov komisií Mestského zastupiteľstva v Košiciach:
1. Komisia dopravy a výstavby - Ing. Ladislav Jurík
2. Sociálna a bytová komisia - Andrej Pindroch
3. Legislatívno-právna komisia - JUDr. Marta Bulecová a JUDr. Atila Ádam
4. Komisia regionálneho rozvoja a cestovného ruchu - Doc. Ing. Ján Buleca, PhD. a Mária Huštátyová
5. Komisia cirkví - MUDr. Tomáš Teššer 
6. Finančná komisia - Božena Košková
B. odvoláva člena - neposlanca Komisie cirkví MUDr. Ivana Kolína.

p. Raši, primátor mesta Košice – Opýtal sa poslancov, či je všeobecný súhlas, aby za členov neposlancov hlasovali anblok. Súhlasili.

Hlasovanie č. 20 -	za: 41, proti: 0, zdržali sa: 7

p. Raši, primátor mesta Košice – Skonštatoval, že uznesenie bolo schválené.
- - -

Bod č. 12/2
Zrušenie uznesenia MZ v Košiciach č. 262 zo dňa 27.9.2007

p. Raši, primátor mesta Košice – Požiadal námestníka primátora p. Lazára, aby materiál uviedol.

p. Lazár, námestník primátora mesta Košice – Dňa 27. septembra 2007 bolo prijaté uznesenie č. 262, ktorého predmetom bolo presťahovanie organizácie Senior dom z ulice Československej armády do iných priestorov. Napriek tomu, že sa tak malo udiať do konca októbra roka 2007, neudialo sa tak do dnešného dňa a dôvod bol ten, že sa tam začali diať rôzne súdne spory, resp. nastala tam nezhoda medzi Správou majetku mesta Košice a samotným Senior domom. Nakoľko pôvodne plánované dôvody zámeny pominuli a ktoré boli dôvodom k presťahovaniu, súčasní poslanci tejto koalície v mestskom zastupiteľstve o tieto priestory záujem nemajú a vzhľadom na to, že si cenia činnosť Senior domu navrhujú, aby toto uznesenie bolo zrušené, aby Senior dom mohol zostať v priestoroch na Československej armády. Uviedol, že do týchto priestorov bol presťahovaný z Hlavnej ulice tesne predtým, keď bolo toto uznesenie prijaté, aby sa znovu presťahoval niekde inde. Vzhľadom k tomu, že od vykonania tohto uznesenia prešli tri, resp. štyri roky navrhujú, aby celé toto uznesenie bolo zrušené.

p. Raši, primátor mesta Košice – Otvoril rozpravu.
	Nikto sa neprihlásil, preto ju ukončil a dal slovo návrhovej komisii.

p. Adamčíková, poslankyňa MZ a členka návrhovej komisie – Prečítala návrh na uznesenie.
Mestské zastupiteľstvo v Košiciach podľa príslušného ustanovenia Štatútu mesta Košice zrušuje uznesenie Mestského zastupiteľstva v Košiciach č. 262 zo dňa 27.9.2007.

Hlasovanie č. 21 -	za: 37, proti: 0, zdržali sa: 11

p. Raši, primátor mesta Košice – Skonštatoval, že uznesenie bolo schválené.
- - -

Bod č. 12/3
Tarifa DPMK, a. s. pre mestskú hromadnú dopravu s platnosťou od 1.9.2011

p. Raši, primátor mesta Košice – Požiadal poslanca p. Kočiša, aby uviedol materiál.

p. Kočiš S., poslanec MZ – Ako predseda dozornej rady Dopravného podniku mesta Košice uviedol, že predloženie tohto bodu vyplýva zo skúsenosti získaných z prevádzkovania súčasného tarifného a odbavovacieho systému, ktorý v tejto podobe funguje od 1.7.2007 a po čase jeho fungovania a analýze vznikla potreba na zjednodušenie tohto tarifného systému, aj dôsledkom istých skutočností, ktoré boli zaznamenané.
	Touto navrhovanou zmenou k 1.9.2011 chce spoločnosť dosiahnuť zamedzenie špekulácií cestujúcich pri používaní jednorazových cestovných lístkov a nesmerovať cestujúcich, aby sa vo zvýšenej miere orientovali na predplatné cestovné lístky. Podotkol, že touto úpravou nedôjde k zavedeniu vyššieho cestovného, tarifa ponecháva v nezmenenej výške možnosť použitia zľavneného jednorazového cestovného lístka pre skupinu cestujúcich, ktorí služby MHD nepoužívajú pravidelne.
	Uviedol skutočnosti, že pri zavádzaní zrýchlených spojov pre zatraktívnenie MHD dáva cestujúcej verejnosti možnosti tzv. špekulácie. Cestujúci je prepravovaný niekoľko kilometrov a úhrada nezodpovedá vzniknutým nákladom dopravcu. V praxi preto dochádza k disproporciám pri niektorých linkách, hlavne v centre mesta a na veľkých sídliskách je sieť zastávok zhustená a cestujúci a v praxi na štvorzastávkový lístok precestuje do 2 kilometrov, v niektorých prípadoch iba niekoľko stoviek metrov. Naproti tomu v periférii mesta a na zrýchlených linkách je možné sa pri použití toho istého typu lístka prepraviť na veľké vzdialenosti. V porovnaní s linkami RA, alebo 56, je možná legálna preprava napr. z centra mesta až na vstupný areál U.S.Steelu, resp. do MČ Šaca, čo predstavuje viac ako 10 kilometrov, ako aj linka č. 14 Čermeľ – Alpinka - Jahodná. 
	Ďalšou nevýhodou štvorzastávkového lístka je kalkulovanie s jeho označením pri nástupe, alebo zakúpením z elektronickej peňaženky, kde cestujúci zvyknú čakať s označením na nasledujúce zastávky, aby im následne tento lístok platil v čase výstupu, tvrdiac pri kontrole, že na označenie nemali dostatok času. Podotkol a priznal sa, že s takou eventualitou a kalkuláciu, ako cestujúci uvažoval. Zopakoval slovo uvažoval. Náklady na tlač, distribúcia, ako aj ekonomická nevýhodnosť spôsobujú prehlbovanie straty z MHD, nakoľko tržby sú nízke. Z tohto aspektu je tento lístok hodnotený ako nesystémový a neopodstatnene uprednostňujúci časť cestujúcej verejnosti pred ostatnou cestujúcou verejnosťou.
	V prípade ďalších otázok môže predseda predstavenstva na ne odpovedať.

p. Raši, primátor mesta Košice – Otvoril rozpravu.

p. Petrvalský, poslanec MZ – Vystúpil s faktickou poznámkou a uviedol, že z vystúpenia p. Kočiša sa mu zdá, že idú biť cestujúcich a zmeny sa robia kvôli špekulantom. Je potrebné si uvedomiť, že špekulant zostane stále špekulantom a poctivý cestujúci iba doplatí na jeho špekulácie. 

p. Filipko, poslanec MZ – Váži si aktivitu predsedu dozornej rady dopravného podniku. Nie tak dávno, kedy aj p. primátor spomínal, že predložil návrh odmeňovacieho poriadku, ktorý neprebehol štandardným procesom prerokovania v komisiách a v mestskej rade. Teraz tu je taktiež návrh na stôl. Škoda, že sa s ním nemohli oboznámiť a uviedol, že v materiáli mu chýbajú štatistiky, prehľady, čísla, fakty, pretože uvedené argumenty z jeho pohľadu neobstoja a nesúhlasil s predloženým návrhom. Je presvedčení o tom, že väčšina občanov tohto mesta sú slušní ľudia, ktorí si svoje lístky označujú tak, ako majú. Stotožnil sa s myšlienkou p. Petrvalského, teda aby netrestali občanov.
	Ak sa javia v tomto systéme problémy je potrebné ich liečiť, nie hneď amputovať končatinu a apeloval na kolegov poslancov, vzhľadom na to, že nie sú pripravení prijať stanovisko k tomuto návrhu, aby dopravný podnik pripravil riešenie na liečenie boľavých miest. Vie si predstaviť návrh, v ktorom by bola možnosť využívania štvorzatávkových lístkov vylúčená zo zrýchlených spojov, RA spojov, pretože tento uvedený argument akceptuje a je uvedený správne, ale to, či ľudia vyčkávajú, alebo nevyčkávajú s označením, môžu robiť aj s tridsaťminútovým a či je ekonomicky nevýhodná tlač týchto lístkov – veď sa tlačia aj ostatné lístky vo veľkom balíku.
	Navrhol, aby zastupiteľstvo o tomto rokovalo na najbližšom rokovaní, kde budú zapracované riešenia na boľavé miesta daného problému. 

p. Sidor, poslanec MZ – Vystúpil s faktickou poznámkou. Na počet odhalených čiernych pasažierov pripadá 5 neodhalených. Ide o pomerne vysoké čísla, ktoré budú dopravnému podniku pri udržaní týchto typu lístkov chýbať, ktoré sa v konečnom dôsledku odrazia aj na hospodárení podniku.

p. Halenár, poslanec MZ – Pri súčasnom nastavení prevádzkového systému MHD, tak ako funguje v tomto meste, budú nestále vystavený otázkam, alebo návrhom, aké majú teraz pred sebou, nakoľko sa vždy riešia iba drobné navrhované vylepšenia toho stavu. Ibaže ako poslanci tohto mesta a hlavne manažéri tohto mesta, primátor a námestníci, by si mali položiť otázku, či skryté dotovanie celej ceny lístka vo forme každoročne schváleného rozpočtu a presunu financií pre dopravný podnik za rok 2009 a 2010, takmer 15 mil. eur, či toto je systém, ktorý má naďalej fungovať v tomto meste. Pretože to skryté dotovanie a financovanie ceny lístka je omnoho vážnejšie než to, čo majú pred sebou. 
	Osobne si myslí, že zamyslenie sa, ako fungujú systémy v iných mestách, hlavne v partnerských mestách, by im mohlo dať akýsi obrázok s akou efektívnosťou sú prevádzkované MHD inde a ako v Košiciach. Mali by si stanoviť termín, do kedy takéto rozhodnutie padne, že či tento systém budú naďalej podporovať. Osobne je proti, pretože 15 mil. eur vie toto mesto využiť na úplne iné účely než pre dopravný podnik. Už len to, koľko firiem je na území mesta pripravených zapojiť sa do konkurenčného zápasu o zákazníka, môže byť s rozdelením a s privatizáciou dopravného podniku celkom dobrým základom, aby tu vznikol slušný, dobrý, ucelený systém, konkurujúci si navzájom, kde ľudia cez mesačníky budú môcť dať úhradu tomu prepravcovi, ktorého si zvolia. K tomu je však potrebné zvoliť si termín a následne vybrať z rôznych modelov ten, ktorý naďalej bude mesto podporovať. 

p. Gamcová, poslankyňa MZ – Mrzelo ju, že materiál dostali až teraz, lebo nebol až tak málo rozsiahly, ktorý treba rýchlo prečítať. 
	Poprosila predkladateľa materiálu, aby akceptoval to, čo už hovorila aj v minulosti, že občania nad 70 rokov sa predsa vedia preukázať platným občianskym preukazom a vydávanie bezkontaktných osobitných kariet považuje za šikanovanie týchto ľudí a taktiež aj skupina občanov, ktorí majú preukaz „Zdravotne ťažko postihnutý“, ktorý sa vybavuje veľmi ťažko, má určite väčšiu váhu, ako bezkontaktná čipová karta, preto by im na bezplatnú dopravu mal stačiť práve tento preukaz.
	Ďalšia jej pripomienka bola, že poslanci Národnej rady by nemali mať bezplatnú dopravu a myslí si, že by bolo dobré, keby sa táto skupina tam ani neobjavila. Nie je to fér voči občanom tohto mesta.

p. Raši, primátor mesta Košice – Poslancov Národnej rady nemôžu vyriešiť na mestskom zastupiteľstve a je pravdou, že málo poslancov Národnej rady využíva MHD.

p. Halenár, poslanec MZ - Vystúpil s faktickou poznámkou. Chcel povedať, že to nie sú len poslanci Národnej rady, ktorí požívajú výhody bezplatného cestovania v košickej MHD. Zoznam inštitúcií a ľudí má k dispozícii a prepošle ho všetkým poslancom, aby videli, kto každý môže cestovať zadarmo v tomto meste.

p. Filipko, poslanec MZ - Vystúpil s faktickou poznámkou a uviedol, že aj z tejto diskusie vyplýva, že problémov na riešenie v tarife je viac aj preto je nesystémové prijímať malú zmenu a je potrebné pripraviť systémový materiál na úpravu boľavých miest tarifného systému.

p. Kočiš S., poslanec MZ – Nechcel od kolegov poslancov, aby to brali ako produkt trojmesačnej práce, ktorú maximálne vymysleli. Iste sú aj závažnejšie veci, ktoré treba riešiť, ale táto je jedna z vecí, ktorá aspoň čiastočne pláta dieru, ktorá je tu spôsobená predošlými rokmi. Nechcel z toho robiť politickú záležitosť, ale zopakoval, že ide aspoň o chabú náplasť. Tiež súhlasil s tým, čo povedal p. Filipko. Svoju pozíciu berie tak, že je tu preto, aby veci riešil.
	K tomu čo povedal p. Halenár, ten nápad, aby sa inšpirovali a zobrali si skúsenosti z partnerských miest v rámci dopravnej služby uviedol, že ten nápad majú a je rád, že s touto vecou súhlasí a keď bude možné navštívia partnerské mesto a milé rád ich bude informovať, ako je to inde na svete.
	Podotkol, že štvorzastávkový lístok nikde na Slovensku nefunguje v takej podobe, ako tu.

p. Raši, primátor mesta Košice – Ukončil rozpravu a dal slovo návrhovej komisii, aby predniesla návrh na uznesenie. 

p. Adamčíková, poslankyňa MZ a členka návrhovej komisie – Prečítal návrh na uznesenie.

Mestské zastupiteľstvo v Košiciach podľa príslušného ustanovenia Štatútu mesta Košice
schvaľuje Zmenu platného tarifného systému MHD s účinnosťou od 01.09.2011 v rozsahu predloženého návrhu.

Hlasovanie č. 22 -	za: 23, proti: 3, zdržali sa: 21

p. Raši, primátor mesta Košice – Skonštatoval, že uznesenie nebolo schválené.
- - -

Bod č. 12/4
Rozdelenie dotácií pre šport

p. Raši, primátor mesta Košice – Požiadal poslanca p. Sidora, aby uviedol materiál.

p. Sidor, poslanec MZ – Uviedol, že v úvode rokovania bol poslancom rozdaný materiál s návrhom rozdelenia dotácií pre šport, súčasťou ktorého bola dôvodová správa a kompletný rozpis pridelenia dotácií pre kluby, jednotlivcov a športové podujatia. Komisia tento materiál odsúhlasila jednohlasne a predsedom štyroch politických klubov bol dodaný minulý týždeň. 
	Požiadal poslancov o podporu tohto návrhu, aby jednotlivé kluby dostali financie čo najskôr vzhľadom k tomu, že tohto roku im ešte žiadne iné pridelené neboli.

p. Raši, primátor mesta Košice –  Otvoril rozpravu.

p. Pajtáš, poslanec MZ - Vystúpil s faktickou poznámkou v ktorej uviedol, že už tu viackrát počul, že sa niečo schválilo jednohlasne, tak dúfa, že to nie je pravda, lebo schváliť niečo jedným hlasom nie je celkom správne a kolegovia si asi mýlia pojem jednohlasne s jednomyseľne, preto by bol rád, keby si zvykli na výraz jednomyseľne, aby jednohlasne nehlasovali päťdesiati.

p. Raši, primátor mesta Košice – Možno to vzniklo preto, že niekedy sa hlasuje inak, ako človek myslí.

p. Sidor, poslanec MZ - Vystúpil s faktickou poznámkou a poďakoval za upozornenie a výraz jednomyseľne si už teraz osvojil.

p. Petrvalský, poslanec MZ – Uviedol, že je veľmi dobré, že myslia na mládež a na mládežnícky šport a aj v minulosti na to dohliadal. Dodal však, že hlasovať nebude, nakoľko je v konflikte záujmov.

p. Raši, primátor mesta Košice – Požiadal aj ostatných poslancov, ktorí vykonávajú aktívnu činnosť vo vedení daných klubov, aby to oznámili.

p. Gál, poslanec MZ – Tak ako vystúpil na komisii školstva, chce podporiť takto predkladaný materiál, ale mal problém s tým, že aj keď tu nebol v minulom volebnom období, tie kritéria prerozdeľovania dotácií nepovažuje za úplne najšťastnejšie a preto bol rád, že došlo k určitým úpravám. Bude rád, ak do budúceho roka, kedy budú opäť rozdeľovať nejaké dotácie, že sa príjmu aj iné kritéria, ako tie, ktoré boli zaužívané doteraz, najmä ktoré sa týkali z pohľadu masovosti a podpory mládeže do 10 rokov, 12 rokov nie je možné, aby mali jednu z podmienok počet reprezentantov, počet súťaží v prvej lige, počet medailí, keďže žiadne súťaže sa v takých vekových kategóriách neorganizujú. Preto poprosil do budúcnosti, ak môže pomôcť pri prijímaní aj iných kritérií, bude veľmi rád a hlavne zdôrazniť tu masovosť, ktorú by malo podporovať aj naše mesto a nie len kolektívne športy, ktoré sú napojené aj na ďalších sponzorov.

p. Petrvalský, poslanec MZ - Vystúpil s faktickou poznámkou. Predpokladá, že skutočne dôjde k posuvu pri vypracovávaní tých kritérií, lebo osobne si myslí, že ich hlavnou úlohou by malo byť, aby dostali mládež do telocvične.
	Tiež je veľmi zlé to kritérium, či je šport olympijský, alebo nie a neolympijský šport dostane len polovicu peňazí z toho, čo olympijský. Je to úplne jedno, lebo prvoradé je dostať mládež do telocvične.

p. Sidor, poslanec MZ - Vystúpil s faktickou poznámkou a upresnil informáciu od poslanca Gála. Uviedol, že áno berú, lebo aj na komisii sa dohodli, že každý kto príde s novým modelom prerozdelenia dotácií, ktorý bude smerovať na prospech mesta, budú radi. Snažili sa kopírovať model, ktorí je v súčasnosti zavedený na ministerstve školstva.

p. Lasky, poslanec MZ -  Vystúpil s faktickou poznámkou a oznámil že nebude hlasovať, nakoľko je viceprezidentom klubu Akademik vodné pólo.

p. Raši, primátor mesta Košice – Pokiaľ sú niektorí vo výkonných zložkách daných organizácií a zúčastňujú sa aj na prerozdeľovaní a ekonomickom riadení klubu, toto je považované za konflikt záujmov.

p. Bereš, poslanec MZ – Ohlásil konflikt záujmov a hlasovať nebude.

p. Raši, primátor mesta Košice – Nakoľko je dôležité, aby tento materiál prešiel, po všetkých faktických poznámkach bude krátka prestávka, aby sa dohodol systém tak, aby materiál prešiel, pokiaľ bude všeobecný súhlas, aby ich nezahlasovanie nespôsobilo to, že materiál neprejde.

p. Grega, poslanec MZ – Taktiež uviedol, že nebude hlasovať, nakoľko je prezidentom Akademik klubu vodné pólo.

p. Jenčová, poslankyňa MZ – Zákon o konflikte záujmov podľa jej vedomostí nehovorí o tom, že poslanec nemôže hlasovať, alebo sa zúčastniť, ale hovorí o tom, že pokiaľ je v konflikte, je povinný toto oznámiť, čiže nič nebráni týmto poslancom hlasovať, pretože nehlasovaním môžu spôsobiť to, že nikto dotáciu nedostane a zákon svojim hlasovaním neporušia.

p. Raši, primátor mesta Košice – Požiadal právnikov mesta, aby usmernili poslancov, nakoľko sú tu dva názory. Jeden názor je nehlasovanie v zmysle nepoužitia hlasovacej karty a druhý je, že sa môžu hlasovania zúčastniť. 
	Ďalšia otázka je, či oznámenie o konflikte záujmov vylučuje poslanca z hlasovania, alebo hlasovať môže. 
	Vzápätí si spomenul na prípad, ktorý nastal pri hlasovaní v Národnej rade o platoch primátorov a starostov a mnohí primátori a starostovia oznámili stred záujmov a po tomto ohlásení sa hlasovania zúčastnili a hlasovanie bolo platné.
	Dostal pokyn od právnikov, že po ohlásení konfliktu záujmov, poslanci nie sú z hlasovania vylúčení. Dal slovo návrhovej komisii, aby predniesla návrh na uznesenie.

p. Andrejčák, poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa príslušných ustanovení Štatútu mesta Košice  
schvaľuje
Rozdelenie bežných výdavkov v programe 3: ZDRAVÉ MESTO – Podprogram 7: Podpora športu a mládeže – financie na Fond mládežníckeho športu - v celkovej sume: 230 tisíc € /Individuálne športy 100 tis., kolektívne 130 tis. €/ nasledovne:

Individuálne športy
Názov žiadateľa	Navrhovaná suma v €	
Zápasnícky  klub Košice 1904	7 760	
ŠKP Košice – plávanie	7 431	
AK Slávia TU Košice – atletika	7 348	
MK vzpierania a silových športov	6 111	
KORYO Taekwondo WTF Košice	5 418	
ŠKP Košice – taekwondo	5 346	
AKADEMIK TU - atletika	5 019	
Kraso centrum Košice	4 120	
ŠK Pegas - triatlon, duatlon, aquatlon	3 572	
Karate klub Kretovič	3 532	
TJ Obal Servis	3 331	
Guard klub kickbox - kickbox	3 296	
TJ Slávia UVL - kanoistika	3 200	
Karate klub UNION o.z.	3 084	
AKADEMIK TU - orientačný beh	3 064	
TRIXEN Klub vodného lyžovania	2 828	
Gymnastik Košice	2 815	
Stolnotenisový klub Lokomotíva Košice	2 704	
ŠKP pri SOŠ PZ Košice - kickbox	2 532	
AKADEMIK TU – bedminton	2 464	
Vzpieračský klub Viktória 	2 360	
ŠZ TJ Metropol Košice - karate	2 078	
BMX Klub Košický šarkaň	1 908	
Oddiel športovej gymnastiky - Kešel	1 867	
Veterinary Bodybuilding Club Košice	1 848	
TJ Slávia UVL - voltíž	1 318	
KAC Jednota Košice - orientačná turistika	1 257	
JUDO Košice	1 100	
Cyklo - team HABERA O.Z.	1 078	
TJ Slávia UPJŠ Košice - šach	   211	
SPOLU:	100 000,- €	

ROK 2011
Rozdelenie bežných výdavkov v programe 3: ZDRAVÉ MESTO – Podprogram 7: Podpora športu a mládeže – financie na Fond mládežníckeho športu - v celkovej sume: 230 tisíc € /Individuálne športy 100 tis., kolektívne 130 tis. €/. 

Kolektívne športy

Názov žiadateľa	Navrhovaná suma v €	
Prvý mestský hádzanársky klub Košice	14 118	
ŠKP Košice - vodné pólo - chlapci	10 381	
Dannax sport,s.r.o. - basketbal	9 135	
HC Košice s.r.o. - hokej	8 513	
Hokejový Club Košice 	8 409	
BK SOUŽ Cassovia - basketbal	6 852	
OZ Zober loptu, nie drogy – basketbal žiaci	6 436	
KAC Jednota Košice - nohejbal	4 874	
ŠŠK Tydam Košice - basketbal	4 838	
Volejbalový klub Slávia TU Košice	4 671	
ŠŠS Abovia 96 Košice - basketbal	4 568	
1.Baseballový klub Slávia UPJŠ Košice	4 306	
ŠK Seniors Košice - basketbal	4 163	
KAC Jednota Košice - futbal	4 049	
ŠŠK Kometa - volejbal dievčatá	3 841	
ŠŠK ZŠ Bernolákova 16 Košice - hádzaná	3 530	
AKADEMIK TU - florbal	3 452	
Volejbalový klub Šaca - volejbal	3 218	
ŠKP Košice - vodné pólo - dievčatá	3 011	
KAC Jednota Košice - basketbal	2 907	
ČH Hornets - vodné pólo	2 907	
Nohejbalový klub DPMK	2 647	
FC Lokomotíva Košice - futbal	2 491	
AKADEMIK TU – plážový volejbal	1 472	
AKADEMIK TU - vodné pólo	1 412	
TC Speedy - tanec	1 373	
ŠK Gama Košice - floorbal	1 147	
Donator, n.f. - futsal	  649	
Futbalový klub JUNIOR KOŠICE	  633	
SPOLU:	130 000,- €	

Rozdelenie bežných výdavkov v programe 3: ZDRAVÉ MESTO – Podprogram 7: Podpora športu a mládeže – financie na Fond športových aktivít - v celkovej sume: 116 tisíc 952 €. Jedná sa o dotácie na najdôležitejšie športové aktivity a dotácie na dlhodobú a pravidelnú školskú súťaž v 13 športoch. 

Športové aktivity
Názov žiadateľa	Navrhovaná suma v €	
Maratónsky klub – Medzinárodný maratón mieru	55 000	
TenisSta –spol.s.r.o. – Tenis Košice open 2011 (Challanger)	16 500	
ŠK Šport pre všetkých – Školské športové ligy	20 000	
Svetový pohár silných mužov	5 000	
Cykloklub Peklisko – I. Košický bikemaratón VIII. ročník	5 000	
Danax s.r.o. - Streetbasket	5 000	
HC Košice – Trojákov memoriál	5 000	
TC Meteor - Štvorylka	4 452	
Mestský klub vzpierania a silových športov – Turnaj V4	1 000	
SPOLU:	  116 952,00 €	

Hlasovanie č. 23 -	za: 47, proti: 0, zdržali sa: 0

p. Raši, primátor mesta Košice – Skonštatoval, že uznesenie bolo schválené.
- - -

Bod č. 13
Predaj nebytového priestoru pre nájomcu NewDent, s.r.o. na ul. Jarná č. 13

p. Raši, primátor mesta Košice – Požiadal námestníčku primátora, aby uviedla materiál.

p. Lenártová, námestníčka primátora mesta Košice – Uviedla, že ide o predaj nebytového priestoru pre nájomcu NewDent, s. r. o. na ulici Jarná 13, kde boli predané všetky bytové jednotky. Vo vlastníctve mesta Košice ostali dva nebytové priestory, ktoré spravuje Bytový podnik mesta Košice.
	Ide o odkúpenie nebytového priestoru č. 8-2 s výmerou 27,10 m2 s podielom na spoločných častiach, zariadeniach domu a pozemku vo veľkosti 231/10000. Nebytový priestor sa nachádza v suteréne domu, vstup má zo spoločnej chodby domu a využíva sa dočasne ako sklad. Po rekonštrukcii sa bude využívať na kancelárske účely. Majetková komisia po prerokovaní odporučila predaj a kúpnu cenu vo výške 7838 eur s ktorou nájomca súhlasil.

p. Raši, primátor mesta Košice – Otvoril rozpravu.
	Nikto sa neprihlásil, preto rozpravu ukončil a dal slovo návrhovej komisii, aby predniesla návrh na uznesenie.

p. Kočiš S., poslanec MZ a člen návrhovej komisie – Prečítal návrh na uznesenie.
Mestské zastupiteľstvo  v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/1993 Z. z. o vlastníctve bytov a nebytových priestorov v znení neskorších zmien schvaľuje prevod vlastníctva  nebytového  priestoru vrátane spoluvlastníckeho podielu na spoločných častiach, zariadeniach domu a alikvotnej časti pozemku vo veľkosti 231/10000 prislúchajúceho k nebytovému priestoru č. 8-2 na ul. Jarná č. 13 pre nájomcu nebytového priestoru NewDent, s.r.o. za cenu 7 838,- €. 

Hlasovanie č. 24 -	za: 44, proti: 1, zdržali sa: 2

p. Raši, primátor mesta Košice – Skonštatoval, že uznesenie bolo schválené.
- - -

Bod č. 14
Predaj nebytového priestoru pre nájomcu EN-Real, s.r.o. na ul. Jarná č. 25

p. Raši, primátor mesta Košice – Požiadal námestníčku primátora, aby uviedla materiál.

p. Lenártová, námestníčka primátora mesta Košice – Uviedla, že ide o predaj nebytového priestoru pre nájomcu EN-Real, s. r. o. na ulici Jarná č. 25. Ide o odkúpenie NP č. 4-5 s výmerou 40,52 m2, s podielom na spoločných častiach, zariadeniach domu a pozemku vo veľkosti 160/10000. Nebytový priestor sa nachádza v suteréne domu, vstup má zo spoločnej chodby domu a využíva sa na kancelárske účely. Majetková komisia MZ v Košiciach odporučila predaj s kúpnou cenou vo výške 21356 eur. Nájomca s odporúčanou kúpnou cenou súhlasil.

p. Raši, primátor mesta Košice – Otvoril rozpravu.
	Nikto sa neprihlásil, preto rozpravu ukončil a dal slovo návrhovej komisii, aby predniesla návrh na uznesenie.

p. Kočiš S., poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/1993 Z. z. o vlastníctve bytov a nebytových priestorov v znení neskorších zmien schvaľuje prevod vlastníctva v predloženom znení.

Hlasovanie č. 25 -	za: 44, proti: 1, zdržali sa: 2

p. Raši, primátor mesta Košice – Skonštatoval, že uznesenie bolo schválené.

Úplne znenie schváleného uznesenia.
Mestské zastupiteľstvo  v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/1993 Z. z. o vlastníctve bytov a nebytových priestorov v znení neskorších zmien schvaľuje prevod vlastníctva  nebytového  priestoru vrátane spoluvlastníckeho podielu na spoločných častiach, zariadeniach domu a alikvotnej časti pozemku vo veľkosti 160/10000    prislúchajúceho k nebytovému priestoru č. 4-5 na ul. Jarná č. 25 pre nájomcu nebytového priestoru EN-Real, s.r.o. za cenu 21 356,- €. 
- - -

Bod č. 15
Odňatie nehnuteľného majetku mesta zo správy Strediska služieb škole a následný výkon správy tohto majetku Bytovým podnikom mesta Košice, s.r.o., zmena v predmete podnikania a zmena zakladateľskej listiny obchodnej spoločnosti BPMK, s.r.o.

p. Raši, primátor mesta Košice – Požiadal námestníčku primátora, aby uviedla materiál.

p. Lenártová, námestníčka primátora mesta Košice – V zmysle Štatútu Strediska služieb škole zo dňa 25.11.2005 je Stredisko služieb škole poverené údržbou a vykonávaním ďalších činností podľa potrieb škôl a školských zariadení v pôsobnosti mesta Košice. Pri kompletizácii a zisťovaní duplicitných činností bolo zistené, že činnosť technického úseku je totožná s predmetom činnosti, ktorú vykonáva Bytový podnik mesta Košice. Z hľadiska efektívnosti a hospodárnosti fungovania je účelnejšie prenechať starostlivosť o budovy škôl a školských zariadení, ktoré doteraz vykonávalo Stredisko služieb škole, Bytovému podniku mesta Košice, s.r.o.
	Vzhľadom na uvedené je potrebné upraviť Štatút Strediska služieb škole, predovšetkým v časti predmetu činností tejto organizácie a rovnako na základe zmluvy o zverejnení nehnuteľného majetku do správy, previesť tento majetok do správy Bytového podniku mesta Košice. V tejto súvislosti je nutné rozšíriť podnikateľskú činnosť Bytového podniku mesta Košice. 

p. Raši, primátor mesta Košice – Otvoril rozpravu.

p. Petrvalský, poslanec MZ – Mal určité obavy, že pokiaľ táto činnosť prejde pod eseročku, teda prakticky pod súkromnú firmu, že stratia totálnu kontrolu nad tým, kto objednáva služby pre opravu škôl, kto bude za akú cenu opravovať. Lebo je to eseročka a do nej nevidia. Pokiaľ to bolo cez stredisko služieb, ako nezisková organizácia, nebol problém s tým. 
	Po druhé nie je si istý, že či školský majetok, ako taký, je možné zveriť súkromnej firme zo zákona.

p. Raši, primátor mesta Košice – Ide o Bytový podnik mesta Košice, čiže je to čisto mestská firma, bez kohokoľvek, úplne čistá firma so 100 %-ným majiteľom mesta a všetky rozhodnutia robí jediný akcionár, ako mesto.

p. Gál, poslanec MZ – Vystúpil s faktickou poznámkou a opýtal sa p. primátora, či by nemohli postupovať, ako na poslednom mestskom zastupiteľstve, kedy na návrh p. poslankyne Jenčovej, bola otvorená rozprava, bez úvodu, aby nemuseli námestníci primátora čítať celý text, nakoľko ho poslanci majú, aby to trochu urýchlili.

p. Raši, primátor mesta Košice – Predkladatelia majú právo materiál uviesť, ale pokiaľ je súhlas s návrhom poslanca Gála, tak stačí povedať číslo materiálu, jeho uvedenie a hneď otvoriť rozpravu.

p. Süli, poslanec MZ – Opýtal sa v tejto veci, že tým, že berú Stredisku školských služieb náplň činnosti, ak tomu dobre rozumie, tým pádom ho rušia. Alebo nie? Ale potom čo budú robiť ľudia v Stredisku školských služieb, keď nebudú mať čo robiť, keď táto náplň prejde komplet na bytový podnik.

p. Raši, primátor mesta Košice – Stredisko služieb škole nebolo len o stavebných prácach, opravách a revíziách. Požiadal, aby na záver vystúpil predkladateľ materiálu.

p. Jakubíková, hlavná kontrolórka mesta Košice – Upozornila, že napriek tomu, že sa hovorí, že je to majetok mesta, ako vie, bol zverený z obvodného úradu do majetku mesta a do správ do majetku školstva. Majetok školstva je v špeciálnom režime. Je to podľa zákona 138. Upozornila na ďalší zákon č. 596, kde je tiež definované, že nemôžu previesť majetok školstva na obchodnú spoločnosť. Môžu ho previesť na príspevkovú, alebo rozpočtovú spoločnosť.

p. Lenártová, námestníčka primátora mesta Košice – Odpovedala na dotaz poslanca Süliho. Ako bolo povedané, Bytový podnik je 100 %-ne mestský podnik, je tam rozhodnutie jedného akcionára, preto si myslí, že mesto vie 100 %-ne kontrolovať verejné obstarávania a ostatné činnosti. 
	Uviedla, že niektoré činnosti stredisko služieb zabezpečovalo externe a mnohokrát sa tieto práce predražovali a tie si vedia urobiť v rámci Bytového podniku mesta Košice. Stredisku služieb škole zostáva úsek personalistiky, ktorý presťahovali na magistrát a ktorý v súčasnosti vykonáva personalistiku pre všetky základné školy a zamestnanci, ktorí boli na technicko-prevádzkovom úseku prechádzajú pod Bytový podnik mesta Košice.
	Nakoľko hlavná kontrolórka videla tento materiál na mestskej rade, mohla reagovať už vtedy a požiadala spracovateľa materiálu dr. Hajdučeka, aby sa vyjadril k tomu, ako je to z prenechaním majetku, alebo s odovzdaním majetku do správy Bytového podniku mesta Košice.

p. Raši, primátor mesta Košice – Dal najprv slovo poslancom s faktickými poznámkami.

p. Jenčová, poslankyňa MZ – Vystúpila s faktickou poznámkou. Práve hlavnej kontrolórky sa chcela opýtať, že kedy videla tento materiál, že ich teraz pri prerokovávaní takýmto spôsobom šokuje že môžu, nemôžu. Prečo toto stanovisko nedala na komisie, prečo ho nezaslala poslancom na email a mohli tak mať v tom jasnejšie.
	Požiadala hlavnú kontrolórku, že pokiaľ vidí rozpor zo zákonom pri predkladaných materiáloch, myslí si, že jej povinnosť pánov poslancov upozorniť, ale aby ich upozornila včas, nie až keď sa materiál prerokováva.

p. Süli, poslanec MZ – Vystúpil s faktickou poznámkou a uviedol, aby p. poslankyňa Jenčová neodbočovala od podstaty veci. Pani kontrolórka nie je vševed, aby mohla ihneď reagovať na všetko, nie je ešte rozhodnuté, iba ich upozornila, nie je nutné ani fér o ňu obtierať nohy.

p. Raši, primátor mesta Košice – Požiadal dr. Hajdučeka, aby sa ako právnik za mesto vyjadril. 

p. Hajduček, zástupca riaditeľa MMK – Ako spracovateľ sa domnieva, že p. kontrolórka použila zlý výraz, pokiaľ povedala, že majetok bol zverený obci, domnieva sa, že majetok prešiel zo Slovenskej republiky na obec.
	Ku pripomienke poslanca Petrvalského, ktorý použil pojem školský majetok, s tým sa tiež stotožniť nemôže a domnieva sa, že obec v zmysle § 7a zákona o majetku obci je obec povinná zachovávať ten účel, na ktorý bol majetok obci prevedený v čase prevedenia. Pokiaľ by došlo k zmene účelu, resp. vklade majetku do obchodnej spoločnosti, tento účel môže zaniknúť. Upozornil na skutočnosť, že je potrebné každopádne rozlišovať dva inštitúty, a síce inštitút vkladu majetku do obchodnej spoločnosti a zverenie majetku do správy obchodnej spoločnosti.

p. Melichárek, poslanec MZ – Opýtal sa p. primátora, či teraz rokujú ako valné zhromaždenie eseročky Bytového podniku, lebo v časti B uznesenia ukladajú nejaké povinnosti konateľovi a myslí si, že podľa obchodného zákonníka je to v kompetencii valného zhromaždenia spoločnosti. Požiadal o vysvetlenie, aby nedošlo k nejakej chybe.

p. Hajduček, zástupca riaditeľa MMK – V tej časti materiálu, v ktorej sa rozširuje predmet činnosti konajú ako valné zhromaždenie, pretože táto zmena predmetu činnosti podlieha valnému zhromaždeniu, a nie výkonu rozhodnutia jediného spoločníka.

p. Dečo, poslanec MZ – Čakal na tú chvíľu, kedy nastane útok aj na p. hlavnú kontrolórku. Myslí si, že pokiaľ sa ide schvaľovať taký materiál, a je pripravený za neho hlasovať kladne, tak by mali hlasovať bez pochybností. Preto vyzval hlavnú kontrolórku, aby sa jasne vyjadrila, či môže ako zástupca občanov tohto mesta pri odňatí tohto nehnuteľného majetku s kľudom hlasovať za, alebo či sú tu nejaké pochybností a urobiť to legitímne na ďalšom zastupiteľstve, nakoľko nemá záujem, aby im pobehovali dve partie, ak to vie robiť jedna. Ušetria tým peniaze, ale aby to urobili tak, aby nemali problém s legislatívou.

p. Jakubíková, hlavná kontrolórka mesta Košice – Uviedla, že nie je proti tomu, aby sa činnosť zlúčila. Vyjadrila sa iba k majetku, ktorý prechádza touto zmenou na bytový podnik. Trvá na tom, čo hovorila, že je to prevedené do majetku školstva. Je to v špeciálnom režime, mal by sa zmeniť účel. Druhý zákon  č. 596 z roku 2003 o štátnej správe v školstve a školskej samospráve v § 6 ods. 14 hovorí, že starostlivosť o budovy, v ktorých základná škola sídli, je predmetom samosprávnej pôsobnosti obce. 
	Uviedla, že sa môže mýliť, ale myslí si, že je to tak.

p. Raši, primátor mesta Košice – Požiadal dr. Hajdučeka, aby povedal, či tento predložený návrh je lege artis, aby poslanci mohli hlasovať kľudne, tak ako chcú, lebo nie sú všetci právnici a každý môže mať na daný zákon iný výklad. Čiže potrebujú vedieť či je to pripravené legislatívne v poriadku, aby zahlasovaním neporušili žiadny zákon, alebo žiadne legislatívne pravidlá v tomto štáte.

p. Hajduček, zástupca riaditeľa MMK – Ako spracovateľ ešte raz podotkol, že sa nejedná o prevod ani prechod majetku na iný subjekt, tak ako to spomína hlavná kontrolórka. Nechcel, aby to brala osobne, je to len pojmová záležitosť. Tu majetok obce ostáva majetkom obce a prenáša sa správa nad týmto majetkom. To je podstatný rozdiel v týchto inštitútoch. Z hľadiska toho, či je to lage artis, ako spracovateľ materiálu sa domnieva, že áno.

p. Dečo, poslanec MZ – Vystúpil s faktickou poznámkou a opýtal sa, či bolo zvolané valné zhromaždenie tejto spoločnosti, pretože o takejto veci by malo rokovať.

p. Kočiš M., poslanec MZ – Vystúpil s faktickou poznámkou. Chcel sa spýtať p. Hajdučeka, ktorý spomínal, že v tej druhej časti ide o rozhodnutie valného zhromaždenia, či ide o rozhodnutie jediného spoločníka v jednej osobe spoločnosti, kde nie je potrebné zvolať valné zhromaždenie, ako jeden právny režim, alebo či ide o rozhodnutie valného zhromaždenia, kde je naozaj potrebné sa opýtať, či malo byť, alebo nemalo byť zvolané. Ide o dva právne režimy, ktoré treba odlíšiť. 

p. Hajduček, zástupca riaditeľa MMK – Domnieval sa, resp. s absolútnou istotou konštatoval, že zmena predmetu činnosti prináleží rozhodnutiu mestského zastupiteľstva a toto mestské zastupiteľstvo môže konať ako valné zhromaždenie, lebo bolo zvolané riadne.

p. Lazár, námestník primátora mesta Košice – Uviedol, že dobre vedia, že robili aj zmeny v mestských podnikoch a nezvolávali valné zhromaždenia tým obvyklým starým spôsobom, na ktorý boli zvyknutí, kvôli jednej jedinej veci, oni sú tam 100 %-ý akcionár, čiže akékoľvek rozhodnutie mestského zastupiteľstva, týmto firmám je okamžite účinné, lebo majú 100 %, čiže keď sa zídu, urobia uznesenie, ktoré prejde, prejde väčšinou, tak je to automaticky právoplatné. Takýmto spôsobom robili personálne zmeny v jednotlivých spoločnostiach a všetky boli zapísané v obchodnom registri. 

p. Raši, primátor mesta Košice – Ukončil rozpravu a dal slovo návrhovej komisii, aby predniesla návrh na uznesenie.

p. Kočiš S., poslanec MZ a člen návrhovej komisie – Prečítal návrh na uznesenie.
	Mestské zastupiteľstvo v Košiciach podľa § 29 ods. 1 písm. l) a § 25 ods. 2 písm. a) 	bod 1 Štatútu mesta Košice
	A. schvaľuje
I.	Odňatie zvereného majetku mesta Košice v nadobúdacej hodnote 58 248,72 € v predloženom znení.
II.	Výkon správy majetku mesta Košice Bytovým podnikom mesta Košice, s.r.o. v nadobúdacej hodnote 58 248,72 € v predloženom znení.
III.	Zmenu v predmete podnikania (činnosti) obchodnej spoločnosti BPMK, s.r.o. v predloženom znení.
	B. ukladá
	konateľovi obchodnej spoločnosti Bytový podnik mesta Košice, s.r.o. v nadväznosti na 	časť A. III. tohto uznesenia: 
1.	zabezpečiť rozšírenie predmetu činnosti obchodnej spoločnosti v živnostenskom registri, 
2.	zabezpečiť zápis zmien v Obchodnom registri, 
3.	vypracovať úplné znenie Zakladateľskej listiny,
4.	zosúladiť ďalšie  právne normy spoločnosti so schváleným uznesením MZ v Košiciach.
        Z: konateľ spoločnosti JUDr. Ing. Viktor Lehotzký
        T: bezodkladne

Hlasovanie č. 26 -	za: 32, proti: 1, zdržali sa: 14

p. Raši, primátor mesta Košice – Skonštatoval, že uznesenie bolo schválené.

Úplné znenie schváleného uznesenia.
Mestské zastupiteľstvo v Košiciach podľa § 29 ods. 1 písm. l) a § 25 ods. 2 písm. a) bod 1 Štatútu mesta Košice
A. schvaľuje
I.	odňatie zvereného majetku mesta Košice v nadobúdacej hodnote 58 248,72 € a to:
  
Stavby
Názov majetku	Na parcele  č. 	Obstarávacia cena 
v EUR	Kat. územie	LV	
Budova súpisné č. 1297	896, 897/2, 898	49 718,14 	Nižná Úvrať	12176	
Chata súpisné č. 5	706	2 462,13	Bukovec	50	
Ocel. sklad Užhorodská 		388,37 	Južné mesto		

Pozemky
Pozemok KN-C 
parc. číslo	Celková výmera v m2 	Druh pozemku	Kat. územie	LV	
896	313	Zastavané plochy a nádvoria 	Nižná Úvrať	12176	
897/1	1292	Zastavané plochy a nádvoria	Nižná Úvrať	12176	
897/2	195	Zastavané plochy a nádvoria 	Nižná Úvrať	12176	
898	132	Zastavané plochy a nádvoria	Nižná Úvrať	12176	

dôvod odňatia správy: 	zefektívnenie fungovania činností mestských podnikov
deň odňatia správy:    	deň účinnosti dohody o ukončení zmluvy o zverení majetku mesta do správy č. 2010000681 zo dňa 24.6.2010

II.	výkon správy majetku mesta Košice Bytovým podnikom mesta Košice, s.r.o. v nadobúdacej hodnote 58 248,72 € a to:

  Stavby
Názov majetku	Na parcele  č. 	Obstarávacia cena 
v EUR	Kat. územie	LV	
Budova súpisné č. 1297	896, 897/2, 898	49 718,14 	Nižná Úvrať	12176	
Chata súpisné č. 5	706	2 462,13	Bukovec	50	
Ocel. sklad Užhorodská 		388,37 	Južné mesto		
Pozemky
Pozemok KN-C 
parc. číslo	Celková výmera v m2 	Druh pozemku	Kat. územie	LV	
896	313	Zastavané plochy a nádvoria 	Nižná Úvrať	12176	
897/1	1292	Zastavané plochy a nádvoria	Nižná Úvrať	12176	
897/2	195	Zastavané plochy a nádvoria 	Nižná Úvrať	12176	
898	132	Zastavané plochy a nádvoria	Nižná Úvrať	12176	

dôvod výkonu správy:  zefektívnenie fungovania činností mestských podnikov, správa a           údržba
deň výkonu správy:  	deň účinnosti dodatku k zmluve o výkone správy majetku mesta Košice  č. 1336/2008 zo dňa 22.12.2008  v znení  dodatkov

III.	1.  Zmenu v predmete podnikania (činnosti) obchodnej spoločnosti BPMK, s.r.o. v znení:

Predmet podnikania (činnosti) obchodnej spoločnosti BPMK, s.r.o. sa rozširuje o: 
-	výroba jednoduchých drevárskych výrobkov, zostavovanie stolárskych dielcov alebo súčastí z dreva do finálnych produktov a ich údržba
-	výroba jednoduchých úžitkových výrobkov z dreva
-	výroba skla, výrobkov zo skla a ich úprava
-	výroba výrobkov z plastov
-	výroba jednoduchých  výrobkov z kovu
-	opracovanie kovu jednoduchým spôsobom
-	čistenie kanalizačných systémov
-	diagnostika kanalizačných potrubí
-	skladovanie
-	tesárstvo
-	podlahárstvo
-	bezpečnostnotechnické služby
-	verejné obstarávanie

 2. Zmenu zakladateľskej listiny v čl. IV. Predmet podnikania (činnosti), ktorý sa 
     rozširuje o: 
35.	výroba jednoduchých drevárskych výrobkov, zostavovanie stolárskych dielcov alebo súčastí z dreva do finálnych produktov a ich údržba
36.	výroba jednoduchých úžitkových výrobkov z dreva
37.	výroba skla, výrobkov zo skla a ich úprava
38.	výroba výrobkov z plastov
39.	výroba jednoduchých  výrobkov z kovu
40.	opracovanie kovu jednoduchým spôsobom
41.	čistenie kanalizačných systémov
42.	diagnostika kanalizačných potrubí
43.	skladovanie
44.	tesárstvo
45.	podlahárstvo
46.	bezpečnostnotechnické služby
47.	verejné obstarávanie

B. ukladá
konateľovi obchodnej spoločnosti Bytový podnik mesta Košice, s.r.o. v nadväznosti na časť A. III. tohto uznesenia: 
1.	zabezpečiť rozšírenie predmetu činnosti obchodnej spoločnosti v živnostenskom registri, 
2.	zabezpečiť zápis zmien v Obchodnom registri, 
3.	vypracovať úplné znenie Zakladateľskej listiny,
4.	zosúladiť ďalšie  právne normy spoločnosti so schváleným uznesením MZ v Košiciach.
Z: konateľ spoločnosti JUDr. Ing. Viktor Lehotzký
T: bezodkladne
- - -

Bod č. 16
Bezodplatný prevod dopravných stavebných častí od firmy Europrojekt Zeta 6 SK, s.r.o. zrealizovaných pri výstavbe Obchodného centra Galéria Košice I. etapa na Toryskej ul. v Košiciach do vlastníctva mesta Košice

p. Raši, primátor mesta Košice – Poprosil predkladateľov, pokiaľ súhlasia s návrhom poslanca p. Gála, aby stručne uviedli materiál a v rozprave bude priestor na prihlásenie sa poslancov.

p. Lazár, námestník primátora mesta Košice – Všetky materiály, ktoré sa týkajú majetku boli sprístupnené a prerokované na porade primátora, mestskej rade aj v majetkovej komisii.

p. Raši, primátor mesta Košice – Otvoril rozpravu.
	Nikto sa neprihlásil, preto rozpravu ukončil a dal slovo návrhovej komisii, aby predniesla návrh na uznesenie.

p. Kočiš S., poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa § 6 ods. 1 a § 29 ods. 1 písm. d) Štatútu mesta Košice schvaľuje bezodplatný prevod dopravných stavebných častí od firmy Europrojekt Zeta 6 SK, s.r.o. zrealizovaných pri výstavbe Obchodného centra Galéria Košice I. etapa na Toryskej ulici v Košiciach do vlastníctva mesta Košice. 

Hlasovanie č. 27 -	za: 46, proti: 1, zdržali sa: 0

p. Raši, primátor mesta Košice – Skonštatoval, že uznesenie bolo schválené.
- - -

Bod č. 17
Zverenie pozemkov mesta Košice do správy Zoologickej záhrade Košice

p. Raši, primátor mesta Košice – Otvoril rozpravu.
	Nikto sa neprihlásil, preto rozpravu ukončil a dal slovo návrhovej komisii, aby predniesla návrh na uznesenie.

Hlasovanie č. 28 -	za: 32, proti: 1, zdržali sa: 14

p. Kočiš S., poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa § 29 ods. 1 písm. 1) Štatútu mesta Košice schvaľuje zverenie pozemkov nachádzajúcich sa v areáli ZOO Košice do správy príspevkovej organizácie Zoologickej záhrade Košice v predloženom znení.

Hlasovanie č. 28 -	za: 47, proti: 0, zdržali sa: 0

p. Raši, primátor mesta Košice – Skonštatoval, že uznesenie bolo schválené.

Úplné znenie schváleného uznesenia.
Mestské zastupiteľstvo v Košiciach podľa § 29 ods. 1 písm. 1) Štatútu mesta Košice
schvaľuje zverenie pozemkov nachádzajúcich sa v areáli ZOO Košice do správy príspevkovej organizácie Zoologickej záhrade Košice:
Pozemok 
KN„E“ par. č. 	Celková výmera v m2	Druh pozemku	LV č.	
528	6546	orná pôda	1407	
529/3	3956	orná pôda	1407	

k. ú.:                Kavečany
účel zverenia: správa a údržba
deň zverenia:  deň účinnosti zmluvy o zverení nehnuteľného majetku mesta do správy.
- - -

Bod č. 18
Zriadenie vecného bremena uloženia inžinierskych sietí v prospech EYEMAXX  Košice s.r.o. na pozemkoch v k. ú. Južné mesto vo vlastníctve mesta Košice

p. Raši, primátor mesta Košice – Otvoril rozpravu.
	Nikto sa neprihlásil, preto rozpravu ukončil a dal slovo návrhovej komisii, aby predniesla návrh na uznesenie.

p. Kočiš S., poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. f)  Štatútu mesta Košice schvaľuje zriadenie vecného bremena uloženia inžinierskych sietí - vodovodnej prípojky, prípojky splaškovej kanalizácie, telekomunikačnej prípojky a prípojky vysokého napätia na pozemkoch vo vlastníctve mesta Košice  registra KN-C, parc. č. 501/19,  parc. č. 501/331, parc. č. 501/252 a parc. č. 501/111 v k. ú. Južné mesto v rozsahu 1331 m² v prospech EYEMAXX Košice s.r.o.  za jednorazovú  náhradu  vo výške 41 500,-  €.

Hlasovanie č. 29 -	za: 46, proti: 0, zdržali sa: 1

p. Raši, primátor mesta Košice – Skonštatoval, že uznesenie bolo schválené.
- - -

Bod č. 19
Nakladanie s majetkom mesta Košice – určenie spôsobu prevodu  - zámena pozemkov v k. ú. Terasa

p. Raši, primátor mesta Košice – Otvoril rozpravu.
	Nikto sa neprihlásil, preto rozpravu ukončil a dal slovo návrhovej komisii, aby predniesla návrh na uznesenie.

p. Kočiš S., poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa § 9 ods. 2 písm. a) zákona č. 138/1991 Zb. o majetku obcí v znení neskorších predpisov schvaľuje spôsob prevodu  nehnuteľného majetku vo vlastníctve mesta Košice – zámenu pozemkov časť parc. č. 4699/103 s výmerou cca 3 m² v k. ú. Terasa vo vlastníctve Ing. Imricha Hraboveckého  a Mariany  Hraboveckej  za  pozemok časť  parc. č.  4697/171  s výmerou  cca 3 m² v k. ú. Terasa vo vlastníctve mesta Košice.  

Hlasovanie č. 30 -	za: 46, proti: 0, zdržali sa: 0

p. Raši, primátor mesta Košice – Skonštatoval, že uznesenie bolo schválené.
- - -

Bod č. 20
Nakladanie s majetkom mesta Košice  – určenie spôsobu prevodu – priamy predaj pozemku v k. ú. Kavečany

p. Raši, primátor mesta Košice – Otvoril rozpravu.

p. Petrvalský, poslanec MZ – Vystúpil s faktickou poznámkou  a opýtal sa, či tieto prevody a predaje v rôznych mestských častiach sú konzultované aj s mestskými časťami, či sú pozitívne vyjadrenia z týchto mestských častí, pretože má osobnú skúsenosť, že v niektorých prípadoch nemali informácie. Nehovoril konkrétne k prerokovanému bodu, ale pýtal sa vo všeobecnosti.

p. Raši, primátor mesta Košice – Uviedol, že ku prevodom mávajú vyjadrenia mestských častí a následne to ide majetkovou komisiou a mestskou radou.

p. Halenár, poslanec MZ – Chcel upozorniť na inú súvislosť, a to, že v dôvodovej správe je opäť uvádzaný buchár v podobe porada primátora, nikým nevolený orgán, nikto nevie čo je tam, o čom sa tam rozpráva, aká je tam zápisnica.

p. Raši, primátor mesta Košice – Do rozpravy sa nikto neprihlásil, preto ju ukončil a dal slovo návrhovej komisii, aby predniesla návrh na uznesenie.

p. Kočiš S., poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa § 9 ods. 2 písm. a) zákona č. 138/1991 Zb. o majetku obcí v znení neskorších predpisov schvaľuje spôsob prevodu nehnuteľného majetku vo vlastníctve mesta Košice - priamy  predaj pozemku časť pozemnoknižnej parcely  č. 12423/1 (pozemok v registri KN-C č. 1273/2) s výmerou 164 m² v k. ú. Kavečany pre Konráda Schönfelda.  

Hlasovanie č. 31 -	za: 44, proti: 1, zdržali sa: 1

p. Raši, primátor mesta Košice – Skonštatoval, že uznesenie bolo schválené.
- - -

Bod č. 21
Nakladanie s majetkom mesta Košice – určenie spôsobu prevodu časti pozemku registra KN-C parc. č. 3880/3 s výmerou 4,2 m2  v k. ú. Huštáky

p. Raši, primátor mesta Košice – Otvoril rozpravu.
	Nikto sa neprihlásil, preto rozpravu ukončil a dal slovo návrhovej komisii, aby predniesla návrh na uznesenie.

p. Kočiš S., poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa § 9 ods. 2 písm. a) zákona č. 138/1991 Zb. o majetku obcí v znení neskorších predpisov schvaľuje spôsob prevodu nehnuteľného majetku vo vlastníctve mesta Košice - priamy predaj časti  pozemku registra KN-C parc. č. 3880/3 s výmerou 4,2 m2 v k. ú. Huštáky pre Karola Fischera.  

Hlasovanie č. 32 -	za: 46, proti: 1, zdržali sa: 0

p. Raši, primátor mesta Košice – Skonštatoval, že uznesenie bolo schválené.
- - -

Bod č. 22
Nakladanie s majetkom mesta Košice – určenie spôsobu prevodu pozemku registra KN-C parc. č. 887/1 s výmerou 1318 m2  v k. ú. Šaca

p. Raši, primátor mesta Košice – Otvoril rozpravu.
	Nikto sa neprihlásil, preto rozpravu ukončil a dal slovo návrhovej komisii, aby predniesla návrh na uznesenie.

p. Kočiš S., poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa § 9 ods. 2 písm. a) zákona č. 138/1991 Zb. o majetku obcí v znení neskorších predpisov schvaľuje spôsob prevodu nehnuteľného majetku vo vlastníctve mesta Košice - priamy predaj   pozemku registra KN-C parc. č. 887/1 s výmerou 1318 m2 v k. ú. Šaca pre Gréckokatolícku cirkev, farnosť Košice - Západ.  

Hlasovanie č. 33 -	za: 45, proti: 1, zdržali sa: 1

p. Raši, primátor mesta Košice – Skonštatoval, že uznesenie bolo schválené.
- - -

Bod č. 23
Nakladanie s majetkom mesta Košice – určenie spôsobu prevodu formou priameho predaja časti pozemkov KN-E č. 613/101, 614/100 v k. ú. Košické Hámre pre MUDr. Danu Kučinskú a Ing. Martina Kučinského

p. Raši, primátor mesta Košice – Otvoril rozpravu.

p. Gamcová, poslankyňa MZ – V súvislosti s ďalšími návrhmi sa opýtala, či by nebolo rozumné znalecký posudok na hodnotenie pozemkov nechať na ťarchu tých, ktorí to kupujú. Prečo to robí mesto a ak si dobré pamätá v minulosti to bolo inak. 

p. Raši, primátor mesta Košice – Aj v súčasnosti je to tak, ako v minulosti a v sume, za ktorú je odpredávaný daný pozemok, je zakomponovaná aj suma znaleckého posudku a náklady mesta, ktoré s týmto súvisia. Nič sa nezmenilo, ostalo to tak isto.
	Ukončil rozpravu a dal slovo návrhovej komisii, aby predniesla návrh na uznesenie.

p. Kočiš S., poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa § 9 ods. 2 písm. a) zákona č. 138/1991 Zb. o majetku obcí v znení neskorších predpisov schvaľuje spôsob prevodu pozemkov formou priameho predaja časti pozemkov KN-E parc. č. 613/101 – diel č. 1, parc. č. 614/100 – diel č. 2  (novovytvorená parcela KN-C č. 124/8) s celkovou výmerou 375 m² a časť KN-E parc. č. 614/100 – diel č. 3 (novovytvorená parcela KN-C č. 128) s výmerou 23 m² v k. ú. Košické Hámre pre MUDr. Danu Kučinskú a Ing. Martina Kučinského do bezpodielového spoluvlastníctva.  

Hlasovanie č. 34 -	za: 44, proti: 1, zdržali sa: 0

p. Raši, primátor mesta Košice – Skonštatoval, že uznesenie bolo schválené.
- - -

Bod č. 24
Prenájom pozemku, časti parc. č. 1604/147, k. ú. Furča za účelom výstavby krytého pódia

p. Raši, primátor mesta Košice – Otvoril rozpravu.
	Nikto sa neprihlásil, preto rozpravu ukončil a dal slovo návrhovej komisii, aby predniesla návrh na uznesenie.

p. Kočiš S., poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa § 6 ods. 2 písm. b) Štatútu mesta Košice a § 9a ods. 9 písm. c) zákona č. 138/1991 Zb. o majetku obcí v znení neskorších predpisov  
schvaľuje prenájom pozemkov v k. ú. Furča  pre MČ Košice – Dargovských hrdinov
	názov nehnuteľností:   časť parc. č. 1604/147 o výmere 25 m2
	účel:                             výstavba krytého pódia
	doba nájmu:                 neurčitá
	cena za prenájom:       1,-  €/rok  celý predmet nájmu
Ostatné v predloženom znení.

Hlasovanie č. 35 -	za: 46, proti: 0, zdržali sa: 1

p. Raši, primátor mesta Košice – Skonštatoval, že uznesenie bolo schválené.

Úplné znenie schváleného uznesenia.
Mestské zastupiteľstvo v Košiciach podľa § 6 ods. 2 písm. b) Štatútu mesta Košice a § 9a ods. 9 písm. c) zákona č. 138/1991 Zb. o majetku obcí v znení neskorších predpisov  
schvaľuje prenájom pozemkov v k. ú. Furča  pre MČ Košice – Dargovských hrdinov
názov nehnuteľností:   časť parc. č. 1604/147 o výmere 25 m2
účel:                             výstavba krytého pódia
doba nájmu:                 neurčitá
	cena za prenájom:       1,-  €/rok  celý predmet nájmu
Priamy prenájom predmetných  nehnuteľností je prípadom hodným osobitného zreteľa (§ 9a ods. 9 písm. c) zákona č. 138/1991 Zb. v platnom znení) z dôvodu, že sa jedná o stavbu, ktorú bude MČ Košice – Dargovských hrdinov realizovať z vlastných finančných prostriedkov, stavba bude mať verejný charakter a bude slúžiť na kultúrno-spoločenské akcie, konané MČ Košice – Dargovských hrdinov.
- - -

Bod č. 25
Priamy prenájom pozemkov  pre MČ Košice – Juh za účelom vybudovania a užívania parkovacích plôch na ulici Oštepová v Košiciach

p. Raši, primátor mesta Košice – V úvode rokovania upozornil na upravené znenie uznesenia. Otvoril rozpravu.
	Nikto sa neprihlásil, preto rozpravu ukončil a dal slovo návrhovej komisii, aby predniesla návrh na uznesenie.

p. Kočiš S., poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa § 6 ods. 2 písm.  b)  Štatútu mesta Košice a § 9a ods. 9 písm. c) zákona č. 138/1991 Zb. o majetku obcí v znení neskorších predpisov schvaľuje priamy prenájom pozemkov  pre MČ Košice – Juh za účelom vybudovania a užívania parkovacích plôch na ulici Oštepová v Košiciach  
názov nehnuteľnosti:   pozemky parc. 3355/1, o výmere 838,30m2, č. 2969  o výmere 
 			63,33m2, č. 2970 o výmere 20,92m2, č. 2971 o výmere 98,45m2
			 a č. 3014/29 o výmere 26,50m2
                                    celková výmera  1 047 m2
    k. ú.	:                        Južné mesto
    účel: 	                       vybudovanie a užívanie parkovacích plôch 
    doba nájmu:            neurčitá
    cena za prenájom:  1,- €/rok za celý predmet nájmu
Priamy prenájom predmetných nehnuteľností je prípadom hodným osobitného zreteľa (§9a ods. 9 písm. c) zákona č. 138/1991 Zb.) z dôvodu, že sa jedná o stavbu, ktorá bude mať verejný charakter.   

Hlasovanie č. 36 -	za: 46, proti: 0, zdržali sa: 1

p. Raši, primátor mesta Košice – Skonštatoval, že uznesenie bolo schválené.
- - -

Bod č. 26
Prenájom pozemkov pre MČ Košice – Staré mesto za účelom výstavby verejného osvetlenia na Zádielskej ulici

p. Raši, primátor mesta Košice – Otvoril rozpravu.
	Nikto sa neprihlásil, preto rozpravu ukončil a dal slovo návrhovej komisii, aby predniesla návrh na uznesenie.

p. Kočiš S., poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa § 6 ods. 2 písm. b) Štatútu mesta Košice a § 9a ods. 9 písm. c) zákona č. 138/1991 Zb. o majetku obcí v znení neskorších predpisov schvaľuje priamy prenájom nehnuteľností vo vlastníctve mesta Košice, a to
-  pozemku, časť parc. KN-C č. 3818/2 o výmere 15 m2 v katastrálnom území Huštáky
-  pozemku, časť parc. KN-C č. 3817/4 o výmere  5 m2 v katastrálnom území Huštáky
-  pozemku, časť parc. KN-C č. 3817/5 o výmere  5 m2 v katastrálnom území Huštáky
nájomcovi Mestská časť Košice – Staré mesto
na dobu neurčitú
za nájomné 1,- euro/rok za celý predmet nájmu
za účelom výstavby verejného osvetlenia na Zádielskej ulici
ako prípad hodný osobitného zreteľa podľa § 9a ods. 9 písm. c) zákona č. 138/1991 Zb. o majetku obcí v znení neskorších zmien a doplnkov
Priamy prenájom predmetných nehnuteľností je prípadom hodným osobitného zreteľa z dôvodu, že sa jedná o pozemky prenajímané na verejnoprospešný účel (potreby obyvateľstva) a nájomca stavbu  verejného osvetlenia po realizácii odovzdá do majetku mesta Košice za symbolickú cenu.

Hlasovanie č. 37 -	za: 47, proti: 0, zdržali sa: 0

p. Raši, primátor mesta Košice – Skonštatoval, že uznesenie bolo schválené.
- - -

Bod č. 27
Zmena zmluvy o zverení majetku mesta č. 97/00058/SMN/600  na nájomnú zmluvu pre Mestskú časť Košice – Sídlisko KVP z dôvodu možnosti uchádzať sa o finančnú dotáciu

p. Raši, primátor mesta Košice – Otvoril rozpravu.
	Nikto sa neprihlásil, preto rozpravu ukončil a dal slovo návrhovej komisii, aby predniesla návrh na uznesenie.

p. Kočiš S., poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa § 6 ods. 2 písm. b) Štatútu mesta Košice a § 9a ods. 9 písm. c) zákona č. 138/1991 Zb. o majetku obcí v znení neskorších predpisov schvaľuje zmenu zmluvy o zverení nehnuteľného majetku mesta č.  97/00058/SMN/600  na nájomnú zmluvu pre Mestskú časť Košice – Sídlisko KVP. Nájom sa uzatvára na dobu 10 rokov s výškou nájmu 1,- €/rok a s možnosťou prenájmu predmetu nájmu tretím osobám.
Jedná sa o prípad hodný osobitného zreteľa podľa § 9a ods. 9 písm. c) zákona č. 138/1991 Zb. o  majetku obcí v  platnom znení z  dôvodu, že zriadením bezbariérového prístupu a rekonštrukciou  existujúceho manipulačného výťahu do Denného centra, ktoré sa nachádza na poschodí Obchodného centra bude mať tento priestor verejný charakter a bude slúžiť potrebám obyvateľov MČ Košice – Sídlisko KVP.

Hlasovanie č. 38 -	za: 47, proti: 0, zdržali sa: 0

p. Raši, primátor mesta Košice – Skonštatoval, že uznesenie bolo schválené.
- - -

Bod č. 28
Nakladanie s majetkom mesta Košice – schválenie spôsobu prevodu nehnuteľností formou zámeny a priameho predaja  pozemkov v k. ú. Južné mesto pre IZOLEX BAU, s.r.o. Košice

p. Raši, primátor mesta Košice – Otvoril rozpravu. 

p. Kočiš M., poslanec MZ –V predkladanom materiáli sa uvádza, že mestská časť Juh vydala súhlasné stanovisko k zámene a k predaju týchto pozemkov. Uvádza sa v nej tiež, že v blízkosti parkovacích plôch sa nachádza spevnená plocha, ktorá sa využíva ako viacúčelové športové ihrisko a mestská časť nesúhlasí s jeho obmedzovaním užívania z dôvodu parkovania vozidiel. Opýtal sa, ako sa mesto vysporiadalo s touto problematikou a či bude zabezpečená činnosť tohto športoviska. 

p. Lazár, námestník primátora mesta Košice – V tomto materiáli sa schvaľuje iba spôsob prevodu. Keď dôjde k samotnému prevodu, vtedy to budú konzultovať, resp. sa to dorieši na pracovnom stretnutí s p. starostom mestskej časti.

p. Raši, primátor mesta Košice – Ukončil rozpravu a dal slovo návrhovej komisii, aby predniesla návrh na uznesenie.

p. Kočiš S., poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa § 9 ods. 2 písm. a) zákona č. 138/1991 Zb. o majetku obcí v znení neskorších predpisov schvaľuje spôsob prevodu nehnuteľností  formou v predloženom znení, spôsob priameho predaja pozemku v predloženom znení.

Hlasovanie č. 39 -	za: 42, proti: 1, zdržali sa: 4

p. Raši, primátor mesta Košice – Skonštatoval, že uznesenie bolo schválené.

Úplné znenie schváleného uznesenia.
Mestské zastupiteľstvo v Košiciach podľa § 9 ods. 2 písm. a) zákona č. 138/1991 Zb. o majetku obcí v znení neskorších predpisov  
schvaľuje 
spôsob prevodu nehnuteľností  formou 
-	zámeny  pozemkov parciel KN-C č. 1520/2 s výmerou 18 m², 1520/3 s výmerou 16 m², 1520/4 s výmerou 16 m², 1520/5 s výmerou 16 m², 1520/6 s výmerou 16 m², 1520/7 s výmerou 16 m², 1520/8 s výmerou 16 m², 1520/9 s výmerou 16 m², 1520/10 s výmerou 16 m²,  1520/11 s výmerou 16 m²,  1520/12 s výmerou 16 m², 1520/13 s výmerou 16 m², 1520/14 s výmerou 16 m², 1520/15 s výmerou 16 m²   a 1520/16 s výmerou 15 m² v k. ú. Južné mesto vo vlastníctve IZOLEX BAU, s.r.o. Košice za pozemky časti parcely KN-C č. 1515/4 (novovytvorených parc. č. 1515/22 s výmerou 16 m² a 1515/23 s výmerou 16 m²) s výmerou celkom 32 m² a časti parcely KN-C č. 1515/8 (novovytvorených parc. č. 1515/9 s výmerou 15 m², 1515/10 s výmerou 16 m², 1515/11 s výmerou 16 m², 1515/12 s výmerou 16 m², 1515/13 s výmerou 16 m², 1515/14 s výmerou 16 m², 1515/15 s výmerou 16 m², 1515/16 s výmerou 16 m², 1515/17 s výmerou 16 m², 1515/18 s výmerou 16 m², 1515/19 s výmerou 16 m², 1515/20 s výmerou 16 m² a 1515/21 s výmerou 18 m²) s celkovou  výmerou 209 m²  v k. ú. Južné mesto vo vlastníctve mesta Košice,
-	priameho predaja pozemku časti parcely KN-C  č. 1516/1 (novovytvorenej parc. č. 1516/8) s výmerou 5 m² v k. ú. Južné mesto vo vlastníctve mesta Košice pre IZOLEX BAU, s.r.o. Košice.
- - -

Bod č. 29
Nakladanie s majetkom mesta Košice – návrh na zrušenie uznesenia MZ č. 1322 zo dňa  4.11.2010

p. Raši, primátor mesta Košice – Otvoril rozpravu.
	Nikto sa neprihlásil, preto rozpravu ukončil a dal slovo návrhovej komisii, aby predniesla návrh na uznesenie.

p. Kočiš S., poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa § 6 ods. 2 písm. b)  a  § 29 ods. 1 písm. b) Štatútu mesta Košice zrušuje uznesenie MZ v Košiciach č. 1322 zo dňa  4.11.2010.

Hlasovanie č. 40 -	za: 40, proti: 0, zdržali sa: 6

p. Raši, primátor mesta Košice – Skonštatoval, že uznesenie bolo schválené.
- - -

Bod č. 30
Nakladanie s majetkom mesta Košice –  prevod  pozemkov  v Mestskom parku v k. ú. Stredné mesto formou zámeny

p. Raši, primátor mesta Košice – Otvoril rozpravu.

p. Halenár, poslanec MZ – Požiadal primátora, aby vyzval príslušných ľudí, ktorí im dodávali materiály, že čo bol dôvod tak nejasných podkladov k ich rozhodovaniu. Potreboval to vedieť a tiež niečo viac, ako bolo uvedené v dôvodovej správe, ako keby EHMK bol dostatočne silný argument pre každého, aby súhlasil so zámenou. Oni vedia, aká je lokalita mestský park veľmi citlivá téma a požiadal, aby mohol niekto iný stratiť zopár slov iných, ako uvedených v materiáli. 

p. Raši, primátor mesta Košice – Poprosil námestníka Lazára, aby sa ako predkladateľ vyjadril ku dotazom, eventuálne p. námestníčka.

p. Lazár, námestník primátora mesta Košice – Uviedol, že v materiáli bolo uvedené všetko. Ak potrebujú vedieť niečo špeciálne k tomu, alebo k ostatným materiálom, je potrebné to dať písomne a podajú bližšie informácie.
	K samotnej zámene uviedol, že zamieňajú len pozemky, neschvaľujú žiadne aktivity, investície, výstavbu, prestavbu, iba zamieňajú pozemky v prospech mesta.

p. Lenártová, námestníčka primátora mesta Košice – Uviedla, že v dôvodovej správe bol veľmi podrobne napísaný dôvod a osobitný zreteľ zámeny pozemkov. Tieto zámeny boli plánované už v minulom období a zrealizované neboli z dôvodu, že mesto nesúhlasilo s finančným doplatkom. V súčasnosti je to bez doplatku, čiže mesto reálne navýši svoj majetok o 25 % a okrem toho, ako sa mohli dočítať aj v dôvodovej správe, dotknutá parcela je v areáli investičného projektu Mestský park a keďže ide o čerpanie zo štrukturálnych fondov EÚ, kde nie je možný prijímateľ, resp. vlastník tretej osoby, považuje túto zámenu za dôležitú. Konkrétne ide o zámenu malej časti pozdĺž južnej fasády starého krasokorčuliarskeho pavilónu, kde naozaj využitie tohto pozemku nemá žiadny strategický a žiadny iný význam pre mesto, naopak zámenou mesto mnoho získa. 

p. Ihnát, poslanec MZ – Vystúpil s faktickou poznámkou. Na poslaneckom klube Smer – SD, Most – Híd sa na túto otázku pýtal a mal to kvalifikovane vysvetlené. Bol osobne vyzvaný aktivistami, konkrétne p. Labašom, ktorý bol v zasadačke prítomný, aby sa vyjadril k tomu, ako bude o tomto bode hlasovať. Uviedol, že bude hlasovať za tento návrh preto, že ak má dôjsť k rozvoju mestského parku a svojim spôsobom k vytlačeniu osôb, ako sú asociáli, drogy, prostitútky, tak je jednoducho za, aby sa tento park rozvinul, oplotil a kultúrne zveľadil.

p. Halenár, poslanec MZ – Ak niekto uvedie v dôvodovej správe, že mesto získa 25 %, slušilo by sa tam uviesť nejaký rozumný, dosť silný, argument. Ak tomu p. námestníčka verí, nemá k tomu žiadnu výhradu, ale on potrebuje k tomu ten argument. Ešte vážnejšie je, že projekt EHMK sa týka výrubu stromov. O probléme výrubu stromov vedia určite lepšie viac prítomní aktivisti. Osobne tento projekt EHMK odsudzuje a vyhodnotil ho, ako neuveriteľne zameraný na to, aby slúžil nejakému zadaniu. Výrub stromov, ktoré sú na prvý pohľad zdravé a prikryť to pláštikom EHMK, vidí úplne scestné. 
	Ak sa pozrel na firmu, s ktorou to má mesto zamieňať, tak za tou firmou vystupuje človek s menom Mach. Človek menom Mach sa uviedol v očiach občanov tohto mesta, ako celkom drzý investor s pomocou hlavného architekta Murka a vtedajšieho primátora Trebuľu. Ak oni teraz schvália túto zámenu, povedia vlastne p. Machovi, že to, čo urobil predtým je fajn, je to OK a môže v tom pokračovať aj do budúcna. Myslí si, že by sa mali tomu vyvarovať. Smer, Most tu má teraz 19 hlasov a nezávislí by sa mali ukázať, nakoľko premýšľajú, ako nezávislí, alebo či sú zviazaní hoci čím. 

p. Raši, primátor mesta Košice – V dobrom upozornil poslancov, aby neubiehali od témy, pretože témou je prevod pozemkov v mestskom parku formou zámeny, čiže žiadna stavba, investičná akcia EHKM, ktorá by sa týmto prevodom spustila, alebo zastavila, neide o výruby stromov a iné aktivity.
	
p. Lenártová, námestníčka primátora mesta Košice – Vystúpila s faktickou poznámkou. Uviedla, že sa tu pletú hrušky s jablkami, pretože materiál sa týka zámeny a nie výrubu stromov a veľmi sa čudovala poslancovi Halenárovi, že hodnotil projekt EHMK Košice 2013, ako projekt hanebný, pretože žiadne iné mesto na Slovensku nezískalo takú možnosť, ako Košice. Je to celonárodný úspech a  momentálne je to najvyšší úspech v oblasti kultúry, ktorý získali Košice.

p. Sidor, poslanec MZ – Vystúpil s faktickou poznámkou. Nerozumel vystúpeniu p. poslanca Halenára. Myslí si, že týmto materiálom chcú sceliť pozemky z dôvodu toho, aby v rámci projektu EHMK mohli nasledovať ďalej. Spomínať firmy a mená v tejto súvislosti, nerozumel tomu a či je to na mieste.

p. Dečo, poslanec MZ – To, čo chcel povedať, povedal aj na majetkovej komisii. Myslí si, že identifikácie parciel, čiastočne už tu bolo naznačené a je mu úplne jedno, aké meno je za tým, pretože to nie je nič osobného, voči tomuto menu, ale pre neho tam jednoznačne vystupuje to, že ak má na tom získať niekto, tak je to predovšetkým súkromný investor. Mesto podstatne získa jeden bunker, ako ťarchu na tom pozemku a nehovoriac o tom, že vytvárajú ďalší krôčik k tomu, aby podporovali ťažké investície v parku. Ten park potrebuje revitalizáciu, potrebuje ľahké zásahy a nie ťažké stavebné úpravy, ktoré tam z jedného konca na druhý pomaly, ale isto dávajú zelenú.

p. Gamcová, poslankyňa MZ – Uviedla, že dostala listy aj aktivistov a myslí, že každý z nich ich videl a čítal. Ak niečo zamieňajú a týka sa to takej hodnoty, ako je mestský park, tak či sa im to páči, alebo nie, v budúcnosti príde na stôl aj možno stavebné povolenie pre primátora, ako pre štatutára mesta. Príde určite aj problém výrubu stromov, hoci teraz hovoríte, že nie, ale revitalizácia mestského parku určite súvisí aj s výrubom stromov. 
	Opýtala sa námestníka primátora, či vie garantovať, že v prípade tejto zámeny nedôjde k výrubu stromov, alebo dôjde. Opýtala sa, či by vedel to teraz povedať, alebo nie. 
	Aby sa vedela správne rozhodnúť, opýtala sa, nakoľko bola v materiáli uvedená veta, že hodnota súčasného pozemku je zjavne vyššia, ako pozemku, ktoré by mesto mohlo poskytnúť na zámenu. Ona, ako technik, s takou vetou sa nemôže uspokojiť, pretože keby mala pred sebou súdnoznalecký posudok jednej aj druhej časti, tak možno vtedy by sa vedela relevantne rozhodnúť. Bezohľadne na to, komu sa to zamieňa, alebo kto je za tými firmami, pre ňu to podstatné nie je. Podstatné pre ňu je to, či v budúcnosti svoj majetok zničia, alebo akú garanciu, ako predkladateľ materiálu, im vie dať. 

p. Raši, primátor mesta Košice – V jeho materiáli sú čísla súdnoznaleckého posudky jedného aj druhého pozemku. Doteraz sa celé súdnoznalecké posudky nepredkladali, ale sú samozrejme k nahliadnutiu. Čísla sú uvedené v materiáli.

p. Blaškovičová, poslankyňa MZ – Všetci, čo žijeme v tomto meste, vieme o aktivitách spolku na skrášľovanie mesta. V parku vedia čo sa dialo a veľmi dobre si vedia spočítať, prečo tento materiál dnes tu je. 
	Osobne víta revitalizáciu parku, pretože ten park je naozaj potrebné omladiť, treba nebezpečné stromy odstrániť, treba sa venovať elektrine, ktorá je životu nebezpečná počas búrok. Park môže ohrozovať ľudí na živote. Absolútne nepochybuje o tom, že je najvyšší čas niečo s parkom urobiť.
	Jej otázka, ktorú si už kladie niekoľko rokov je, že ak niekto kúpi pozemok mesta, nevie ako sa k nemu dostal, za akých okolností a kúpi nefunkčný CO kryt, tak podľa nej, ho jednoznačne kúpi zo špekulatívnych dôvodov, pretože počíta s tým, že raz si ho vymení za niečo iné. Pre ňu je to celkom jasné. V čase, keď sa rozmýšľalo o projekte EHMK, tak boli aj také plány, že z toho CO krytu by sa dala urobiť celkom dobrá diskotéka. Keď sa robia funkčné objekty z bývalých kotolní, či by sa naozaj nedalo uvažovať o tom, aby sa stromy nemuseli vyrúbať a naopak, začať uvažovať čo s tým CO krytom, na čo by sa dal využiť. 
	Toto ju už trápi roky a možno jej bude niekto vedieť povedať, ako sa ten pán k tomu majetku dostal.

p. Lazár, námestník primátora mesta Košice – Chcel sústrediť pozornosť, že ide o materiál o zámene pozemkov. Snahou mesta je jednoznačne sceliť pozemky nielen v mestskom parku, ale takéto zámeny z obdobných dôvod robia po celom meste, či už pri akejkoľvek výstavbe, alebo z iných dôvodov. Podstatné na tom je, že to nepredstavuje poslednú zámenu, ktorú v mestskom parku chcú, pretože vedia veľmi dobre, že mestský park, tak ako je, nie je celý mestský. Nepatrí mestu a je tam pomerne veľká časť, smerom na stanicu po pravej strane, o ktorú má mesto záujem formou zámeny, pretože financie na to nemajú a chcú sa s tým majiteľom dohodnúť, aby v rámci mestského parku mohli sceliť pozemky. 
	K tomu, čo sa pýtala poslankyňa Gamcová uviedol, že môže garantovať použitie zákonného postupu. Celé sa to točí okolo výrubu stromov, ale to zase súvisí so stavebným povolením, ktoré zase súvisí s tým, aby mohli čerpať peniaze z euro fondov. Môže povedať za seba, za p. primátora a za p. námestníčku, že sú taktiež proti výrubu stromov. Na základe aktivistov požiadali príslušného projektanta, aby preprojektoval projekt, aby nemuselo dôjsť k žiadnemu výrubu stromov. Tu je ale potrené si uvedomiť moment, kam sa dostali.  Je to stále to, čo kritizuje, ten spôsob, ako boli pripravené tieto projekty. Keby tento projekt písali dnes oni, alebo mali možnosť ho ovplyvniť, tak urobia súťaž, kde stanovia jasnú podmienku, že môže byť vyrúbaných maximálne toľko a toľko stromov. 
	Projekt je majetkom architektonickej kancelárie, je to ich autorské dielo. V súvislosti s vyššie uvedeným uviedol, že majú tri možnosti. Môžu na nich tlačiť, že to nechcú a poprosiť ich o to, aby to tam nedávali. Môžu, ale nemusia to zakomponovať. Samozrejme následne je tu zákon, pretože samotné schvaľovanie, ten proces beží v zmysle zákona.
	Druhou možnosťou je, že ich nepresvedčia a oni to dielo odovzdajú tak, ako majú zákazku, ktorú ale oni nepodpisovali. Vtedy majú dve možnosti. Buď sa to zrealizuje v takejto podobe, samozrejme, ak to prejde celým schvaľovaním, alebo ten projekt odložia na bok a vypíšu novú súťaž. Samozrejme, tomuto spracovateľovi musia zaplatiť, lebo všetky podmienky, ktoré mal v kontrakte, dodržal. Vypísanie nového zadania by znamenalo stratu času a čerpanie ďalších peňazí, resp. prostriedkov, ktoré by im už z fondov Európskej únie preplatené neboli. 
	Myslí, že chyba sa stala niekde na začiatku a ešte raz zopakoval, že projektant, pokiaľ neporušuje kontrakt, ktorý má, on môže, ale nemusí ich počúvať a jedinú možnosť, ako to môžu ovplyvniť je ten moment, že v rámci konania, kedy aj výrub stromov je jedno z tých konaní, v zmysle zákona, keď im to prejde, môžu v tej činnosti pokračovať, ale keď to v zmysle zákona neprejde, takto jedine ich vedia dotlačiť. Nie je to ale tak, že to vedia oni traja, alebo päťdesiati. Jednoducho bol zle zadaný kontrakt a mesto môže už iba v zmysle zákona využiť všetky zákonné možnosti.
	Po tretí krát zopakoval ešte raz, že vedenie mesta je proti výrube stromov a taktiež, že projektantov oslovili, aby to zohľadnili a čakajú na predloženie nového návrhu.

p. Raši, primátor mesta Košice – Ukončil rozpravu a požiadal návrhovú komisiu, aby predniesla návrh na uznesenie. 

p. Kočiš S., poslanec MZ a člen návrhovej komisie – Uviedol, že návrhová komisia prečíta iba schvaľovaciu časť uznesenia, tú ostatnú časť, podľa toho textu v návrhu uznesenia považujú za úvodnú časť dôvodovej správy. 
	Prečítal návrh na uznesenie.
Mestské zastupiteľstvo v Košiciach v súlade s § 6 ods. 2 písm. b) a § 29 ods. 1 písm. b) Štatútu mesta Košice a § 9a ods. 8 písm. e) zákona č. 138/1991 Zb. o majetku obcí v znení neskorších predpisov s  c  h  v  a  ľ  u  j  e  zámenu  pozemkov parc. č. 2030/1 s výmerou 314 m2 a parc. č. 2010/2 s výmerou 88 m2  spolu s výmerou 402 m2 v k. ú. Stredné mesto vo  vlastníctve NEOMAD s.r.o. za časť pozemku parc. č. 2056/1  (nov. parc. č. 2056/13) s výmerou 402 m2 v k. ú. Stredné mesto vo vlastníctve mesta Košice  bez finančného vyrovnania.

Hlasovanie č. 41 -	za: 28, proti: 4, zdržali sa: 16

p. Raši, primátor mesta Košice – Skonštatoval, že uznesenie bolo schválené.
- - -

Bod č. 31
Nakladanie s majetkom mesta Košice – určenie spôsobu prevodu formou priameho predaja pozemku s výmerou 38 m² (pod stavbou) v k. ú. Sokoľ pre Radoslava Oráča

p. Raši, primátor mesta Košice – Otvoril rozpravu.
	
p. Pajtáš, poslanec MZ – Vystúpil s faktickou poznámkou a reagoval na hlasovanie pri predchádzajúcom bode. Uviedol, že materiál pri predchádzajúcom bode bol schvaľovaný s osobitným zreteľom, kde sú potrebné tri pätiny.

p. Raši, primátor mesta Košice – Uviedol, že tiež sa zarazil, ako si to všimol, pretože v materiáloch má poznámku, či je potrebné tri pätiny. Schválené to bolo s 58 percentami hlasov. Pokiaľ sú potrebné na schválenie tohto materiálu tri pätiny, tak materiál nie je schválený, ale pokiaľ nie sú potrebné, tak materiál je schválený.
	Nakoľko sa k prerokovanému bodu do rozpravy nikto neprihlásil, rozpravu ukončil a dal slovo návrhovej komisii, aby predniesla návrh na uznesenie.

p. Kočiš S., poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa § 9a ods. 8 písm. b) zákona č. 138/1991 Zb. o majetku obcí v znení neskorších predpisov a podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje spôsob prevodu nehnuteľnosti – predaj pozemku registra KN-C parc. č. 1037 s výmerou  38 m² (pod stavbou) v k. ú. Sokoľ vo vlastníctve mesta Košice pre Radoslava Oráča za cenu 20,- €/m².

Hlasovanie č. 42 -	za: 46, proti: 0, zdržali sa: 2

p. Raši, primátor mesta Košice – Skonštatoval, že uznesenie bolo schválené.
- - -

Bod č. 32
Nakladanie s majetkom mesta Košice – predaj rodinného domu a pozemkov v k. ú. Terasa pre Auréliu Nádaškayovú, Bronislavu Štubendekovú a Ľubomíra Gluchého

p. Raši, primátor mesta Košice – Otvoril rozpravu.
	Nikto sa neprihlásil, preto rozpravu ukončil a dal slovo návrhovej komisii, aby predniesla návrh na uznesenie.

p. Kočiš S., poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice a § 9a ods. 8 písm. e) zákona č. 138/1991 Zb. o majetku obcí v znení neskorších predpisov schvaľuje predaj nehnuteľností na ul. Bernolákova 24 v Košiciach vo vlastníctve mesta Košice – rodinného domu súp. č. 9518, pozemkov parc. č. 2881 s výmerou 153 m2, parc. č. 2880/1 s výmerou 383 m2, parc. č. 2880/2 s výmerou 20 m2 a  parc. č. 2880/3 s výmerou 20 m2 v k. ú. Terasa vo vlastníctve mesta Košice za cenu 4 824,84 € pre Auréliu Nádaškayovú, Bronislavu Štubendekovú a Ľubomíra Gluchého.

Hlasovanie č. 43 -	za: 45, proti: 1, zdržali sa: 1

p. Raši, primátor mesta Košice – Skonštatoval, že uznesenie bolo schválené.

Úplné znenie schváleného uznesenia.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice a § 9a ods. 8 písm. e) zákona č. 138/1991 Zb. o majetku obcí v znení neskorších predpisov schvaľuje predaj nehnuteľností na ul. Bernolákova 24 v Košiciach vo vlastníctve mesta Košice – rodinného domu súp. č. 9518, pozemkov parc. č. 2881 s výmerou 153 m2, parc. č. 2880/1 s výmerou 383 m2, parc. č. 2880/2 s výmerou 20 m2 a  parc. č. 2880/3 s výmerou 20 m2 v k. ú. Terasa vo vlastníctve mesta Košice za cenu 4 824,84 € pre Auréliu Nádaškayovú, Bronislavu Štubendekovú a Ľubomíra Gluchého.
Uvedený predaj je v súlade s novelou zákona o majetku obcí (§ 9a ods. 8 písm. e) prípadom hodného osobitného zreteľa z dôvodu, že  vyššie menovaní (resp. ich rodičia) tento dom na Bernolákovej 24 v Košiciach a príslušnú časť pozemku fakticky   neprerušene užívali s vedomím, že sú vlastníkmi domu (pritom uhrádzali daň z nehnuteľností). Napriek platnosti rozhodnutia o vyvlastnení nehnuteľností v minulosti účel vyvlastnenia nikdy nebol naplnený a ide o jeden z reštitučných dôvodov pre navrátenie vlastníctva. Rozdiel oproti iným reštitučným  veciam  (kde  mesto  trvá  na  svojom  vlastníckom  práve)  možno  vidieť  najmä v tom, že v tomto prípade nikdy nedošlo k narušeniu pokojného užívania (bývania) a štát (resp. aj mesto) ani neurobil žiadne kroky k tomu, aby mu boli vydané dotknuté nehnuteľnosti do reálneho užívania; mesto sa o svojom vlastníctve dozvedelo až na základe súdneho sporu vyvolaného zo strany p. Gluchého a spol..
- - -

Bod č. 33
Nakladanie s majetkom mesta Košice  – určenie spôsobu prevodu – priamy predaj pozemkov v k. ú. Jaklovce

p. Raši, primátor mesta Košice – Otvoril rozpravu.
	Nikto sa neprihlásil, preto rozpravu ukončil a dal slovo návrhovej komisii, aby predniesla návrh na uznesenie.

p. Kočiš S., poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach v súlade s § 9 ods. 2 písm. a) zákona č. 138/1991 Zb. o majetku  obcí v znení neskorších predpisov schvaľuje spôsob prevodu  nehnuteľného majetku vo vlastníctve mesta Košice - priamy  predaj časti pozemkov registra KN-E č. 1004/2, trvalé trávnaté porasty s výmerou 1370 m², č. 1005, trvalé trávnaté  porasty  s výmerou  2441 m² a  č. 1006/2,  zastavané  plochy  a  nádvoria  s výmerou 611 m² v k. ú. Jaklovce pre Poľnohospodárske družstvo v Kluknave. 

Hlasovanie č. 44 -	za: 46, proti: 1, zdržali sa: 0

p. Raši, primátor mesta Košice – Skonštatoval, že uznesenie bolo schválené.
- - -

Bod č. 34
Nakladanie s majetkom mesta Košice – predaj pozemku v k. ú. Košické Hámre  pre MUDr. Danicu Stričovú

p. Raši, primátor mesta Košice – Otvoril rozpravu.
	Nikto sa neprihlásil, preto rozpravu ukončil a dal slovo návrhovej komisii, aby predniesla návrh na uznesenie.

p. Kočiš S., poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa § 9a ods. 8 písm. b) zákona č. 138/1991 Zb. o majetku obcí v znení neskorších predpisov a podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje spôsob prevodu nehnuteľností – predaj pozemku registra KN – C parc. č. 254 s výmerou 49 m2 v k. ú. Košické Hámre vo vlastníctve mesta Košice pre MUDr. Danicu Stričovú za cenu 15 €/m2.

Hlasovanie č. 45 -	za: 43, proti: 1, zdržali sa: 1

p. Raši, primátor mesta Košice – Skonštatoval, že uznesenie bolo schválené.
- - -

Bod č. 35
Nakladanie s majetkom mesta Košice – predaj pozemku v k. ú. Terasa pre Ing. Stanislava Baricu PhD., MBA a Doc. Ing. Danu Baricovú PhD. Ing.-PEAD

p. Raši, primátor mesta Košice – Otvoril rozpravu.
	Nikto sa neprihlásil, preto rozpravu ukončil a dal slovo návrhovej komisii, aby predniesla návrh na uznesenie.

p. Kočiš S., poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach v súlade s § 9a ods. 8 písm. b)  zákona č. 138/1991 Zb.  o majetku obcí v znení neskorších predpisov a v súlade s § 6 ods. 2. písm. b)  a § 29 ods. 1 písm. b) Štatútu mesta Košice schvaľuje spôsob prevodu nehnuteľnosti -  predaj  pozemku registra KN - C časti parc. č. 4680/11 (novovytvorenej parc. č. 7079) s  výmerou 8 m²  v  k. ú.  Terasa vo vlastníctve mesta Košice pre Ing. Stanislava Baricu PhD., MBA a Doc. Ing. Danu Baricovú PhD. Ing.-PEAD za cenu 107,- €/m².  

Hlasovanie č. 46 -	za: 45, proti: 1, zdržali sa: 0

p. Raši, primátor mesta Košice – Skonštatoval, že uznesenie bolo schválené.
- - -

Bod č. 36
Nakladanie s majetkom mesta Košice – určenie spôsobu prevodu formou priameho predaja pozemku v k.ú. Terasa  pre Elenu Galgaňákovú

p. Raši, primátor mesta Košice – Otvoril rozpravu.
	Nikto sa neprihlásil, preto rozpravu ukončil a dal slovo návrhovej komisii, aby predniesla návrh na uznesenie.

p. Kočiš S., poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa § 9a ods. 8 písm. b)  zákona č. 138/1991 Zb.  o majetku obcí v znení neskorších predpisov a podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje spôsob prevodu nehnuteľnosti - predaj  pozemku registra KN-C parc. č. 4699/339 s výmerou 10 m² v k. ú. Terasa vo vlastníctve mesta Košice pre Elenu Galgaňákovú za cenu 110,- €/m².  

Hlasovanie č. 47 -	za: 46, proti: 1, zdržali sa: 0

p. Raši, primátor mesta Košice – Skonštatoval, že uznesenie bolo schválené.
- - -

Bod č. 37
Nakladanie s majetkom mesta Košice – určenie spôsobu prevodu formou dobrovoľnej dražby pozemku KN-C parc. č. 3 v k. ú. Veľká Lodina

p. Raši, primátor mesta Košice – Otvoril rozpravu.
	Nikto sa neprihlásil, preto rozpravu ukončil a dal slovo návrhovej komisii, aby predniesla návrh na uznesenie.

p. Kočiš S., poslanec MZ a člen návrhovej komisie – Prečítal návrh na uznesenie.
Mestské zastupiteľstvo v Košiciach podľa § 6 ods. 2  písm. b)  a § 29 ods. 1  písm. b) Štatútu mesta Košice a § 9 ods. 2 písm. a) zákona č. 138/1991 Zb. o majetku obcí v znení neskorších predpisov schvaľuje spôsob prevodu nehnuteľného majetku vo vlastníctve mesta Košice formou dobrovoľnej dražby pozemku registra KN-C parc. č. 3 s výmerou 672 m² v k. ú. Veľká Lodina s najnižším podaním vo výške 6 000,- €.     
 
Hlasovanie č. 48 -	za: 47, proti: 0, zdržali sa: 0

p. Raši, primátor mesta Košice – Skonštatoval, že uznesenie bolo schválené.
- - -

Bod č. 38
Interpelácie poslancov MZ

p. Raši, primátor mesta Košice – Upozornil poslancov, že tlačivá sa nachádzajú u zamestnancov kancelárie samosprávnych orgánov, aby ich mohli podať písomne, ako to vyžaduje § 66 rokovacieho poriadku.

p. Petrvalský, poslanec MZ – Mal niekoľko bodov, prvý na primátora mesta. Pýtal sa, prečo musia riaditelia základných škôl potvrdzovať nových zamestnancov na Magistráte mesta Košice, keď majú právnu subjektivitu. Niekoľko riaditeľov sa mu na túto skutočnosť sťažovalo. Bol by rád, keby sa to dalo do poriadku, lebo takto školstvo nepôjde dopredu.
	Druhá vec, dáva do pozornosti, aby všetky dokumenty, ktoré majú finančný charakter prešli finančnou komisiou. Stalo sa mu včera na finančnej komisii, že len poprosil, aby si mohli rozdelenie dotácií na komisii pozrieť. Vie, že v minulom období sa to nerobilo, bol by rád, keby sa to teraz zaviedlo.
	Na riaditeľa DPMK má dosť nepríjemnú záležitosť. Sťažoval sa mu jeden obyvateľ jeho sídliska, že cestoval v autobuse, nastúpili revízori, vyhlásila sa kontrola, sedeli dvaja Rómovia, prišli k nim, pýtali lístok, lístok nemali, tak im kázali na ďalšej zastávke vystúpiť. Prišli k jeho kamarátovi, on im povedal, že tiež na ďalšej zastávke vystúpi,  od neho ale chceli, aby im ukázal lístok. Bol by rád, keby sa takáto diskriminácia v dopravných prostriedkoch odstránila. Je to jedno, či pozitívna alebo negatívna, je to diskriminácia. Všetci by mali mať lístok a nie, aby jeden mohol na ďalšej zastávke vystúpiť a druhý musí zaplatiť nevie koľko eur pokuty. 
         Nedávno poslal primátorovi fotodokumentáciu ohľadne stavu MŠ Belehradská a MŠ Havanská. Bol by rád, keby sa tento havarijný stav čo najkratšom čase odstránil, lebo tam ide o zdravie detí.
          Piaty bod je tiež na p. primátora. Nedávno sa v Bratislave zúčastnil jedného rokovania, kde  pán štátny tajomník ministerstva financií Ivančo uviedol, že v prvom a šiestom mesiaci tohto roku bolo samosprávam pridelené o 23% na podielových daniach viac ako vlani. Tak pokiaľ tieto peniaze skutočne prišli na mesto Košice, bolo by dobré niečo z nich posunúť aj mestským častiam.
	Šiesty bod – bol by veľmi rád, keby mu niekto vedel zodpovedať, čo sa deje okolo odpredaja nebytových priestorov v predsadenej občianskej vybavenosti na Budapeštianskej ulici, lebo už dlhšie majú podané žiadosti o odkúpenie tí, čo majú prenajatý mestský majetok a nedostávajú odpoveď. Zakaždým si dávajú urobiť posudok, čo stojí aj nejaké peniaze. Bolo by vhodné, aby sa na to niekto pozrel, v ako stave celé toto je.

p. Hlinka, poslanec MZ – V ostatných dňoch ho navštívili sestričky zo Spoločnosti dcér kresťanskej lásky sv. Vincenta de Paul, ktoré sídlia v susedstve miestneho úradu na Juhu v súvislosti s tým, že sa tam uskutočňuje od zimy sociálno-charitatívna akcia  a to výdaj polievky pre ľudí bez domova, čo je samozrejme dobrá vec. Ale na druhej strane sa obrátili s požiadavkou o poskytnutie priestorov na zabezpečenie istých nevyhnutných štandardov pre výdaj tejto polievky pre ľudí bez domova na magistrát, ešte na pána primátora Knapíka. Táto žiadosť zatiaľ nebola vybavená, preto na ich požiadanie chce požiadať primátora, aby sa tejto otázke venovala pozornosť. Bola síce urobená ponuka, o ktorej sa vie, v jednej z nevyužitých odovzdávacích staníc tepelného hospodárstva, vedľa hotela Strojár, ale táto budova absolútne nevyhovovala týmto požiadavkám. Bolo by treba v tom pokračovať, vzhľadom aj na to, že situácia ohľadom výdaja je tam neúnosná ohľadne okolia k obyvateľstvu a ľudia žijúci v centre Juhu pociťujú túto činnosť ako nevhodnú vo vzťahu jednak k hygiene, jednak k vplyvu týchto ľudí do okolia a jednak aj z bezpečnostného hľadiska. 
Tiež spomenul, že v minulom období bola taká džentlmenská dohoda, že zástupcovia Rady seniorov mesta Košice budú mať možnosť na základe nejakého dohodnutia zúčastňovať sa na niektorých rokovaniach MZ a mať možnosť vystúpiť na rokovaniach v diskusii k témam, ktoré sa dotýkajú života seniorov v našom meste. Mali teraz parlament seniorov a predsedníčka Rady seniorov o tom hovorila s tým, že požiadala poslancov MZ na MČ Košice – Juh, aby sa táto dohoda pripomenula. Samozrejme, že každý má možnosť prísť ako verejnosť, ale bolo by dobré s nimi komunikovať užšie.     Nie je to apel, ale skôr je to pripomenutie z jeho pohľadu a sľub, ktorý im dal pri prijatí.

p. Raši, primátor mesta –  Okrem interpelácií, na ktoré sa bude odpovedať písomne, samozrejme, že môžu prísť na budúce zastupiteľstvo. Musia to dať schváliť, ale myslí si, že nebude problém s tým, aby vystúpili.

p. Siksa, poslanec MZ – V interpelácii poprosil vedenie mesta o aktuálnu informáciu, v akom stave je k dnešnému dňu projekt mesta Košice s názvom „Modernizácia Základnej školy Krosnianska 2 v Košiciach“ predloženom v rámci výzvy ROP-1-1-2008/1 z januára 2008. Zaujíma ho, kedy dôjde k jeho realizácii.

p. Filipko, poslanec MZ – Prvá interpelácia je na p. primátora. List zo dňa 17. mája 2011bol odovzdaný kancelárii primátora, teda podateľni dňa 19.5.2011. Bol to otvorený list primátorovi mesta, žiadosť o ospravedlnenie od predstaviteľov desiatich maďarských organizácií v meste. Kolegovia nepoznajú tento list, dovolí si ho prečítať, lebo primátor vo svojej správe o tejto udalosti neinformoval: „Vážený pán primátor! Mesto Košice, konkrétne Magistrát mesta Košice, vydal pri príležitosti majstrovstiev sveta 2011 IIHF a Dní mesta Košice 2011 mimoriadne vydanie Košického žurnálu apríl 2011. Táto publikácia poskytla užitočné a aktuálne informácie  všetkým obyvateľom mesta. Bola doručená do 90 tisíc domácností mesta Košice. V úvodných textoch je okrem iných uvádzané, že v Košiciach pôsobí Generálny konzulát Maďarskej republiky, maďarské divadlo, narodil sa tu významný spisovateľ Sándor Márai a že v meste žijú aj národnostné menšiny. Je to dobrý pocit pre nás, predstaviteľov maďarskej menšiny, že naši predchodcovia i my súčasníci sme boli a sme aktívnou súčasťou tohto mesta. Pri ďalšom študovaní publikácie na 10-tej strane však nachádzame slová, ktoré by sa v oficiálnej publikácii vydanej mestom nemali vyskytovať. V krátkom príbehu Jirka Holečka s názvom „Maďar z Prahy“ sú uvedené slová: (nechcel to vysloviť, lebo nepoužíva takéto slová v bežnej reči) „sku...ný Maďar“. Napriek tomu, že sú súčasťou príhody a citácie jeho slov, pre mnohých zástupcov maďarskej komunity je takýto text urážlivý. Určite by to bolo nepríjemné pre hociktorú menšinu žijúcu v Košiciach aj pre predstaviteľov väčšinového slovenského národa, ak by mesto v oficiálnej publikácii použilo takéto slová na ich adresu. A vôbec, považujeme za neprijateľné, aby sa v takejto oficiálnej publikácii vyskytovali vulgárne výrazy. Žiadame Vás preto o verejné ospravedlnenie v mene mesta Košice.“ Podpísaných 10 zástupcov organizácií. Trpezlivo čakali, pán primátor 24. mája vo vysielaní v Slovenskej televízii na dvojke  v národnostnom vysielaní sa vyjadril približne takto: „Boli to autentické vyjadrenia pána Holečka, ktorými chcel poukázať na dobu, v ktorej žil a nikto z vedenia mesta si nemôže dovoliť cenzurovať akýkoľvek text. Mrzí nás, že sa to niektorých uvedených subjektov dotklo. Vyzývam všetky organizácie, aby túto pokojnú atmosféru, ktorú v našom meste máme, nenarušovali precitlivými reagovaniami na vyjadrenia, ktoré sa maďarskej národnostnej menšiny vôbec netýkajú.“ Toľko približne citát, ospravedlnil sa, ak niečo nedočítal, je možné si to pozrieť v archíve STV2.  Čakal, že primátor dnes zareaguje na tento list, no nespomenul ho. Je rád, že ich kolegovia poslanci spomínali prípad použitia vulgarizmov v minulo roku v oficiálnom styku s verejnosťou. Táto publikácia išla do 90 tisíc domácností. Nepredložil túto tému do komisie národnostných menšín, lebo ako predstaviteľ maďarskej národnosti dotknutou osobou, aby si niekto nemyslel, že ide funkciu predsedu zneužívať na tento účel. Ale určite by rokovali o tomto texte, ak by v texte bola spomenutá hociktorá iná národnostná menšina alebo národ.  Pýtal sa, keď je to v poriadku z ich hľadiska, ktorú komunitu sa chystá mesto uraziť podobným autentickým textom? Druhá otázka sa opýtal či bolo našou povinnosťou citovať takýto autentický text Jiřího Holečka v našom oficiálnom vydaní. Lebo spomínal (primátor), že vedenie mesta nemôže cenzurovať takéto vydanie. Myslí si, že mesto Košice je zodpovedné za to, čo vydáva. Teda vyzývajú primátora, nech koná. Je štatutárom mesta, má si priznať chybu. Priznať si chybu je ozdobou veľkých ľudí. Predstavitelia maďarskej komunity čakajú.
	Druhá interpelácia je na námestníka Lazára. Chce mu pripomenúť, bolo to niekedy začiatkom mája, asi 11-teho. Uskutočnilo sa rokovanie v MČ Košice – Luník IX, teda s oficiálnymi zástupcami vedenia mesta, za Luník IX bol prizvaný aj on v rokovacom tíme spolu s poslancom MZ p. Gáborom, p. starosta, p. kontrolór a p. ekonómka. Zo strany mesta rokovanie viedol pán námestník Lazár, pán riaditeľ Lazúr a zástupca riaditeľa Koch. Napriek vysvetleniu, že za Luník IX bude rokovať starosta mestskej časti, boli vyzvaní, keďže on disponuje istým poverením od starostu, že môže v mene Luníka IX rokovať, ak je potrebné niečo riešiť. Ale tu nešlo o takýto prípad, išlo o to, že bol prizvaný v rokovacom tíme mestskej časti ako mestský poslanec.  Pán námestník po dvojnásobnom vyzvaní, aby zopakoval svoju žiadosť, potvrdil, že žiada, aby opustil miestnosť. Žiada námestníka, aby mu predložil na základe akého zákona alebo predpisu ho vykázal ako mestského poslanca z rokovacej miestnosti, lebo tu nešlo o ten prípad, ktorý námestník vysvetľoval. Je 13 rokov mestským poslancom, ale toto nezažil.  

p. Raši, primátor mesta – Nebude sa ospravedlňovať za niečo, čo nepovedal a nebude sa ospravedlňovať za pána Holečka a aj prístup p. Filipka považuje za prístup, ktorý je teraz typický pre novú vládu v Maďarskej republike. Nebude sa k tomu vyjadrovať.

p. Kočiš M., poslanec MZ – Chcel sa informovať ohľadom vzdušného elektrického vedenia, ktoré je v súčasnosti trasované cez parcely, ktoré sa nachádzajú v k. ú. Pereš a ktoré v značnej miere obmedzujú vlastníkov týchto pozemkov v užívaní ich parciel. Nakoľko toto vedenie podľa dostupných informácií slúži potrebám dopravnému podniku, opýtal sa, či je naplánovaná prekládka tohto elektrického vedenia, pretože mal informáciu o tom, že v minulosti takýto plán bol. Ak áno, pýta sa na časový harmonogram prekládky, ak nie, zaujímali by ho návrhy mesta na riešenie tohto vzniknutého problému.

p. Kasterko, poslanec MZ – Pýtal sa p. primátora, nakoľko mu to dnes nebolo povedané a vysvetlené, chcel vedieť výšku pôvodných rozpočtových nákladov na rekonštrukciu Dómu sv. Alžbety, na rekonštrukciu kaštieľa v Krásnej a aké sú rozpočtové náklady na rekonštrukciu teraz. 
Tiež chce vedieť, či Staromestské divadlo dostalo finančnú dotáciu na rok 2011 od mesta Košice alebo od EHMK 2013, n. o.

p. Gamcová, poslankyňa MZ – Poprosila p. primátora o naplánovanie opravy komunikácie medzi Letnou ulicou smerom k aule fyziky Technickej univerzity. Už to nahlasovala na magistrát, ale dodnes nedostala sľúbenú odpoveď. Nevie, či je tá komunikácia v správe mestskej časti alebo v správe mesta.
	Tiež by chcela poprosiť o informáciu ohľadom vysporiadania pozemkov pod základnými školami. Vie, že už pred 4-mi rokmi o tom hovorili, vtedy mali prísľub, že niečo sa udeje s vysporiadaním pozemkov. Napr. na ZŠ Lechkého jedno veľké futbalové ihrisko, ktoré má pán riaditeľ problém prenajať, hoci by sa tam mohli deti hrať, ale má s tým vážny problém.
	Požiadať p. námestíčku, aby mohla dostať účtovnú závierku neziskových organizácií týkajúcich sa EHMK.
	Poprosila pána riaditeľa, aby zabezpečil taký právny postup, aby vydávanie rozhodnutí na stavebné účely a kolaudačné rozhodnutia, aby boli vydávané v zákonných lehotách. Vie, že proces podávania rozhodnutí k nemu na podpis a p. primátorovi a naspäť trvá dlhšie, ako je zákonná lehota. Bola by rada, keby sa to dalo do poriadku.
	Ešte poprosila, aby sa čo najskôr opravila jedna obrovská diera na komunikácii, ktorá je v blízkosti magistrátu smerom od ulice Slobody, je naozaj nebezpečná a neoznačená. 

p. Bereš, poslanec MZ – Prvá interpelácia sa týkala riešenia asanačného pásma a opýtal sa, aká je vízia mesta, aký je časový horizont možného riešenia a postupnosť krokov, alebo čo sa deje v tejto oblasti, lebo situácia je dlhé roky neriešená a nevidí žiadny posun k riešeniu.
	Na druhú interpeláciu nečaká odpoveď, je to len upozornenie v dobrom, aby sa zlepšila komunikácia medzi odbornými útvarmi magistrátu. Uviedol konkrétny prípad, že je dosť smiešne, keď dostanú na mestskú časť odpoveď v rámci riešenia nejakého problému a stanoviská, keď p. riaditeľ Lazúr odpíše, že s jednosmerným ulice Slobody nesúhlasí a o 5-6 dní príde odpoveď podpísaná p. primátorom, ktorý nemá námietky proti riešeniu k  jednosmernosti ulice Slobody. 

p. Jutka, poslanec MZ – Dostal odpoveď na interpeláciu z minulého MZ ohľadom rekultivácie územia na ulici Plzeňská, ktorá je majetkom mesta za apoštolskou cirkvou, v ktorej je uvedené, že na kosenie predmetného územia je potrebné vystaviť objednávku. Preto požiadal p. primátora aj vedenie mesta, keďže je to vo vlastníctve mesta, nevie kto iný má vystaviť takúto objednávku ako vlastník, resp. správca. Preto žiada, aby bola objednávka vystavená správcovi, teda Správe mestskej zelene Košice a dané územie bolo vykosené, resp. rekultivované. 

p. Raši, primátor mesta – Poďakoval, určite to dajú do poriadku.

p. Cais, poslanec MZ – Tlmočil stanovisko komisie regionálneho rozvoja a cestovného ruchu, ktorej je predsedom, kde niektorí členovia v bode rôzne pripomienkovali stavby v rámci mesta, ktoré špatia mesto. Týka sa to hlavne budovy vedľa Domu techniky, budovy na rohu Moyzesovej a Alžbetinej a taktiež oplotenie sladovne, ktoré bolo v rámci skrášľovania pred majstrovstvami sveta, je to oplotené betónovými dielcami, ktoré už teraz sú zdevastované a rozbité. Od členov komisie padol návrh, či by nebolo vhodné v rámci budovy na námestí riešiť to úpravou VZN-ka a to úpravou dane z nehnuteľností aj na nedokončené stavby. Pýta sa či, by to bolo možné realizovať, lebo je to v centre, bude dokončený Aupark, a aj teraz, hoci je to prikryté plachtou, vyzerá to hrozne.

p. Dečo, poslanec MZ – Dve interpelácie, prvá sa bude týkať p. primátora. Zaujímalo ho, prečo ani po polroku nového mandátu zastupiteľstva aj primátora, doteraz nebola predložená správa o čerpaní rozpočtu. Vie, že všetky doterajšie zastupiteľstvá to rešpektovali a štvrťročne to predkladali. Dúfa, že je to len nedorozumenie.
	Druhá interpelácia na p. riaditeľa sa týka MČ Košice – Kavečany, dúfa, že je to taktiež len nedorozumenie. Verejné osvetlenie v MČ Kavečany na komunikáciách, po ktorých premáva mestská hromadná doprava. Mesto Košice vykonáva správu a údržbu verejného osvetlenia na týchto úsekoch vrátane úhrady za energie. Došlo tam k nedorozumenie, pretože bola vrátená mestskej časti faktúra, že vraj to má v správe mestská časť, atď. Ak by sa išlo touto logikou, mesto by muselo platiť mnohé iné úseky, kde mestská doprava nepremáva,  a v tejto chváli by to bol dokonca ako neoprávnený výdavok samotnej MČ. Bol by rád, aby bola zjednané náprava v tejto veci. 

p. Raši, primátor mesta Košice – Ešte raz zopakoval poslancom, aby svoje interpelácie podali aj písomne, tak ako to vyžaduje rokovací poriadok.
	Ukončil tento bod.
- - -

Bod č. 39
Dopyty poslancov MZ

p. Raši, primátor mesta –  Otvoril bod, nakoľko sa nikto neprihlásil, bod uzavrel.
- - -

Bod č. 40
Rôzne

p. Raši, primátor mesta Košice – Otvoril bod.

p. Gamcová, poslankyňa MZ – Požiadala primátora, aby mohol vystúpiť p. dr. Rovinský a informovať poslancov o podpore pamätníka holokaustu. 

p. Raši, primátor mesta Košice – Opýtal sa poslancov, či súhlasia, alebo či má dať hlasovať. Poslanci s vystúpením p. Rovinského súhlasili.

p. Rovinský, zástupca Spolku na podporu skrášľovania Košíc – Poprosil poslanecký zbor o pomoc vyjadrenia osobného postoja k realizácii projektu Občania občanom postavenia pamätníka obetiam holokaustu v Košiciach. Je známe, že v meste Košice, predminulom aj v minulom storočí bola jednou z významných komunít židovská komunita. Zoznam významných osobností židovského pôvodu obsahuje stovky mien, ktoré sa nezmazateľným spôsobom zapísali do histórie mesta, napr. vo výtvarnom umení vynikol maliar Leopold Horovic, Imrich Roth,  Ľudovít Feld, muzeológ Pollák, grafit Eugen Roth, športovci, lekári a ďalší. Túto pokojnú židovskú komunitu v štyridsiatych rokoch minulého storočia postihla najväčšia tragédia novodobých dejín holokaust. V období máj – jún 1944 bolo v košickej tehelni a synagóge sústredených skoro 14 tisíc Židov z Košíc a z blízkeho okolia a odtiaľ boli deportovaní a v štyroch transportoch smrti do koncentračných táboroch, kde väčšina z nich za strašných podmienok zahynula. Po oslobodení sa z nich vrátilo len niekoľko sto osôb. 
	Od tejto hrôzy uplynulo už 65 rokov a doteraz v meste Košice nestojí dôstojný pamätník, ktorý by pripomínal ich osud. 
	Na pamiatku týchto spoluobčanov židovského pôvodu navrhujú na znak úcty k ich životu a dielom a na znak protestu proti ich usmrteniu, postaviť pamätník.
	Poprosil poslancov o vyjadrenie osobného postoja, či mesto, Európske hlavné mesto kultúry, má takýto pamätník mať. Bol by rád, keby svoj postoj vyjadrili a zároveň ich pozval na koncert klezmerových skupín, ktorý je organizovaný ako poďakovanie darcom, ktorí prispeli na zbierku na pamätník obetiam holokaustu. Pozvánku odovzdal za predsednícky stôl a ostatní, ktorí by mali záujem vyjadriť postoj a zúčastniť sa koncertu, rozdá pri východe zasadačky.

p. Lazár, námestník primátora mesta Košice – Informoval poslancov o situácii v Mestskom futbalovom klube, a. s. Košice, čo bolo avizované vopred.
	Uviedol, že na tomto fóre si dovoľuje poblahoželať ku záchrane najvyššej futbalovej súťaže v našom meste aj napriek tomu, že súťaž bola pomerne náročná, ale v konečnom dôsledku sa im podarilo zachrániť aj v tomto roku.
	Prebehli rokovania, ktorých výsledkom je dohoda na nasledovných princípoch. Tieto princípy sú, že Mestský futbalový klub (MFK) by mal pôsobiť v dvoch základných rovinách, a to v športovej a v investičnej. Potrebujú vyriešiť štyri základné problémy, ktoré sa dotýkajú MFK a to mládež, mestské pozemky, ktoré tam boli vložené, fungovanie A mužstva a stratu za rok 2010.
	Čo sa týka mládeže uviedol, že sa dohodli na tom, že mládež sa bude financovať priamo cez Mestský futbalový klub, kde táto mládež je sústredená a registrovaná s tým, že financie pôjdu ex post, to znamená, že peniaze sa nebudú platiť vopred, ale až následne po vystavení faktúry a každá vystavená faktúra by podliehala schváleniu MFK a príslušného pracovníka na magistráte. Tým pádom sa zabezpečí maximálna transparentnosť, že peniaze pôjdu len na žiakov a príslušných trénerov. 
	Čo sa týka mládeže, v druhej časti sa dohodli, že v prípade prestupoch odchovancov, ktorí nenájdu uplatnenie v A , resp. v B mužstve MFK a budú chcieť a budú mať o nich záujem mužstvá, ktoré pôsobia na území tohto mesta, resp. nielen pôsobia, ale aj zabezpečujú prípravu a výchovu detí a mládeže z tohto mesta, tak im bude poskytnutý takýto prestup za 1/3 z cenníkovej ceny. V prípade, že by takýto hráč prestupoval niekde mimo územia nášho mesta, tak bude táto cena spätne doplatená, aby nemohlo dôjsť k tomu, že sa s hráčmi bude takýmto spôsobom obchodovať.
	Druhá časť sú pozemky a tie boli vložené do MFK za účelom výstavby štadióna. Za vedenie mesta sa vyjadril, že mesto výstavbu podporuje, ale potrebujú v prvom rade doriešiť tieto štyri základné problémy, aby nebudovali štadión niekde na vode, ale v reálnych ekonomických podmienkach. Akákoľvek výstavba štadióna si nevyhnutne vyžiada financovanie bankou, alebo iný vstup investora. Tento štadión by mal byť menších rozmerov, ako bolo plánované v minulosti a mal by slúžiť, ako multifunkčná aréna nielen pre futbal. Všetky tieto pozemky, resp. nájomné zmluvy, by mali byť prenesené na samostatnú spoločnosť, pretože ak sa pozemky budú nachádzať v spoločnosti MFK a. s., kde je aj mládežnícky futbal, kde je aj futbal A mužstva, takýto projekt nebude financovateľný. MFK má momentálne pripravenú spoločnosť pre túto investíciu, ktorá sa volá Košické futbalové a multifunkčné centrum a podiel v tejto spoločnosti bude zachovaný tak, ako v MFK.
	Čo sa týkalo financovanie A mužstva uviedol, že už v minulosti mesto deklarovalo a na tom sa zhodlo, že mesto nemá peniaze na financovanie profesionálneho futbalu. Financovať budú iba mládež a financovanie A mužstva musí byť zabezpečené tak, ako všade v zahraničí, teda sponzormi, resp. partnermi.
	Ku strate za rok 2010, ktorá mala priamy dopad aj na prípadnú ochranu mestských pozemkoch, na ktorých je dnes ťarcha, z tohto dôvodu predstavenstvo do 30 dní predloží návrh na vysporiadanie tejto straty. Možností je viac, napr. predaj hráčov, resp. vstup ďalšieho investora len do športovej časti.
	V závere skonštatoval, že všetky opatrenia, ktoré sa robia, sa robia preto, aby v prvom rade v mestskom futbalovom klube bola zabezpečená starostlivosť o mládež, aby boli ochránené pozemky, aby sa vytvorili podmienky na to, aby mohli začať s výstavbou štadióna. Táto investičná činnosť bola v minulosti plánovaná priamo na MFK no z pohľadu bánk a investorov to však nebolo možné, realizovateľné. 
	Tretím dôležitým momentom z ich strany je, aby v MFK hrala mládež z Košíc, funkcionári, resp. ľudia, ktorí pôsobia okolo futbalu, aby taktiež boli v prvom rade Košičania a hlavnou činnosťou by mala byť výchova mládeže, jej zakomponovanie do A mužstva a následný predaj, resp. iným spôsobom zabezpečiť pre A mužstvo financie.
	Na piatom bode, ktorý špeciálne nerozoberali, sa zhodli na jednom momente. Doposiaľ sú zástupcovia mesta tí, ktorí boli zvolení v minulosti. Do budúcna sa zhodli na tom, že akýkoľvek zástupca mesta, ktorý by mal byť schválený na septembrovom zastupiteľstve, tam nie je preto, aby získal zadarmo permanentku na futbal, pretože to je právo, ale v prvom rade je tam pre povinnosť a povinnosť zástupcov bude sledovať vývoj a strážiť mestské peniaze v tomto futbalovom klube. To je hlavný dôvod, prečo má mať mesto zástupcov. Žiadali, aby tieto princípy boli predložené a až následne sa vykonajú personálne zmeny. Každý princíp obnáša ďalšie úkony, ktoré musia rozpracovať do konkrétnych zmlúv a podôb, ktoré budú následne prerokované v jednotlivých orgánoch mesta tak, ako to vyžaduje štatút mesta. 

p. Blaškovičová, poslankyňa MZ – V mene približne 600 ľudí, ktorí boli minulý týždeň v mestskom parku sa poďakovala vedeniu mesta za spoluprácu. Nakoľko to nie je taká vychytávka, ktorú si mohli niekde prečítať, preto chcela, aby to zaznelo, že si osobne  váži pomoc vedenia mesta, pomoc mestských podnikov a všetkých, ktorí boli ochotní prísť aj v sobotu do parku. Na druhej strane musela povedať, že nebyť ich náklonnosti k tomuto projektu a nebyť jej postu mestskej poslankyne, tak by sa to asi celé veľmi nedarilo, pretože veci sa dejú, ako sa dejú. Stále sme byrokratická spoločnosť, všetci sa ešte potrebujú istiť na štyroch miestach naraz, aby sa niečo podarilo. Myslí si, že Košice zažili jedno pekné podujatie a tí, ktorí sem prišli aj zo zahraničia, odniesli si peknú spomienku na toto mesto. 

p. Raši, primátor mesta Košice – Poďakoval sa a uviedol, že bol 2-krát účastníkom večerného programu, ktorý bol veľmi inšpiratívny. 

p. Siksa, poslanec MZ – Ako občan tohto mesta a zároveň,  ako poslanec MZ sa chcel osobne a verejne poďakovať za prípravu veľkej akcie, ktorá bola v apríli a v máji našom meste, a to majstrovstvá sveta v ľadovom hokeji. Poďakoval sa vedeniu mesta Košice, všetkým zainteresovaným stranám, nadáciám za veľmi úspešný priebeh a zvládnutie takej medzinárodnej akcie. Poďakoval v rámci mesta štátnej polícii, mestskej polícii, rôznym dobrovoľníkom, mestským častiam za pripravený program, konkrétne program v amfiteátri organizovaný starostom a kolegom poslancom p. Gajom. 

p. Gál, poslanec MZ – Uviedol, že je rád, že sa nejaká správa o fungovaní MFK predniesla a bol by rád, ak by sa na najbližšie zastupiteľstvo v septembri priniesla komplexná správa za celé obdobie, čo MFK funguje, pretože by sa veľmi rád pozrel na detailné fakty tohto vývoja za šesť rokov, nakoľko už 15 rokov pôsobí ako medzinárodný rozhodca vo futsale, takže veľmi dobre vie, ako sa vyvíjajú finančné toky, ale môže tvrdiť, že o mnohých ani nevie ako sa vyvíjajú. 
	Opýtal sa a nevie, či veria tomu, že ak sa budú predkladať faktúry, ktoré budú ex postom, teda následne preplácané na mládež, že tam nebude niečo navyše a či znova nedôjde k prelievaniu financií, aj keď sú striktne určené na mládež do áčka. Má z toho obavy, ale zároveň uznal, že ako myšlienka je to dobrá.
	Ešte raz zopakoval, že v prípade spracovania uceleného materiálu o fungovaní MFK, veľmi rád sa na to pozrie.

p. Halenár, poslanec MZ – Taktiež sa chcel verejne poďakovať námestníkovi Lazárovi zato, že predniesol tému o MFK. Ako poslanec mesta, ktorým je štyri roky, majetok, ktorý bol zverený, hlavne pozemky, ktoré vynášali aj peniaze, táto téma nebola predmetom verejnej debaty. Oficiálni zástupcovia s pomedzi poslancov, ktorí sedeli v dozornej a v správnej rade MFK, za štyri roky vystúpili iba raz, alebo dvakrát s bezfarebným predslovom, ktorý nedal žiadnu informáciu o tom, ako funguje táto obchodná spoločnosť mesta. Súhlasil s tým, čo povedal námestník primátora, že zástupcovia mesta, ktorí tam budú sedieť, sa musia starať o niekoľko miliónový majetok v eurách, ktoré tam mesto má a ako druhé mali by informovať o situácii v MFK.
	Mal otázku. Časť pozemkov bola presunutá na výstavbu štadióna s podmienkou, že ten štadión bude postavený do októbra 2008, ak je tam iný termín, aby ho opravili. Vzhľadom na to, že štadión nestojí, mali byť pozemky vrátené. Požiadal vedenie o informáciu k tomu.

p. Ihnát, poslanec MZ – Poďakoval sa riaditeľovi magistrátu, primátorovi a viceprimátorovi za to, že sa na sídlisku Ťahanovce zrenovovali priľahlé cesty. Poďakoval sa aj starostovi Petrvalskému, ktorý to interpretoval a poslancom, ktorí sa za to učinili. Skonštatoval, že ak to pôjde takto ďalej, bude veľká spokojnosť. Vedel, že tie financie schvaľoval p. Lazúr, čiže sa na tom pričinil a taktiež aj p. Cichanský zo správy komunikácii, s ktorým rokovali.

p. Grega, poslanec MZ – Informoval prítomných, že zaslal primátorovi pred časom list, v ktorom sa vzdal členstva predstavenstva v MFK, pretože tam bol nominovaný za SDKÚ DS, ktorej nie je členom a v súvislosti s poďakovaním za úspešnú realizáciu majstrovstiev sveta v hokeji pokračoval a uviedol, že veľký prínos tam mal ich najmladší poslanec Otto Brixi, ktorí v tomto smere porazil aj Bratislavu. 

p. Raši, primátor mesta Košice – Poďakoval za blahoželania a skonštatoval, že naozaj sa p. Brixi ujal tejto úlohy dobre a veľmi schopne, o čom svedčia pozitívne reakcie. Ešte raz v mene vedenia mesta poďakoval poslancovi Briximu za všetko, čo počas majstrovstiev sveta urobil.

p. Lazár, námestník primátora mesta Košice – Slová adresoval p. Halenárovi a odpovedal mu, že áno, bolo to tak tam uvedené a preto do budúcna, tí, ktorí budú zastupovať mesto, budú mať v prvom rade nie právo, ale povinnosť hájiť záujmy mesta v týchto orgánoch a verí, že sa to do budúcna opakovať nebude. 

p. Raši, primátor mesta Košice – Ukončil tento bod.
- - -

Záver rokovania

Program rokovania mestského zastupiteľstva sa vyčerpal. Primátor mesta Košice Richard Raši vyhlásil V. rokovanie Mestského zastupiteľstva v Košiciach za ukončené a poďakoval sa všetkým poslancom za ich aktivitu a účasť na rokovaní a oznámil, že na ďalšom riadnom VI. rokovaní mestského zastupiteľstva sa stretnú v pondelok 19. septembra 2011. 

             Ing. Pavol Lazúr     					MUDr. Richard Raši, PhD., MPH
riaditeľ Magistrátu mesta Košice				         primátor mesta Košice

Zápisnica vyhotovená dňa 25. 7. 2011
Zapísala: Blanka Lukáčová

Overovatelia zápisnice:

Ing. Patrícia Čekanová ..........................................................	Podpísala dňa: 3. 8. 2011

Mgr. Otto Brixi .....................................................................	Podpísal dňa: 26. 7. 2011

Obsah

1	Úvod rokovania, K programu rokovania
2	Informácia primátora mesta o svojej činnosti  od IV. rokovania MZ
4	Správa o odpovediach na interpelácie a dopyty poslancov mestského zastupiteľstva, ktoré  boli  prednesené na IV. rokovaní MZ dňa 19.4.2011
5	Správa o činnosti Útvaru hlavného kontrolóra
7	Návrh na zmeny a doplnenia Štatútu mesta Košice
10	Vyhlásenie k plánovanej privatizácii spoločnosti Tepláreň Košice, a.s.
14	Správa o výsledku kontroly účtovných a finančných výkazov vo vzťahu k vykázaným výsledkom hospodárenia mesta Košice za rok 2010 vykonanej Najvyšším kontrolným úradom Slovenskej republiky
15 	Výročná správa Košice – Európske hlavné mesto kultúry 2013, n. o. za rok 2010             o činnosti a hospodárení
16	Priebežná správa o projekte Košice – Európske hlavné mesto kultúry 2013 za obdobie 1.4.2011 – 25.5.2011
22	Informatívna správa o prínosoch členstva pre mesto Košice v domácich a zahraničných združeniach za obdobie roka 2010
23	Určenie platu primátora mesta Košice
27	Doplnok Odmeňovacieho poriadku poslancov Mestského zastupiteľstva v Košiciach       a členov komisií MZ neposlancov
29	Personálne zmeny v komisiách MZ
30	Zrušenie uznesenia MZ v Košiciach č. 262 zo dňa 27.9.2007
31	Tarifa DPMK, a. s. pre mestskú hromadnú dopravu s platnosťou od 1.9.2011
33	Rozdelenie dotácií pre šport
38	Predaj nebytového priestoru pre nájomcu NewDent, s.r.o. na ul. Jarná č. 13
39	Predaj nebytového priestoru pre nájomcu EN-Real, s.r.o. na ul. Jarná č. 25
39	Odňatie nehnuteľného majetku mesta zo správy Strediska služieb škole a následný výkon správy tohto majetku Bytovým podnikom mesta Košice, s.r.o., zmena v predmete podnikania a zmena zakladateľskej listiny obchodnej spoločnosti BPMK, s.r.o.
45	Bezodplatný prevod dopravných stavebných častí od firmy Europrojekt Zeta 6 SK, s.r.o. zrealizovaných pri výstavbe Obchodného centra Galéria Košice I. etapa na Toryskej ul. v Košiciach do vlastníctva mesta Košice
46	Zverenie pozemkov mesta Košice do správy Zoologickej záhrade Košice
47	Zriadenie vecného bremena uloženia inžinierskych sietí v prospech EYEMAXX  Košice s.r.o. na pozemkoch v k. ú. Južné mesto vo vlastníctve mesta Košice
47	Nakladanie s majetkom mesta Košice – určenie spôsobu prevodu  - zámena pozemkov v k. ú. Terasa
47	Nakladanie s majetkom mesta Košice  – určenie spôsobu prevodu – priamy predaj pozemku v k. ú. Kavečany
48	Nakladanie s majetkom mesta Košice – určenie spôsobu prevodu časti pozemku registra KN-C parc. č. 3880/3 s výmerou 4,2 m2  v k. ú. Huštáky
49	Nakladanie s majetkom mesta Košice – určenie spôsobu prevodu pozemku registra KN-C parc. č. 887/1 s výmerou 1318 m2  v k. ú. Šaca
49	Nakladanie s majetkom mesta Košice – určenie spôsobu prevodu formou priameho predaja časti pozemkov KN-E č. 613/101, 614/100 v k. ú. Košické Hámre pre MUDr. Danu Kučinskú a Ing. Martina Kučinského
50	Prenájom pozemku, časti parc. č. 1604/147, k. ú. Furča za účelom výstavby krytého pódia
50	Priamy prenájom pozemkov  pre MČ Košice – Juh za účelom vybudovania a užívania parkovacích plôch na ulici Oštepová v Košiciach
51	Prenájom pozemkov pre MČ Košice – Staré mesto za účelom výstavby verejného osvetlenia na Zádielskej ulici
52	Zmena zmluvy o zverení majetku mesta č. 97/00058/SMN/600  na nájomnú zmluvu pre Mestskú časť Košice – Sídlisko KVP z dôvodu možnosti uchádzať sa o finančnú dotáciu
52	Nakladanie s majetkom mesta Košice – schválenie spôsobu prevodu nehnuteľností formou zámeny a priameho predaja  pozemkov v k. ú. Južné mesto pre IZOLEX BAU, s.r.o. Košice
53	Nakladanie s majetkom mesta Košice – návrh na zrušenie uznesenia MZ č. 1322 zo dňa  4.11.2010
54	Nakladanie s majetkom mesta Košice –  prevod  pozemkov  v Mestskom parku v k. ú. Stredné mesto formou zámeny
57	Nakladanie s majetkom mesta Košice – určenie spôsobu prevodu formou priameho predaja pozemku s výmerou 38 m² (pod stavbou) v k. ú. Sokoľ pre Radoslava Oráča
58	Nakladanie s majetkom mesta Košice – predaj rodinného domu a pozemkov v k. ú. Terasa pre Auréliu Nádaškayovú, Bronislavu Štubendekovú a Ľubomíra Gluchého
59	Nakladanie s majetkom mesta Košice  – určenie spôsobu prevodu – priamy predaj pozemkov v k. ú. Jaklovce
59	Nakladanie s majetkom mesta Košice – predaj pozemku v k. ú. Košické Hámre  pre MUDr. Danicu Stričovú
59	Nakladanie s majetkom mesta Košice – predaj pozemku v k. ú. Terasa pre Ing. Stanislava Baricu PhD., MBA a Doc. Ing. Danu Baricovú PhD. Ing.-PEAD
60	Nakladanie s majetkom mesta Košice – určenie spôsobu prevodu formou priameho predaja pozemku v k.ú. Terasa  pre Elenu Galgaňákovú
60	Nakladanie s majetkom mesta Košice – určenie spôsobu prevodu formou dobrovoľnej dražby pozemku KN-C parc. č. 3 v k. ú. Veľká Lodina
61	Interpelácie poslancov MZ
65	Dopyty poslancov MZ
65	Rôzne
69	Záver rokovania